text:
好耐無同太太(Vicky)兩個人去旅行,對上一次已經係去希臘Honey Moon,計一計已經係都有五年嘞.婚後去親旅行都係同家人一齊去,無得二人世界.而呢兩年又因為轉工而損失咗好多假期,無假就想去遠啲都唔得.左揀右揀,最後揀咗北京四天團.由四月二號出發玩到五號,第一天嘅集合時間係0630地點當然係機場啦.
嘩咁大個仔第一次要咁早去機場,當晚凌晨四點半要起身梳洗,五點零出門口搭最早嘅機場巴士.真係攰得要緊.好在喺巴士到上到飛機都瞓到死豬咁.
四月二日
大約早上十一點零鐘到達北京,步入北京機場第一嘅感覺係好大,由落機到入境櫃位真係行都行到腳軟.地方大之外重好乾淨同先進.港澳人士持回鄉証入境只要行一個類似e通道嘅閘口就可以,聽見有同機朋友抱怒比香港e通道慢.其實係因為北京呢個入境系統除咗讀取你喺回鄉証內嘅資料以核對你嘅指紋外,重會用鏡頭識別你嘅容貎.但如果好似Anthony咁發褔得緊要得滯,同証件相中容貎相差太遠,就會花好多時間.
步出機場同一眾團友集合後,一行廿多人正式開始北京嘅第一天行程.第一個景點係食午飯,哈哈! 而第一天嘅團餐係北京十分出名嘅烤鴨.當日食嘅烤鴨算得上十分肥味,味道方面團友話比香港差,而其他菜色就不過不失.Anthony就食多幾件先算,哈哈.
食完午飯後就坐車去頤和園.頤和園是清代帝后的花園和行宮,地方大到一日行唔嗮,所以今次行程主要只係沿住頤和園長廊由頭行到尾,當然中途有好多大大小小嘅建築物可以影下相,亦有唔少商鋪售賣小食飲料同紀念品等.
之後傍晚就到咗北京嘅d東門大街步行街,據講呢條街係因為奧運而建造,入面有好多名牌商店同食肆,入夜後嘅燈色好靚,見到有部類似單層電車停泊咗喺站內,相信已經收咗工無得搭,實在有點可惜.由於北京四月天氣由廿度到幾度,行咗一陣發覺越行越凍,唯有入去Starbuck飲杯熱咖啡暖下身等食晚餐.晚係地道宮廷式北京菜,有幾地道有幾宮廷? 總之就有魚有肉有湯有飯啦.
剛食完晚飯從側門行出餐廳,發覺原來外出有條售賣小食嘅小街,十分熱鬧.食品種類繁多,由燒粟米到燒蝎子都有,如果唔係剛剛食完晚飯,Vicky同Anthony一定由街頭掃到街尾,試均不同小食.
第一日行程好快就結束嘞,因為第一晚會住喺效區嘅温泉酒店,所以車程要成個半.雖然酒店有温泉,可惜嘅係到達酒店時已經係十點幾,加上Vicky有少少感冒,所以都係留喺房內休息.酒店房間好大好新淨,不過因住地下一層加上喺效區,窗外無乜景色可言.
四月三日
第二天又係0630 morning call 0700食自助早餐.雖然只係一般西式早餐,不過Anthony就覺得好美味.享用完早餐得0800出發,開始第二天嘅行程.出發時先睇到原來我哋入住嘅酒店係一間好靚度假酒店,出面嘅風景好靚,可惜嘅係要出發第二天嘅行程,唔可以留底影下相.
由於第二天係星期日,加上係清明時節,北京導遊話由巿區出效區掃墓嘅人好多,而北京車輛數目驚人,所以如果當日由巿區去效區就一定有排塞,好在我哋係由效區入巿區.話時話,記憶中北京有好多好多單車,但今次只係見到汽車,見唔到單車喎.
第一站係玉石巿場,都係由商店代表介紹一下啲玉石首飾,Anthony就同Vicky影下相等時間到.
到附近食午飯後,之後到咗另一藥廠參觀購物得就到咗士多啤梨園摘士多啤梨,未到之前Anthony以為導遊會帶我哋到一大個好靚嘅草園去摘士多啤梨.但原來所謂嘅士多啤梨園只係一個有幾間唔知係殘舊不堪定係未興建好嘅小型温室.好多團友入到去都話熱到想暈,而Vicky起初都只係企喺門口唔入去,好彩經遊說下Vicky都入咗去畀Anthony影幾幅相,後來Vicky話原來嘅士多啤梨係好甜. 摘完士多啤梨就上長城做好漢,落車地點係稱謂”天下第一雄關”嘅嘉裕關,眼看長城嘅宏偉,二千幾年前嘅人力物力可以建築到咁巨大咁長嘅城牆,真係令Anthony汗顏.不過長城梯級都十分斗斜,以Anthony同Vicky嘅腳骨力都只係行咗幾個地方,影下相就算.
行下影下話咁快就個多兩個鐘,又到集合去下一個景點,天安門廣場.去到天安門廣場時已經係傍晚時份,撞啱好多遊人圍觀等睇降旗儀式,所以唔能夠好好咁影到天台門廣場嘅全景,唯有影下人民紀念碑同毛澤東紀念館外嘅錭像.但影咗一陣已經畀解放軍哥哥體貎地請我哋離開,原因係夠鐘關門,夜晚天安門廣場係唔開放畀遊人參觀.
第二天嘅晚飯係食火煱,有牛有羊有豬有雞有菜有餃子,十分多選擇,味道都唔錯架.
之後導遊帶我哋到北京潮人集中地“三里屯”夜遊一番,三里屯有條酒吧街,而傍邊係潮鋪臨立嘅商店區,當晚見到好多潮人靚衫,將Anthony腦中老士北京嘅印象一掃而空.
最後又係返酒店嘅時間嘞,第二晚牫哋住近北京巿中心,酒店比第一晚嘅細同舊,但明顯高級過第一晚間温泉酒店.因為第三天又係0630 morning call加上第三天行程係行故宮,都係早啲休息抖足精神好啲.
四月四日
第三天亦西式自助早餐,比第二天嘅選擇差唔多,但味道較啱Anthony口味.食完早餐就開始第三天嘅行程,第一個地點係國家級嘅中醫研究院“寶藥堂”.呀! 係 “同仁堂”先啱,同仁堂係一間有二百幾歷史嘅藥行,多年嚟幫歷代皇帝至現時嘅國家元首保健,可謂地位超凡.當日除咗有院長級嘅教授講解中藥嘅原理同威水史外,亦請嚟多位國家級嘅保藥黨,Sorry係國家級嘅中醫教授幫各團友打打脈,講下各位嘅身體毛病.最後各位當然係乖乖畀錢買保品啦,錢事少,身體健康無價嘛.買完保品就去午飯.
去完同仁堂先行故宮一定無咁辛苦,事關人(荷包)輕咗,行故宮自然輕鬆好多(笑).但到故宮前先去景山公園,睇睇崇禎皇帝上吊嘅地方,當然今日已經變成北京居民一家大細休憩消閒嘅好地方.而行上山頂後可以一覽故宮全貎,真係十分壯觀.
之後上車去到故宮,故宮又名紫禁城,面積有成720,000平方米,而房間樓目達九千九百九十九間,當一日行到一百間房,都要行足三個月先可以行得嗮,真係誇張得很.
導遊帶我哋到午門入故宮,成日睇電視劇話“推出午門斬首”就係呢度門.導遊話當然無人喺午門門口被斬首啦,斬首地點係午門對出好遠嘅地方,“推出午門斬首”只係指由午門推出去咁點啫.
故宮咁大,當然唔唔會由我哋自己行啦,導遊就安排我哋睇一啲收藏品,好似鐘表館咁,慈禧太后嘅十六片鑽石等,有啲要畀錢先可以入場.但對Anthony同Vicky嚟講,情願畀多啲時間我哋出去影下建築物同石獅子好過.
行完故宮後,導遊安排一眾團友在三輪車遊胡同.袒白講,當日胡同內好多屋都正在重建或者已經凋空破爛,加上沙塵滾滾,根本無乜好遊,反而難為一眾三輪車車伕要載住我哋十幾廿分鐘.
遊完胡同又要趕去下一個景點鳥巢同水立方,記得08年奧運Vicky同Anthony喺屋企透過電視睇開幕式,見到鳥巢嘅奇怪建築同會著燈嘅水立方時都覺得好新奇,當時已經好希望可以親眼一睹呢兩個偉大嘅建築物.
當到達鳥巢同水立方時已近黃昏,而因為要趕水立方關門前入到參觀,所以導遊只畀二十分鐘時間我哋到鳥巢外影相,唔好以為二十分鐘好多,因為由水立方到鳥巢都有一段路程,來回都要十多分鐘,所以真係趕到死死下.
由鳥巢返回水立方一段路中,Anthony驚見兩位美國好出名嘅卡通人物同遊人影相,大家可以從相中自行判段一下兩位卡通人物嘅真偽.係官方奧運場地外出現呢兩位卡通人物,內地政府對知識產權嘅保護會可見一班.
之後導遊安排我哋入去水立方參觀,但去到閘口又入唔到,成班人企喺水立方門口等,後來導遊不停咁同團友講,水立方每一日嘅門票有限,佢幫我地買嘅都係黃牛飛,重覆講好幾次.Vicky同Anthony都有疑問,點解唔一早買定門票,係唔係一定要即時買呢?
水立方入面其實無乜嘢睇,除奧運比賽場地外,只係有個設有人造浪嘅公眾室內泳室同一啲售賣紀念品嘅攤位.
離開水立方時已經係日落,又到晚餐時間,喺北京嘅最後的晚餐係餃子宴,成十種不同餡料嘅餃子,真係食都膩膩地,好在餐前導遊叮囑各位唔好食得太飽,因為晚飯後會帶團友到王府井大街去掃街食小食.
王府井大街同出面條小食街都有好多古怪嘅食物出售,海馬,蝎子到蜈蚣都有,Vicky同Anthony都唔敢試,只係買咗串沙糖生果同燒雞翼一試,不過味道大濃唔係太啱口味.
四月五日
第三天行程就咁結束,而第四天行程亦只係到另一國家級嘅保建地方做足底按摩,之後安排團友到秀水街自行購物同食午飯,原來所謂嘅秀水街係一座設有food court同專門賣冒牌衣物嘅商場.Vicky同Anthony就對購物無乜興趣,一早揾定間餐廳食飯.
喺北京嘅最後一餐點咗五香牛肉麵,三色冷麵,蟹黃飽同豆沙春巻,每一款都十分美味,可惜,又係掛住食唔記得影相.
食完午飯就要去機場返香港,四天行程十分緊密,但都有好多地方去唔到,如天壇,十三凌同四合園等等都未能參觀.
今次北京嘅最大體驗係原來中國有某些地方人民嘅文化質素已經同世界接軌,喺北京所見嘅街道大部份比香港乾淨,亦唔見有巿民踎喺商店門口.Anthony認為一個真正富強嘅國家係除咗人民有財富外,佢地嘅文化水平可唔可以同世界接軌都緊要.而國家嘅係先輸出產品,再輸出自己嘅文化,呢點就係國之路.相信呢個係好多中國人嘅目標.
-全文完-


c: text/html

text:
[2019週末好去處] 鴨脷洲必食必玩必住推介
- Advertisement -
平時係香港想遠離煩囂, 渡下假既話都係會諗起長洲, 南丫島尼啲離島先, 好少會諗起市區有邊啲地方都可以好休閒咁hea下同食下好西! 有無諗過香港仔都有好多好玩好食既地方, 仲可以上埋船屋過返個係水上既兩日一夜?
香港仔身為香港其中一個最歷史猶久既漁港, 當中既文化氣息同風土人情係係香港其他地區搵唔到架! 艇仔粉, 舢舨, 珍寶海鮮房, 仲有鴨脷洲大街, 每一樣都代表住香港仔獨有既一面!
所以如果想完完全全咁探索到香港仔既每一面, 同食盡代表到真正香港仔風味既食品既話, 不妨參考下小編點樣可以一邊嘆船屋一邊食盡同玩盡香港仔!
香港仔獨有地道艇仔粉
當大家諗起香港仔既時候, 第一樣出現係你腦海既會係咩? 會唔會係充滿住香港仔之前身為其中一個最主要既漁港歷史既艇仔粉?
話艇仔粉係香港仔最具代表性既食品其實一啲都唔誇張, 因為遠係8, 90年代, 艇仔粉已經係當時以水為家既水上人其中一樣最主要既糧食黎架啦! 熱辣辣既大地魚湯, 配上各式各樣既餸菜同即煮既河粉, 真係諗起都流曬口水! 重點係可以叫粉艇去到我地船屋既位置, 咁就可以舒舒服服係船屋上面嘆即叫即煮既艇仔粉啦!
唔想食艇仔粉, 點算好?
珍寶海鮮房
作為香港最有代表性既水上皇宮, 佢地既海鮮同小菜都好出名, 有好多明星都係常客黎架! 所以如果有機會去既話, 真係分分鐘隔離就坐住個明星同你一齊食飯架!
除咗佢地既野食之外, 珍寶海鮮房既外圍都裝修得十分華麗, 因為珍寶海鮮房係以古代中國皇朝風為重心, 所以在它的外圍會輕易見到龍, 寶塔跟紅和金既設計, 更顯中國既古代美! 想預約珍寶海鮮房食晚飯, 可以按此預訂!唔想食野香港仔仲有咩好做?
除咗食好西之外, 香港仔都有好多隱世靚景同好去處既! 想健康啲同時飽覽香港仔/鴨脷洲景色既話, 去行下玉桂山+鴨脷排都不失為一個好選擇!
玉桂山+鴨脷排 – 香港仔行山徑首選
如果想由船屋去玉桂山+鴨脷排行山既話, 可以搭乘舢舨到洪聖古廟碼頭, 然後步行至利東地鐵站, 再從B出口走出就得架啦! 全程大約3.63公里, 所以大概3個鐘就行得曬架啦!
小編親身試過, 覺得難易度大約有8/10, 因為佢雖然比較陡峭, 但相對路程較短同海拔唔係太高(266m), 加上沿路都有繩索輔助你行上去, 所以難度唔會太高. 但如果有畏高既話, 小編都唔推薦你選擇尼條行山徑! 想查詢更多地圖/行山路線的資料或詳情
唔想行山可以做啲咩?
除咗行山之外, 都不妨可以睇下香港仔充滿歷史美既一面! 香港仔身為香港其中一個最主要既漁港, 又點會無一間專係用黎供奉海皇既廟宇呢?
香港仔漁民的守護神 – 海皇廟
香港仔既海皇廟係香港唯一一間以海皇為供奉對象的廟宇. 海皇廟曾經坐立於海邊, 但由於需要實施填海工程, 先至移遷到道路兩旁.
香港仔既漁民對負責守護海港既海皇特別敬重. 因為漁民相信無咗海皇既守護, 漁港就唔可以正常運作, 所以海皇廟由1851年開始就擔當起供奉海皇同天后既重任, 希望保佑所有出海的漁民平安. 係海皇廟入面可以搵到由漁民奉上既俑, 文物和銅鐘, 用黎保漁民平安. 所以如果有時間既話, 都好推薦大家可以去睇下同了解下香港仔既歷史背景!
睇到尼到係咪估唔到香港仔都有咁多野玩咁多好野食呢? 不過去曬咁多個地方食野同玩, 無個又舒適又方便既地方黎休息下點得呢?
有無諗過可以係超靚日式無印文青風船屋住返兩日一夜, 咁咪可以玩得同食得更加鬆動囉! 想知更多關於尼隻船屋既資料同設施, 可以參考之前小編上船屋兩日一夜既實測!
首先船屋停泊在香港仔漁港, 客人需要從附近的鴨脷洲/香港仔碼頭乘坐舢舨到船屋.從鴨脷洲洪聖廟碼頭,步行到利東地鐵站A1出口大概3分鐘(220米)的路程, 所以好容易就會搵到架啦!
大家記得船屋既入住時間係3:00PM, 而退房時間就係11:00AM, 預返好啲時間就玩得更加開心啦! 另外, 船屋上已經有資訊包提供, 好似舢舨既電話號碼, 屋主既聯絡方法, 同wifi既密碼都會係資訊包入面, 所以可以放心! 要注意! 舢舨服務由早上 7 時至零晨 1 時, 每程只需$10-20 HKD, 同埋此船屋是長期停泊, 不會出海, 所以如果係想搵一架會出海玩水上活動既遊艇既話, 我諗船屋就未必適合你啦!

robotstxt: allowed

filter: keep


text:
更多
2022-09-24 472 瀏覽
話說車車幾中意食churros, 每次經過E間鋪頭都會忍唔住望一眼講一句"靜間食飽飯就嚟食甜品😋", 可惜每次都係食到勁飽, 突然有一日諗我食左甜品再食正餐未得囉! 於是就沖左入去食佢地嘅招牌打卡Rainbow Churros配雪糕!Churros即叫即炸非常新鮮, 入口外脆內軟, 一d都唔覺得油膩, 出面鋪滿唔同顏色嘅砂糖, 邊食邊望住都好開心, 配搭牛奶雪糕一齊食, 一冷一熱嘅口感, 滋味又邪惡由於第2日就係中秋節所以車車都買左一盒同屋企人開心share, 一盒入面有6條唔同口味嘅Churros 🌟Original with Cinnamon sugar🌟Cookie and cream🌟Hazel Lah🌟Crunchy Matcha🌟Movie Night 2.0🌟Strawberry Stracciatella每款Churros好有驚喜, 好睇又好食, 甜度適中, 入面仲附上3款醬分別係楓糖漿/黑朱古力醬/牛奶朱古力醬, 車車就最中意Hazel Lah, 朱古力醬配搭粒粒榛子, 好有咬口好好味, Crunchy Matcha外層鋪滿哂彩色嘅corn flakes, 食嚟脆卜卜
Churros即叫即炸非常新鮮, 入口外脆內軟, 一d都唔覺得油膩, 出面鋪滿唔同顏色嘅砂糖, 邊食邊望住都好開心, 配搭牛奶雪糕一齊食, 一冷一熱嘅口感, 滋味又邪惡
由於第2日就係中秋節所以車車都買左一盒同屋企人開心share, 一盒入面有6條唔同口味嘅Churros
🌟Original with Cinnamon sugar
🌟Cookie and cream
🌟Hazel Lah
🌟Crunchy Matcha
🌟Movie Night 2.0
🌟Strawberry Stracciatella
每款Churros好有驚喜, 好睇又好食, 甜度適中, 入面仲附上3款醬分別係楓糖漿/黑朱古力醬/牛奶朱古力醬, 車車就最中意Hazel Lah, 朱古力醬配搭粒粒榛子, 好有咬口好好味, Crunchy Matcha外層鋪滿哂彩色嘅corn flakes, 食嚟脆卜卜口感豐富, 沾上楓糖漿味道更可口!
張貼


text:
love nature, love travel, love drawing, love photographing
My little detour - 《豁出去, 做喜歡的》
琴晚瞓得普普通通, 有的流汗, 但瞓著又少少凍, 所以整晚都輾轉反側. 係床碌到8點幾落去食餅同咖啡, 我不得不講, 裝餅個bowl超靚, 我食完餅飲完啡後, 不禁問reception個男仔的碗係邊到買, 佢話喺Chetumal, 搞到我勁想去, 但就算我真係去買, 都托唔到的碗碟周圍去啦! 所以直放棄.
之後又吹下水, 問佢其實個lake係咪得一個public entry, 原來出hostel行落馬路轉右手邊都有的public entry, 再傾傾下我問佢會唔會recommend我參加tour, 佢就講左個boat trip我聽, 會去cenotes, 會落下水, 300 peso, 同peru女仔講的爭50 peso, 問佢幾點開始,佢話10點, 唔知點解當刻咁心急好想參加, 所以我就問間野係邊, 然後諗住衝去報名 (嗰時9點幾), 之後個男仔話可以係hostel報名, 包埋來回的士, 咁我二話不說叫個男仔幫我arrange即日出發 (其實有問有無得平). 之後我就返房執野去玩喇(可能我琴日去public entry到見坐船1個鐘都收250 peso, 所以覺得呢個都合理.
原來同hostel仲有兩個人參加, 咁我地一齊去到個tour公司iselitastour, 咁我諗一陣會好口渴, 所以買定枝水 (10 peso) .等左一陣再嚟左3代同堂同埋一家大細. 咁其實個tour會係個湖兜嚟兜去, 睇唔同cenotes, 又會比大家落下水游下咁. 其實呢個7 colors lake真係好靚, 有唔同的藍色, 淺藍色部份比較淺水, 好似係人工建出嚟的淺灘, 而cenotes則可深至150米. 而全程三代同堂的阿姨對我好好, 知我唔識spanish又會講解下, 我今日仲唔怕醜勁多自拍添. 個tour全程2個鐘, 不過你唔好問睇左咩cenotes, 我一個都聽唔明, 但見到海天一色已經心滿意足.
完左tour準備走去等的士之際, 三代同堂的孫女出嚟問我有無興趣玩kayak, 佢地話預埋婆婆, 但係婆婆話唔玩, 佢話唔好浪費叫我一齊. 其實我都好想試玩, 所以就跟返入去.我問返佢地幾錢, 我想比返佢地, 但唔知佢地係咪聽到我個plan係想去成年旅行, 所以話係多左, 唔收錢, 真係感動死我. 玩完一個鐘後, 佢地準備去食飯,所以問我住邊可以車埋我, 我就話唔使啦, 我再問下間agent公司係咪仲會有的士, 無的話我行返去都ok.
就係咁, 我真係行返去, 但比我見到好多靚wall painting同幾個public entry, 而我途中仲食左條fraser雪條添, 雪條仲好似有的飯係到添.
最後用左廿幾卅分鐘行返hostel, 返到上房只係洗左個面就準備午餐, 用蕃茄洋葱牛油果同lime自製nacho醬, 其實都唔難食喎🤣🤣.
未幾終於有人入住, 佢係嚟自芬蘭的Anna.本來大家都笑笑算, 但當佢開始問我嚟左幾多日, 我地就傾起上嚟, 仲講到下幾年前佢去mexico的水係好靚, 但因為global warming, 多左多seaweed. 除左傳嚟惡臭, 仲搞到水下面的各種生物接觸唔到洋光, 比以前少左好多魚添.講講下報tour我就話我都再出去準備游水, 我見佢都好似有話未講, 所以問佢有無興趣, 佢話why not.
首先我陪佢去睇左paddle tour先, 450 peso sunrise paddle, 之後陪佢買少少野食就去左的public entry去個lake到, 但好似琴日要比錢的水靚d. 我地無真係落水游, 坐左陣同傾左陣, 我地就去搵餐廳食野, 不過最後無啱心水, 所以我地改為食大排檔, 今次我揀torta, 其實即係剪左仲底面的包夾肉, 好食喎, 再加枝似山楂汁的物體, total 53 peso. 之後我地又好為食咁食左個叫marquesitas的甜品, 即係捲窩夫包涵, 我揀左香蕉同nutella, 好食喎, 佢地果然係絕配 ( 40 peso). 跟手我地去買埋水果就返hostel了, 因為明天大家都要早起呢!
已用:424 peso
300 peso tour
10 peso water
15 peso 雪條
57 peso tortilla n drink
40 peso banana n nutella cone
6 peso guyaba n banana
Like my work??
Don't forget to support or like, so I know you are with me..


text:
畀人話似蜥蜴仔之後,阿健首先將自己嘅profile picture轉咗做風景相,再剷走晒Facebook裡面所有見樣嘅相,跟住以一敵百對抗網民:「一定要好靚仔先可以批評人唔靚仔呀?我有話自己好靚仔咩?成班打手收晒錢做嘢!」
其實阿健上網同人鬧交來來去去都係得幾招,1)粗口;2)侮辱性說話;3)唔夠人講就會話你係五毛同打手.但正所謂先撩者賤,唔係要好靚仔先可以批評人唔靚仔,問題係你先作出批評,咁就應該預咗人哋批評返你.正所謂雙拳難敵四手,阿健最終力戰而敗,佢delete咗自己嘅留言落荒而逃.
不過經此一役,阿健並冇收斂,反而因為成個Facebook account冇晒真樣所以肆無忌憚,每日都上網屌呢個屌嗰個,現實生活依然係一個廢人,喺網上世界就愈嚟愈凶狠,基本上你數得出嘅藝人同KOL都畀佢攻擊過,就算係政府谷針嗰類新聞post,阿健都要走去攞下彩:「我就準備好唔入商場,唔入餐廳,唔睇戲,唔搭巴士㗎喇.」
有同事見到呢個留言就問佢:「我記得你好似打齊三針㗎喎!」
阿健:「我冇話自己冇打針呀,不過我唔會屈服於打針先可以入商場餐廳戲院之嘛!」
冇錯,佢句留言並冇講到自己打針未,但方向明顯係想人哋覺得佢好型好硬淨,結果如阿健所願,呢個comment有幾廿個like,原來存在感就係咁樣刷返嚟.
唔止對外,就算係對身邊嘅人一樣係負能量爆燈,話說有位舊同事同人夾份開咗間食肆,廣邀我哋like下佢個餐廳page,仲叫我哋輪住去試食,完全免費,其實舊同事又好,朋友又好,展開事業新一章當然替對方高興啦,偏偏阿健就唱反調.
阿健:「執硬啦!呢個市道開舖,見到啲相都知唔好食,好普通咋喎啲嘢,我喺屋企都煮到啦!」
間餐廳做唔做得住係一回事,但係點解相識嘅人開舖,冇打氣同祝福說話不特止,仲要睇死一定執笠呢?睇到人仆街就踩多腳,見到人成功就唔抵得,典型嘅憎人富貴厭人貧.
反社會人格有幾項特徵,包括為人唔可靠,唔誠實,唔會感到羞恥,缺乏判斷能力,而且極度自我中心,以上幾點阿健都中晒,工作方面已經睇得好清楚,所以當時同期入嚟呢間公司嘅人大部分都升晒職,甚至跳槽有更好出路,不過阿健依然原地踏步,仲寸我哋係港豬,好鍾意做嘢.
其實一個人對工作有熱誠,唔代表佢係豬,一個人努力做嘢嘅目的未必係咁單一要取悅老細,因為每個人都有自己嘅Reputation,建立到Reputation,之後講嘢先會有人信,咁先至會有人脈,假設你認識阿健,佢吹雞話要開舖,你會唔會願意投資?
我自己都窮過,好明白呢種心態,就係「反正我乜都冇,最好全世界一齊閪冧」,如果一個人夠成熟,應該會知道身邊嘅人唔掂,其實自己都唔會好得去邊,好困難嘅時候發現周圍嘅人仲衰過你,想搵幫手都叫天不應.
相反地,身邊嘅人過得好,唔止自己開心,你會發覺機會同埋可能性都大咗,舉個例,有個朋友早幾年去咗間唔錯嘅公司,近日佢問我有冇興趣過檔,條件都唔錯,我慎重考慮緊,咁你想身邊嘅人好,定係想佢哋個個撈唔掂,仲調返轉頭問你借錢?
別人不斷努力嘅時候,阿健就將人生大部分時間用嚟上網就Hater,有時仲會好犯駁,例如佢曾經share過ViuTV劇集《IT狗》裡面嘅金句:「點解你哋成日都想搞隔籬個平台呢?就算人哋死咗,都唔代表你哋會變好.」呢句說話講得好好,亦為阿健嘅網上留言讚到十幾個like,不過佢真係明白當中嘅意思咩?阿健每日做嘢一樣甩甩漏漏,但就永遠唔會錯過任何一個喺網上取笑人,鬧人,批評人,或者幸災樂禍嘅機會.
喺阿健眼中,所有人都係垃圾,而其實喺所有人眼中,阿健先至係垃圾,當然,佢嘅世界係自我感覺良好,甚至覺得自己懷才不遇,孤芳自賞,曲高和寡.
阿健係我真實中嘅同事,但「阿健」亦都係一種社會現象,「我想你好,但唔可以好過我囉」,問題係阿健呢一種人,要過得比佢好實在太容易喇. (完)
《垃圾》上
同事網上好凶狠 現實生活係廢人
https://hkofficedaily.com/?p=21398


text:
8 APRIL 2011 (FRI)
小小豬除左係打第四個月針時曾經發燒之外,都未曾有唔舒服,不過啲唔開心嘅事今日就要發生,因為小小豬發燒了.
一早起身抱起仔仔時,開頭都只以為小小豬係剛剛訓醒,所以全身都好熱.之後小豬媽一摸,就話唔對過似係發燒,所以即刻探熱,原來有成39度幾呀!
知道小小豬發燒,真係想即刻連工都唔返,留係屋企照顧小小豬.不過現實係唔容許我咁做,所以都係要返工.雖然有小豬媽照顧小小豬,不過始終都係勁擔心,成朝都冇晒心機做嘢呀!
一朝早就打電話去BOOK醫生,等到十點半先小小豬睇.終於我都忍唔住同老細講提早我個食飯時間,利用我LUNCH嗰一個鐘時間,帶小小豬去睇醫生.
開頭都以為係準備出牙仔或者係出疹先會發燒,一見到醫生就幫小小豬探熱,嘩....燒到103度,真係勁擔心.
醫生話小小豬唔係牙仔或者係出疹,係感冒引起,我都唔明白,小小豬又冇流鼻水,又冇咳,我地又冇痛帶佢去過邊,都唔知點解係感冒.不過醫生講得都要信,所以都係要乖乖咁同小小豬食藥,希望快啲好啦!
陪小小豬睇完醫生,我都安心左啲,起碼知道係乜原因.之後我就繼續返工,小豬爸就嚟車小小豬同小豬媽返屋企休息.
雖然好多人都話:小朋友唔病又點得大!不過,睇見小小豬個辛苦樣,真係勁肉痛.嚟緊真係要加陪好好咁照顧小小豬,唔好再令佢生病啦!


text:
#020 愉快的一週+期待下週新的嘗試!(16/10/2022)
又來到本週週記,今個星期我哋都有好幾件事發生,一於開始逐一講:
暫停刺繡服務
喺太古城嘅舖頭入邊有一部刺繡用嘅繡花機,係幫客人可以刺繡自己或者身邊嘅人嘅名落去枕頭袋度,呢個係我哋由6月開始有嘅一個小小實驗性質嘅服務.近日,繡花機決定都要休息了,突然有日壞咗.由於收費實在太平(手工費 $20)加上失敗率非常高, 因此再考慮之後決定趁着部機壞咗,也係時候暫停刺繡服務.可能等到時機適合,技術純熟之後,我哋再有機會重推吧.
大專生訪問
另外,今個星期有幸得到中大專業進修學院幾位同學邀請進行訪問, 佢哋都好有備而來,準備咗唔同嘅問題問我.其實我覺得自己係一個好幸運嘅人,我都同佢哋都係咁講.有時可能你睇到人哋嘅成績,有好多人會覺得呢啲成績全部都係自己一手努力打返嚟,但我自己唔係咁睇.我覺得其實今日 Re Pillow 可能有少少人欣賞同埋支持,其實我覺得都係我幸運而已.我係一個好平庸嘅人,只係做一啲自己鍾意嘅產品而已.不過,喺自己位置我一定會盡能力去做好自己手頭上嘅事, 唔敢講太多咩大嘅目標咩夢想, 只係做好自己.
第三間門市
今個星期我哋亦都新增咗第三間門市, 就係黃埔AEON百貨!除咗網上購買之後,Re Pillow 2 一直以來都只係喺沙田一田百貨貨架以及太古城體驗館有售, 經過幾個月嘅商討同埋安排,今個星期我們正式喺黃埔AEON百貨上架.黃埔AEON百貨同沙田一田百貨一樣都只係放喺貨架寄賣, 並不是自己嘅舖頭,亦都冇職員駐守,不過我已經好感恩了.我會出返個 Blog Post 寫返清楚位置等等詳情.
供應恢復穩定
我哋今個禮拜亦已出晒要出嘅貨,現時供應慢慢恢復正常,有興趣可以落單購買.
期待下週
最後,嚟緊一個星期都有啲新嘅嘗試!但暫時唔講咁多先,下星期週記再見.


text:
歐陸哲學
歐陸哲學(continental philosophy)係指喺 19 至 20 世紀由歐洲大陸起源嘅相關哲學傳統,同英美嘅分析哲學相對照.歐陸哲學包括咗現象學,存在主義,解釋學,結構主義,後結構主義,後現代主義,解構,以及批判理論(例如法蘭克福學派),心理分析,尼采,同埋絕大部分嘅馬克思主義同馬克思哲學流派.
歷史[編輯]
將歐陸哲學同分析哲學區分開來係近代嘅事,大致可由二十世紀早期開始計起.但係,作為一種哲學傳統嘅區分,佢嘅源頭最早可追溯到康德.分析哲學雖然受到康德嘅影響,但係對佢以後嘅十九世紀德國哲學家,例如黑格爾,叔本華,馬克思同尼采等所謂「歐陸哲學」嘅主要思想都冇咩大嘅興趣.
二十世紀上半葉,德國仍然係歐洲最具活力嘅哲學重鎮,呢一番景像一直保持到希特拉上台為止.希特拉上台之後,一大批最優秀嘅德國哲學家——其中大部分係猶太人或者係左翼學者——不斷走到海外(尤其係美國),令到德國哲學界日漸沈寂.同樣嘅情形亦都同時發生喺法蘭克福學派上.同一個時期,亦有一啲哲學家留咗喺到,例如當時德國最傑出嘅哲學家之一——海德格爾,佢信奉納粹主義.但當納粹失勢之後,呢批人發現佢哋唔單止被禁止教學,甚至佢哋本人,亦都連同佢哋嘅哲學一齊被世人拋棄.
二戰之後,德國哲學喺法國引發咗一股研究嘅熱潮.原因主要有兩個方面,其中一個係法國共產黨喺法蘭西解放運動中所起嘅作用令到法國共產黨喺短期內成為咗法國嘅最大政黨,對共產主義學說嘅翻譯熱情又進一步激發咗對馬克思哲學同黑格爾哲學嘅興趣,喺呢一股思潮嘅影響下,呢兩個人嘅學說第一次開始喺法國大學入面被廣泛研究;第二個原因,另一股主流思潮關注嘅焦點就係現象學家胡塞爾以及佢嘅學生海德格爾嘅學說,喺推動呢股風潮嘅運動入面,薩特扮演咗非常重要嘅角色,佢唔單止係當時知名嘅作家同哲學教師,同時亦係一位非常有影響力嘅公共知識分子,佢將佢自己嘅學說叫做存在主義.
英語國家嘅歐陸哲學[編輯]
「歐陸哲學」喺唔同流派之間嘅分歧好大,令到「歐陸哲學」呢一個術語本身都冇太大嘅描述價值.美國同英國由二十世紀八十年代開始,已經有唔同嘅教授寫咗大量有關「歐陸哲學」嘅內容.(注:有啲講法文同德文嘅歐洲哲學家,例如戈特洛布·弗雷格同維也納學圈,對分析哲學有好重要嘅貢獻,但呢啲人一般唔會畀人當係「歐陸哲學家」.)
而歐洲大陸國家同埋英語國家,對待「歐陸哲學」嘅態度都好唔同.喺德國同法國,「歐陸哲學」係大學哲學系教學嘅核心,但喺英語國家入面,哲學系講授嘅一般都係分析哲學,而「歐陸哲學」就屬於另一個科系.(「歐陸哲學」一般被當作人文學科,例如文學,電影,建築,藝術史等領域入面,通常作為文藝理論或者批評理論嚟介紹,而喺社會學科當中,社會學,人類學同埋社會心理學等領域入面,有時又會被當係社會理論或批判嘅社會理論.)
雖然分析哲學同歐陸哲學嘅分界並唔係絕對,但兩種學說確實喺側重點同風格上有好明顯嘅唔同.反對先驗懷疑論係歐陸哲學嘅一個基調,呢種觀點認為思想唔能夠脫離自然或者物質前提獨立噉存在,但哲學家又必須去處理呢種不可能性.例如,黑格爾認為思想唔能夠遊離於歷史,對馬克思嚟講,人類嘅一切意識形態都離唔開階級嘅鬥爭,而尼采就認為意志係嚟源於對權利嘅欲望,而海德格爾同薩特就主張思想必須要處理「存有」嘅問題,而德裏達就提醒人,喺辨析各種哲學同思想時,唔可以忘記歷史有偶發性,而各種語言同文本之間又有住相互依賴性.
而歐陸哲學家通常對分析哲學家噉樣睇,佢哋相信方法學,認為只要有適當嘅方法,就可以毫無疑義噉對所有思想同當中嘅相互關系進行歸類同分析,雖然有時分析哲學家都可能會提出一啲同歐陸哲學家睇法相類似嘅懷疑論作為分析成果,但佢哋唔會將呢一種懷疑論當係方法學上嘅假設.
除此之外,分析哲學通常係圍繞住一啲講唔完嘅辯論,為咗呢啲辯題,一代代嘅哲學家貢獻咗佢哋所有嘅智慧,而歐陸哲學則傾向於將研究嘅重心放喺幾個關鍵嘅思想家身上,討論佢哋嘅哲學同埋相互之間嘅關系.哈佛大學教授斯坦利·卡維爾解釋分析哲學同歐陸哲學嘅差異嗰陣,佢噉樣講:
- 哲學喺傳承嘅過程入面,可以被當係一啲有待解決嘅問題(例如英美分析哲學家係噉樣睇),又可以當係一連串有待解讀嘅文本(例如歐陸哲學家係噉樣睇) .喺唔同嘅傳承模式下,思維訓練方法,批評同埋對話嘅標準,寫作流派,作者嘅角色,都會跟住唔同.[1]
參考[編輯]
- ↑ 摘自 Stanley Cavell 嘅《爱默生的先验论》(Emerson's Transcendental Etudes)一书中“美国生活方式下的哲学家”章节,第45页.
- 書籍
- Simon Critchley, Continental Philosophy: A Very Short Introduction. Oxford University Press (2001) ISBN 0-19-285359-7


text:
新聞內容
(HR 點解辭咗上一份工 點答先最得體)
- 2022-10-26
係轉換職場跑道嘅路上,無論係辭職寫離職原因,定係面對interviewer嘅提問時,都希望可以留低好印象.好多人可能會覺得講真話句句屬實,成功率會大啲.但其實太誠實講真話,都唔係一個明智嘅抉擇,因為一唔小心就可能放大自己嘅缺點.
除咗職場新鮮人,只要你係轉職者,離職原因一定係面試之中嘅必考題!今次會教大家有邊啲離職理由唔建議講,同埋點樣包裝你嘅離職理由,點樣答先可以俾interviewer留下好印象?
係絞盡腦汁之前,先要了解 HR 點解會問呢條問題
HR係面試過程之中,一定會透過幾個關鍵問題,去判斷出對方係唔係公司適合嘅人,「離職問題」係其中一道殺手題,如果答得唔夠好,有可能會少咗個機會.但想答得好,就一定要用HR角度去了解呢條問題:
1. 了解你嘅個性,人格特質,睇吓你係咪可以適應公司文化
公司文化係公司發展嘅重要考量之一,透過喺面試中觀察你嘅行為同談吐,了解你嘅想法同反應力,睇吓你可唔可以適應公司環境.所以,當遇到困難嘅問題時,不妨試吓放鬆,太過緊張可能就會影響HR對你嘅印象同認識.
2. 了解你對於工作嘅期待,避免相同嘅離職原因再發生
每個人對於工作嘅期待同「價值觀」都唔一樣,有人人工至上,有人追求成就感.HR嘅工作,就係喺面試階段了解「你對呢份工嘅期待係點?」.如果呢份工作同樣滿唔足到你嘅期待,你都好有可能因為相同原因而離職.
3. 了解你嘅忠誠度,穩定度
間間公司都會希望減少訓練新人嘅時間成本,對於離職率高,頻繁更換工作嘅求職者,HR會特別想了解你嘅觀點和理由,方便去評估你未來呢份工做唔做得長.同時,面試時會問到嘅職涯規劃,個人發展呢啲問題,其實都係想觀察你嘅穩定度,忠誠度,以減少公司嘅流失率.
邊啲離職原因唔建議講?換個方法講仲得體!
離職原因地雷一:工作內容冇挑戰性,無聊
係一間公司做耐咗,好難免會覺得工作內容好重複,無新意.而追求新鮮感係人之常情,但如果咁直接同interviewer講,佢有可能認為你:
1. 唔夠積極:
部分公司會認為,如果工作開始冇挑戰性,員工應該要主動創造機會,去承接啲有挑戰性嘅專案,而唔係等主管幫你做規劃,搵目標.
2. 做唔到重複性的業務:
任何職位都有各自嘅日常需要處理,而工作並唔係日日充滿挑戰,如果你直接同HR抱怨工作無趣,HR可能會擔心你用同樣理由離職.
咁你可以點說? →上一份工作無法令我成長
上一份工作已經無法滿足自己嘅求知慾同熱愛學習嘅心.
咁樣答可以展現到你想進步嘅決心.同時可以進一步說明上一份工嘅工作內容,強調自己完善咗邊啲能力,加強說服力.透過敘述你想進步嘅動機同未來方向,可以有效令 HR 了解同深信你係一個喜歡不斷嘗試同學習嘅人才.
離職原因地雷二:人工太低,難以晉升
如果直接咁答,有可能會令interviewer覺得你係努力唔夠,工作績效唔好,先會無得升職加人工.
咁你可以點說? →期望我嘅報酬可以反映出我工作嘅價值
你可以好具體咁說明,由你啱啱入公司到離職,你嘅工作表現成長咗幾多,但人工就冇相對應幅度嘅成長.可以透過較為正面嘅表述,去凸顯自己嘅價值,拉大同HR談判嘅空間.
離職原因地雷三:成日OT加班,工作量大太累
有啲HR 會認為,加班可能係因為你工作效率唔好,時間管理能力差而造成.另一方面,如果係in左啲有OT需求嘅公司,佢哋更有可能會懷疑你嘅能力,求職意向同公司唔符合,面對唔到挑戰同壓力.
咁你可以點說? → 面對工作量大,我係咁樣規劃處理……
建議你係講呢類離職理由時,多啲聚焦係面對工作量多時,你係點樣管理規劃,最好舉出幾個實際案例.講明就算事務繁忙,你都可以妥善處理,同時具備相應嘅抗壓能力.就算係偏向屬於負面嘅離職原因,都可以化劣勢為優勢,變做HR對你加分嘅力量.
希望以上內容可以幫助求職者了解點樣包裝離職原因,並根據不同面試題,準備最好嘅答案.提提各位係面試之前,記得不斷咁練習同模擬可能出現嘅問題,咁樣就唔怕唔識答同亂咁答嘅情況!


text:
訂日本酒店好選擇 樂天Travel 詳細教學
香港人訂酒店大多都會用Hotels.com,Expedia同埋Agoda等等嘅酒店網,但其實如果識得用番當地嘅訂房平台,除咗有機會平唔少之外,仲會多好多選擇,今次就為大家講解吓如何使用樂天Travel.
首先第一步先前往日本樂天Travel網站:https://travel.rakuten.co.jp/
注意番係日本版!雖然有中文版,但相對地少好多優惠同選擇!
登記會員
入到去之後首先登記做會員,首先按会員登録.
入到去選擇今すぐ会員登録(無料)をする
入到去可以揀英語或者簡單,簡單填一啲資料就可以完成申請.如果你係香港居住,Postal Code請填000-0000,Prefecture請填Other,無日本電話的話就填+852之後自己嘅電話號碼.
填晒再確認就完成架喇!
搜索酒店
去番官網按ログイン登入之後,有正式開始搜索啦!最常用嘅搜索方法有三個,分別係左上角嘅キーワードから探す(搜索Keywords),日付から探す(從日期裡搜索)同埋地図から探す(從地圖裡搜索).我建議如果未有心水酒店嘅話,從地圖到搵會比較好.
先假設今次我地要搵東京嘅酒店,首先揀番首都圈,再選擇東京.如果唔知自己去嘅地方屬於邊一個地區的話,可以用Google Map睇下日本地圖,又或者用Mouse睇嗰個地區包含邊幾個縣.
入到去再揀選要住嘅區,我地今次就揀選東京23区.
入到去之後再揀選細區,如果覺得地圖有啲亂嘅話你可以直接右邊揀想住嘅細區.
入面去終於可以揀酒店啦!建議你可以係左邊填埋入住資料先,包括チェックイン(Check In日期),チェックアウト(Check Out日期),ご利用部屋数(房間數量),1部屋ご利用人数(一間房幾多個人住,子供即係小童),宿泊地(我地啱先已經粗略揀咗,但想再仔細Search新宿地區嘅就由全域揀)同埋合計料金(1泊)(合計料金即係住宿總共嘅費用,泊即係晚,如果Budget幾多都得嘅話可以唔填).
輸入完之後,如果你想依位置嚟揀酒店,可以揀選地図上に表示(地圖上查看酒店),不過我就唔太建議.施設ごとに表示(按設示查看)會比較有用,而施設ごとに表示亦有四個選擇,分別係おすすめ順(由網站最推薦嘅開始順序),料金の安い順(由價錢最平嘅開始順序),料金の高い順(由價錢最貴嘅開始順序),評価が高い順(由住宿過嘅客人佢地畀嘅評價最高嘅開始順序)同埋部屋が広い順(由房間最大嘅開始順序).我就覺得評価が高い順最好用,日本人嘅評分唔會好似香港食評網咁亂畀.
㩒完評価が高い,佢就會由最高分嘅酒店開始排列,想睇個間酒店更多資料就㩒酒店名,如果想篩選嘅話,可以係右面揀,詳情可以參閱下圖.
入到去如果酒店資料無問題嘅話就可以訂房啦!
按プラン一覧會睇到唔同Plan畀你揀,有時候某啲酒店會有特價Plan,條件係只可以揀用現金畀錢,記得睇清楚條件先好㩒預訂.當你揀到心水Plan嘅話就可以按予約繼續.
登入咗嘅話宿泊者資料佢會自動幫你填,チェックイン時刻即係Check In時間,無乜問題嘅話碌落下面繼續.
支付方面,上面講過大部份酒店都可以選擇信用卡或者現金付款,信用卡嘅話可以揀Visa/Master/AMEX/JCB同埋香港冇嘅Diners信用卡.
去到呢個重要嘅紅色框,佢會講如果取消預訂所需要嘅費用.以上圖為例,住宿日期前一日開始取消就要收取費用,注意番日文嘅「前日」係指「前一日」.假設預訂呢個Plan嘅話,如果我地係住宿前兩日取消,咁就唔需要收取任何嘅取消費用.如果無問題嘅話就可以㩒下面嘅上記の内容で予約する.
完成予約!樂天Travel會寄一封確認信去你嘅Email,如果想查看或者取消嘅話可以去番個人ページ到處理.
取消預訂酒店
首先到樂天Travel官網,按右上角予約の確認・キャンセル前往個人頁面.
個人頁面裡面可以睇番現有嘅予約內容,部份Plan會有付費方式變更嘅選項,需要縮短住宿嘅話可以揀日程短縮.而今次我地要取消住宿,所以就要選擇キャンセル.
去到キャンセル嘅頁面,首先會顯示今次取消預訂酒店嘅內容.
之後會顯示取消所需嘅費用,如果以上日子都不適用嘅話咁就毋須付取消費用,不過用信用卡付款嘅話,由於付款同退款係跟番當時嘅匯率,所以有會一定嘅差額.另外如果有需要嘅話可以係空格內填寫取消嘅理由.
再往下就會見到一室キャンセル,按右面嘅一室キャンセル就可以完成取消手續.
取消預約完成!如果之後想睇番過去嘅預訂記錄,只需要去個人ページ嘅キャンセル済み‧過去の予約就會見到架喇.
領取Coupon
先前往官網首頁,下方你會見到クーポン(Coupon)呢個字就㩒入去,每次都有唔同嘅Coupon可以拎,分別有酒店,航空,租車,巴士,的士同套票等嘅Copon可以拎,如果你見到「事前配布中」即係事前發分發Coupon,未用得但可以拎咗先,每張Coupon都有數量限制架.
入到去你會見到唔同種類嘅Coupon,佢地嘅使用條件同日期都各有不同,同埋並唔係間間酒店都可以用到Coupon,想知Coupon可以用係邊間酒店到,就㩒入去クーポンの対象施設をチェック(檢閱Coupon可以用係邊啲設施).
入到去會見到可以用嘅酒店,當Coupon可以用嘅時候就會係クーポン利用個到選取到架喇!
–


text:
究竟乜嘢先至係Beta?
Beta男又能否變成一個真Alpha呢?
你係咪缺乏自信,行為被動,被女人覺得你欠缺吸引力?
你嘅潛意識見到高價值嘅靚女,會唔會太快太想要佢哋,太想保護佢哋...
...所以溝佢嘅時候就住就住,好驚自己會冒犯佢,唔介意花多啲時間得到佢?
Beta男係一個非常普遍會用嘅詞語,但係好多男士都唔會明白Beta真正嘅定義
究竟邊啲行為先至係Beta?
點樣先可以防止自己嘅舉止無意中變得Beta咁柒?
最重要係,
點先可以斬斷所有Beta嘅毒瘤,
徹底成為最有吸引力Alpha版本嘅自己,喺性愛市場上成功誘惑女人?
將會幫到你!
呢個training教你嘅10步方程式,
將會教你徹底點樣斬斷你嘅Beta陋習,將你變成一個高價值嘅雄性Alpha.
喺裏面你將會學識:
- Beta男動物行為學上嘅定義,同埋兩性交配學上面有咩分別,令你唔再成為社會地位低嘅男士
- 點樣有智慧地侵略,但係同時唔會變得好用鬥狠扮一個偽Alpha?
- Beta吸引女人主要有兩種途徑,消滅呢兩樣嘢,你就唔會再被女人disrespect!
- 如何超越至少8,9成男人,係兩性遊戲競爭時突圍而出?
- 男人必看電影 ,同埋史上最受歡迎嘅podcast裏面嘅3分鐘內容,點樣顯示俾你睇咩叫做Alpha?
- 每日用10幾分鐘做呢兩種訓練,我保證以後冇人夠膽蝦你!
- 影相時千祈唔好做呢個動作,因為女人下面會即刻乾塘唔想屌你...
- 愛與和平真善美?小心呢種離地諗法將你變成女人!
- 如何防止注意力蕩婦摧毁你嘅將來(尤其小心呢個八婆...)
你係IG/Tinder/Tiktok抖音見到條女寫呢啲嘢?
我保證佢唔係處女!
- 只要唔做呢樣嘢,你就一定唔會係狗公或者觀音兵...
- 想拍拖結婚生仔?唔係問題,但你要首先識得用呢種方法進入男女關係
- Beta男必做嘅戇鳩野,請你千萬唔好做呢啲!
- 你現時接觸嘅嘢有99%都係密謀將你變成Beta, 所以請你消滅呢啲垃圾!
- 脫離Beta階段後,點樣防止自己變成一個乞人憎嘅偽Alpha? 我會教你點樣唔好走火入魔變成下一個希特拉...
- 真Alpha自私霸道係有原因?做強勢領袖根本唔需要你剝削女人!
簡單講,
將會協助你消滅所有廢男嘅行為特質,
令你從此有尊嚴有力量地
開展任何男女嘅性關係!
只要你將建議嘅行動持續地練習應用,
你幾個月甚至幾個星期之內就可以脫離多年都係Beta嘅魔咒,
進化成為一個高價值有Power具吸引力嘅Alpha真男人!
唔好再猶豫,
唔好再怯懦地依戀過去Beta軟弱版本嘅自己.
唔想再被女人背後笑你戇鳩鳩柒柒下嘅話,
立即索取 消滅以前廢柴嘅你,
正式成為一個身心強勁嘅關係領導者啦!
(購買課程時想用Bitcoin, FPS轉數快?
或者銀行過數直接俾我哋?
請你以大約50字喺右下角嘅LIVE CHAT位置寫出你嘅問題
或者立即電郵去support@manthefvckup.com 處理!)
©2022 Man The Fvck Up. All rights reserved.


text:
陳謬波認為若可做好香港與與珠三角西邊的交通配套,不排除有港人會選擇到肇慶及江門等地退休,「會唔會有啲人覺得,佢個樓價只係我哋嘅幾分之一,甚至個別嘅地方,十份之一,會唔會住喺嗰度嚟依度返工都係一個諗法呢?」他又鼓勵港人多到珠三角走走,將來可選擇到恩平浸溫泉,「唔使去到日本咁遠」.
貴姓呀陳生?乜又係你呀?沒有民主,何來民生?由發展局到財政司,經營劏房剝削窮人的港共政府第三把交椅陳謬波,話咁快就不仁者而居其位五年,聽完佢日前呢番新鳩噏,你想屌柒佢嗎?唉,真係屌佢都屌到缺氧.
每逢港共尻官鳩噏,其實用姑蘇慕容拿手絕活:以彼之道還施彼身 就夠.
恩平浸溫泉?好呀,陳謬波你冚家會唔會去?幾時去?去幾耐?最好你班冚家富貴喺恩平浸到冚家富貴,香港人就歡喜.
TSA對學生好?好呀,吳克儉你冚家子孫有冇考?幾時考?成績係咪好撚好?最好你班冚家富貴子孫喺考試考到冚家學業進步,香港人就歡喜.
又唔減差餉又要市民俾丟垃圾費?好呀,黃錦星你冚家需唔需要俾?幾時俾?俾幾多?最好你班冚家富貴俾香港人一人一袋五蚊餅狂丟,香港人就歡喜.
高鐵呀港豬噢大橋呀對國家好香港好乜乜七七?好呀,張炳良鄭汝樺你班冚家會唔會坐?到時估錯哂你揹唔揹鑊?點樣揹?想點死?最好你班冚家富貴破產賠庫房然後切腹自殺冚家富貴,香港人就歡喜.
鉛水延年益壽?好呀,林鄭月娥你冚家會唔會日日飲?幾時飲?飲幾多?最好你班冚家富貴有情飲鉛水飲到冚家飽肚,香港人就歡喜.
貪瀆半億?企圖下令謀殺示威者?自己留低行李要成個機場俾你特權?好呀,梁匪振英你冚家幾時死?幾點死?想點死?最好你班冚家富貴快啲冚家富貴,香港人就歡喜.
賣白粉嘅人尚且虎毒不食兒,港共呢班撚頭鳩官合力煮兜屎質香港人食,自己卻收住公帑冚家遠走他方,祝牠們壽與天齊同時百病纏身,嗱,呢啲就公道啦.
浸終囯化學毒素溫泉?睇來陳謬波未浸都殘已腦.


text:
前排工作關係嚟到天后,同事帶我去On the Spot Cafe Bar Restaurant食lunch,發覺環境同食物都唔錯,所以今日就帶A姐去chill下.雖然已經去過一次,但餐廳嘅入口比較難搵,我哋都行咗唔少冤枉路.所以大家記住係喺琉璃街同電氣道交界個轉角位,先係大廈嘅入口呀!
On the Spot Cafe Bar Restaurant
On the Spot Cafe Bar Restaurant係上年12月開張,所以裝潢仲好新簇,加上環境寬敞舒適,坐得舒服,空間感十足,嚟high tea傾吓計都唔錯.另外,drink menu選擇多,放工同同事黎飲杯酒,都係一個唔錯嘅選擇.而主廚亦好著重客人嘅新鮮感,所以set menu會不時更新,而餐前嘅小食同餐湯都會隨住食材嘅供應而改變.
椰菜花忌廉湯
今日嘅餐湯係椰菜花忌廉湯,椰菜花先用牛油焗過,再打滑而成,配上鬆脆嘅自製麵包粒,餐湯入口綿滑,非常creamy,而麵包粒亦相當鬆脆.」
三文魚籽慕斯撻
前菜係三文魚籽慕斯撻,自製嘅撻皮相當鬆化,加上三文魚籽慕斯嘅咸香,令人十分開胃.
羊臀肉
大部份餐廳都係提供羊架,而On the Spot Cafe Bar Restaurant啱啱更新嘅Menu上面就出現少見嘅羊臀肉.羊臀肉比羊架嘅肉質相對厚實,肉味亦相對濃郁,怕羊酥味嘅朋友可以點少少煙燻乳酪嚟中和番,而羊咩控嘅朋友仔就可以配上牛骨熬製而成嘅燒汁,肉味就會大大提升.除咗主角嘅羊臀肉,伴碟仲有茄子,泰國蘆筍同粟米仔,值得一讚嘅係蘆筍仔相當新鮮幼嫩,而且擺盤亦睇得出主廚有意用顏色嚟營造對比,伴菜用上綠色嘅蘆筍,黃色嘅粟米仔,以白色嘅煙燻乳酪作佈景,含蓄地將食客由伴碟菜引導到主菜,絕對係色香味俱全!


text:
#BigRay生活 做Gym打怪: 四大Level你係邊級?
作為平時做開運動,鐘意舉重嘅我,都聽身邊唔少啱啱開始做Gym嘅朋友講做Gym好辛苦呀!仲問我點樣先可以堅持落去其實做Gym就同我哋平時打機打怪升Level一樣,你比幾多心機同時間,就會見到咩嘅成效.脂肪就係你嘅大Boss,器材只係你嘅道具,淨返幾多滴血就要睇下你嘅恆心啦當然兩者都未必會係正比,但持之以恆,搵啱嘅武器同戰略技巧攻擊,絕對唔會徒勞無功!喺Gym Room打咗咁耐「脂肪Boss」,你又知唔知自己依家升到邊個Level?
Level 1 休閒玩家 新手被Carry 喺打機嘅世界入面,休閒玩家注重玩樂消閒,成日都比人Carry.就好似做Gym 新手,對重訓,有氧訓練等等可能無咩概念,需要有一個高Level啲嘅人去帶升.呢段時間,無方向又未有成果,通常都比較容易放棄.最好搵埋隊友一齊練,事半功倍!
Level 2 核心玩家 脫離咗新手期,提高技術中!
作為核心玩家嘅你開始對個Game有啲概念,但技術提升係要啲時間.就等同做Gym嘅時候,你開始有少少成效,會有自己做Gym嘅Routine呢個係一個好嘅階段,記得要堅持,你嘅肌肉出緊世啦!
Level 3 高級玩家 獨自修行
高級玩家做咗一段時間嘅鍛練,你開始慣咗自主練打怪,唔洗再等人carry.就好似你開始有去Gym Room報到嘅習慣,每次去到識自己針對性練下一個部位,亦習慣做Gym第二日帶嚟嘅肌肉酸痛感
Level 4 大師級玩家神carry玩家 榜上有名
嚟到呢個階段,大師級玩家你開始Carry人啦如果做Gym做到呢個地步,你已經係肉眼可見嘅筋肉人仲可以準備參加健美啦如果大家有興趣嘅話!你地已經愛上要Keep住訓練啦
同BigRay一齊做運動啦!


text:
無論時代點變,年紀幾大,打機永遠都唔會過時!今次同大家分享十大最不可錯過嘅電玩遊戲,一齊睇下有咩game可以入手啦!
- Overcooked 2
要數任天堂Switch最受歡迎遊戲,Overcooked一定係數一數二.玩Overcooked可謂係友誼同愛情最大試煉之一,聽講每個玩家都會玩到鬧交,事關一玩你就會意識到身邊幾多豬隊友!而家Overcooked 2來臨,定必再挑起戰火,去Carousell入手啦!
2. 龍珠
龍珠呢個game係好多八十後嘅童年回憶,即使到咗而家都依然咁受歡迎,陪伴好多代人長大.平時讀書做嘢咁大壓力,放假同家人好友交個手,大打幾個回合就最減壓啦!
3.太鼓
想當年NDS大熱,每個細路手上都會拎住一部起勢咁㩒,玩太鼓玩上癮!呢個game仲成就咗唔少金曲,唔識日文都會識唱幾首!而家大家仲鍾意買埋鼓棍喺屋企玩,實行個個做鼓神!
4.爆旋陀螺
官方消息話Switch好快就會推出《爆旋陀螺Battle 》,玩家可以利用Joy-con摸擬射出陀螺,做法同玩具完全一樣 .而且,遊戲仲會收錄電視版《BEYBLADE Burst》劇情,等玩家可以喺遊戲入面重溫細節. 各位爆旋陀螺發燒友記住密切留意.
5. 高達
高達一直都係唔少人心目中嘅熱血象徵,好多人由Play Station開始追到而家連Switch版都玩.聽講Switch版包括PS4/PSV版推出至今所有追加任務DLC,仲有獨家DLC,加送懷舊版《SD高達G-GEN X》下載碼,等大家可以過足癮回味舊款G-GEN!
(Carousell 打機迷群組)
自問係機迷,有好多攻略想開心share?啱啱買咗隻新game,想識班志同道合嘅朋友交流心得?屋企太多game想同人交換新game玩?唔洗諗喇,快啲加入Carousell群組討論區,無論你玩開Switch, Play Station定係X-Box,都有各位機友同你交流新game資訊,分享邊隻game值得入手,隨時隨地同你傾餐飽!快啲去入群組睇吓啦!
(Nintendo Switch Group)(PlayStation Group) (X-BOX Group)
6. Super Mario
Super Mario早就成為任天堂嘅代名詞,地位無可取代.Switch嘅《Super Mario Odyssey》仲多咗好多新玩法,最大特色就係用紅帽子嘅神奇力量變身敵人.只要用帽子打中特定敵人,就可以化身敵人,然後利用佢哋嘅優勢令移動更方便,仲可以快啲過關𠻹.
7. MARIOKART
Mario兄弟另一招牌遊戲MARIOKART降臨Switch,多咗好多靚場景選擇,最適合成班朋友對戰,玩到熱血沸騰!
8.海賊王
聽講海賊王喺PS4好快會有新作,背景舞台叫做Jail Island, 玩家會穿梭貧民窟,高樓大廈,中華風街道,海賊酒吧, 地下採礦場同墳墓,展開奇幻之旅,相信好多機迷都翹首以待!等新game期間不如玩住Burning Blood先?
9. 數碼暴龍
當年「被選中的細路」如今個個都已經長大,但仍然不阻大家對數碼暴龍嘅熱愛,育成自己心愛嘅數碼精靈進行戰鬥!
10. Just Dance
Just Dance一直都係Party 寵兒,一班朋友冇嘢做跳下舞,好玩之餘又可以出番身汗.見到手腳唔協調嘅friend仲會笑餐飽!呢個game老少咸宜,好啱做親子遊戲.
加入Carousell群組討論區,交換GAME之餘,認識朋友一齊打機!


text:
以下孕期紀錄轉至facebook專頁
上回講到我同男人去到照超聲波嘅診所發現醫生唔喺度+冇booking
後來先知係用錯名登記嘅問題
呢篇孕記嘅開始時間返返去第一次照超聲波嗰日…
孕婦超聲波初體驗
第二日再訪診所時, 接待員已經認得我地
準時到達嘅我地跟住佢入房間等醫生
等待嘅時間好緊張呀
前排上網check過準媽媽通常喺懐孕13,14週時做第一次照聲波
大概就係我地返到法國嘅日期
為咗慳錢, 我地等多咗2, 3個星期先見BB
佢可能已經好活躍喇
喺法國, 醫生梗係講法文啦
我唔識聽法文就靠曬男人嘅翻譯嘞
我半攤坐喺張椅到,面向螢幕, 隔離係醫生位同電腦
醫生一入房邊戴手套邊講咗句野, 男人翻譯話醫生睇我個肚嘅大細都似16,7個星期大
我按佢嘅指示瞓底,將上衣拉起至肚上
之後醫生開始搽啲gel喺我肚皮幫我照超聲波
又同我男人講話佢會邊睇圖邊用法文解釋, 完曬先由男人翻譯俾我聽
係我自己唔識法文在先, 唯有期待多一陣啦
BB 超聲波進行中…
個醫生一路碌我個肚, 一路zoom大zoom細cap圖同解釋睇緊嘅係咩部位
但佢全程都無笑過, 臉無喜悅又全程講法文
搞到我超級緊張, 想快啲聽到翻譯
最後打埋預產期日子仲出咗房
由於我副眼鏡喺丹麥截車嘅時候喺個油站度跌咗, 所以睇唔到日期同其他字
睇圖嘅時候又黑又唔知邊個方向係頭完全唔識睇
所以醫生一路碌嘅時候我都淨係望住男人等佢開口
但佢個樣嚴肅過平時好多又唔笑搞到我以為個胎唔正常…
快啲同我講BB點啦!!!
超聲波結果
男人叫我先冷靜, 咁講我仲驚呀
如果係好消息應該唔洗冷靜掛..
好彩佢開口第一句係:醫生話BB睇落一切正常
我同佢講:個醫生全程無笑過嚇死我呀!
然後再叫佢翻譯多啲
之後佢好凝重咁同我講: 個BB睇落一切正常,
但佢唔係我地預期中嘅16,7星期大, 佢嘅發育程度似係已經34週大嘅BB . . .
晴天霹靂
當下反應唔切呆到眼淚水都噴出黎, 以為自己陀緊怪胎
一入房又話似十六七週嘅?
雖然抵達法國後見嘅部分人話個肚係三個月嘅話可能係巨B或孖B
令我以為巨B或孖B已經係驚嚇嘅極限
估唔到再驚嚇啲都仲得!
34週? 翻咗一倍喎? 咪即係隨時出得世!
但我嘅準備工夫仲停留喺去邊度生仔同孕婦嘅飲食禁忌喎
因為旅行期間冇足夠營養所以啱啱先開始注意飲食
點知原來呢個moment已經補唔切…
驚嚇flash back…
腦內閃出不同嘅陀B禁忌
幾個月嚟食嘅泰式,馬來西亞式辣BB都試勻, 會唔會刺激佢嘅腸胃架?
好彩窮遊嘅日子冇點飲到酒同咖啡…
所以之前以為嘅m=作小產出血?
陀住B著住人字拖踏遍西馬來西亞嘅各州
旅途中有時仆落山有時又爬爬下坡跌落黎+
男人又有一排喺人地屋企睇WWE睇得興喜將我多次由高空掟去床同梳化+
旅行期間太熱我叫嘢飲會加冰+喺唔知情下32,3週坐咗長途機
心諗個B留得到宜家都算幾命大…
第一次照超聲波見BB嘅後續
由於個醫生唔係婦科醫生, 淨係專業睇超聲波
加上因為BB已經太大個, 手手腳腳五官都睇唔清
所以佢建議我地去醫院做詳細檢查準備生仔
“點解可以陀咗咁耐仔都唔知?”
Thank you咗醫生,離開咗診所之後
男人講咗句”nothing can shock me anymore”
問我點解可以陀咗咁耐仔都唔知架
港女式回應
咁我4月中, 6月底都出過血
雖然少過平時嚟m好多, 日數都少幾日
但我以為係行多咗,運動多咗,人健康咗啫
有血就係m, 點諗到咁多啫
加上我又無作嘔作悶, 淨係成日一上車就訓
但我不嬲喺地鐵企喺度扶住條柱都訓得著, 好難因為訓多咗而發現有咗架喎
照超聲波後嘅打算
即使已經懷孕34週, 但男人仍然唔放過去第二度生仔嘅機會
因為佢同我唔想返香港一樣, 唔想留喺法國太耐
我地想喺第二度待產, 令待產期間仍然處於旅行mode
歐洲好多國家生仔都安全: 手術期間難產同嬰兒夭折率低
本來我列咗表寫低想去邊度生, 但申根簽証規定港人只可以喺180日內留喺申根區共90日
我地喺等照超聲波前已經因為我想留喺申根區生仔嘈過
照完後反而因為個BB仲有幾個星期就出世冇簽證問題一天都光曬
家庭醫生嘅意見
離開見BB第一面+照超聲波間診所後
我地喺返屋企前去埋男人個家庭醫生度問意見
醫生話只要媽媽覺得ok又上到機, 36週後都飛得
雖然醫生開綠燈
但當時我諗: 未知個B係咪健康正常,
如果花一大筆錢飛去第二度生, 生嘅途中要轉緊急開刀咪破產都似?
心裡打算都係留喺法國生算 雖然冇保險都係貴, 但起碼慳咗筆機票錢同待產期間生活費
男人可以日日陪住待產到時又可以翻譯法文
(起初諗過去加拿大/墨西哥, 因為想BB多個國籍, 但加拿大冬天凍到一個點物價又高,
見醫生再照超聲波,緊急開刀生手術費住院費逐樣計超貴; 墨西哥就有語言障礙,
而且好多醫生為咗合乎經濟效率鍾意開刀多過等你自然生, 所以拖到話照完超聲波先決定)
男人老豆,Darian爺爺對超聲波結果嘅反應
返到屋企男人老豆對我地擺大烏龍表示驚訝
但我估佢係開心嘅
成年半無見個仔宜家因為要等我生仔所以有得見耐啲
驚嚇孕記之後
驚嚇孕記就寫到差唔多, 但係仲有啲孕記係正常嘅~
想知我由入法國醫院登記–>見助產士同醫生–>再照超聲波–>參觀產房等等嘅
陀Darian孕記仲可以睇埋驚嚇孕記番外篇之正常孕記


text:
市面上大部份有用嘅醫學美容減肥機儀器,其實都係將脂肪分解成「脂肪酸」同「糖分」,令到頑固脂肪分解,釋放到血液裏面,然後隨着新陳代謝慢慢排出體內.
要講減肥,首先要了解脂肪分布.一般人嘅脂肪總共分為三層,即係三個部份: 橙皮脂肪,皮下脂肪,內臟脂肪.
橙皮脂肪點解咁令人討厭?因為橙皮脂肪係一種特殊嘅脂肪,佢係冇辦法變成能量嘅來源,都無辦法透過減少進食或運動去減!
好彩嘅係,醫生已經發現,呢一類型排列得非常之緊密嘅脂肪細胞,有一個辦法去分解,就係用空穴,揉搓嘅方法,呢個方法,可以將頑固嘅橙皮脂肪及起,而且打散囤積嘅脂肪.亦都係以前日本大熱嘅醫學美容儀器「空穴爆脂」嘅原始概念.當然現在技術大幅改善,通常已經會結合幾種不同更大功能,達到最佳瘦身效果.
ABAS SR可以有助燃燒橙皮脂肪,經過兩至三次嘅重點調整之後,同一個部位嘅脂肪就會開始燃燒,脂肪,就會慢慢變成油膩脂肪酸同糖分,釋放血液裏面.
新一代有效高端嘅醫學美容減肥儀器(減肥機/做機減肥專用儀器)通常會包含三個部份:
Step 1 高能量射頻 / 高能量聚焦超聲波 / 激光 / 冷凍溶脂 (令到脂肪細胞液體化,或令到脂肪凋亡)
Step 2 吸啜脂肪功能 (有破壞脂肪結構,通淋巴,排出毒素作用)
Step 3 光動力PDT (令到減肥後鬆弛皮膚比較緊致)
要作為一部高端嘅醫學美容減肥機,呢三樣基本上全部都要!
熱光溶脂 ABAS SR係市面上性價比最高嘅醫學美容高階射頻減肥專業儀器之一,安全性高,而且好快見效.呢部機只需要做幾次,效果好過其他普通出邊機做10幾次!完成整個療程後,大約會最少有2cm - 4 cm改善


text:
郊遊好去處Category
(HolidayMama)秋天親子戶外歷奇體驗活動!體驗9米高嘅樹屋 x 泰山飛索🧗
秋天涼浸浸,最啱就係玩戶外活動啦.不如就安排下呢個戶外歷奇體驗活動俾小朋友啦~ 9米高嘅樹屋,泰山飛索,整再造紙,仲學埋唔同嘅野外知識.可以寓學習於娛樂,真係放電嘅不二之選啊!
(HolidayMama)夏日沙灘夏水禮!穿越時空!超有異國渡假感古色英式建築
夏天咁熱又點少得嚟個夏水禮?今日我哋泰然一家就嚟到「淺水灣沙灘」消暑放電+隱世打卡點「影灣園」趁住盛夏嚟一個充滿渡假感嘅小旅行先!內文更有教大家點整夏日特飲「西瓜奶」!
(HolidayMama)走進大自然!拜訪罕見動物!認識生態!狨猴x豹貓x貓頭鷹x鱷魚
嚟到夏天,最啱就係一家大細去玩!今日我哋泰然一家嚟到嘉道理農場暨植物園,一齊嚟睇吓花花草草同小動物,拜訪罕見動物:狨猴,豹貓,貓頭鷹,鱷魚⋯⋯
(HolidayMama)抵玩包船出海釣墨魚!親子周末好去處!人人有得食墨魚豐收
夏日炎炎有咩適合一家大細嘅活動呢?5月-7月正正係釣墨魚嘅旺季!不妨同埋小朋友體驗釣墨魚嘅樂趣啦!可以包船出海,任釣一晚.好彩的話,收穫豐富,人人都有得食!
(HolidayMama)深度認識香港三大集水區!網上導賞認識生態&歷史!聲音導航集水區行山路線
你有無深入認識過集水區呢?賽馬會最近就推出「集水區網上導賞團」以網上形式帶領大家遊歷三大集水區,同大家一齊深入了解集水區嘅生態,人文同歷史!除此之後仲有聲音導航自助遊,聽住DJ彭晴靚聲帶大家去12條集水區路線,超級適合各位家長參考㗎!
(HolidayMama)簡易行山x超大草地!郊野半日遊!無敵大草地任你放電!
好羨慕外國有無拘無束嘅大草地俾小朋友自由奔跑?其實香港都有㗎!今日介紹嘅呢個郊野半日遊,簡易行山路線+超大草地,俾小朋友任玩任跑放電!講到要帶小朋友去玩,果然係去戶外最好!
(HolidayMama)彩虹花路超靚打卡點!超多嘢玩!餵羊駝x遊樂場x天鵝船
天氣咁好,最啱就係一家人出去農莊玩!今日介紹呢個新開嘅農莊「大埔蝶豆花園」,有小朋友最愛嘅遊樂設施:彩虹滑梯,沙池,車仔等等,仲可以近距離接觸羊駝,羊,兔仔等小動物!仲有彩虹花路等多個靚靚打卡點,無論大人定細路都玩得開心!
(HolidayMama)一齊去踩家庭單車!家庭日之選!一望無際湖景+寧靜環境
日日都留喺屋企,唔講話去做運動啊,就連郁吓都少啦!今日就帶大家一齊去大尾督踩家庭單車,啱晒一家大細家庭樂~一齊感受吓微風,順便做吓運動!
(HolidayMama)觀賞罕見心形湖!簡單個零鐘路程!遊走水塘,唞唞氣!
困喺屋企咁耐,偶爾同小朋友去散吓心啦!只需要個零鐘路程嘅簡單古洞水塘行山路線,邊遊走水塘,邊欣賞自然風景,仲可以見到特色心形湖𠻹!
(HolidayMama)7間香港士多啤梨園合集!免費入場!超大粒任你摘!
每年12月至3月係香港本地士多啤梨收成季節,不妨帶埋小朋友去士多啤梨農場摘吓士多啤梨啦!小編一次過搜羅咗7間士多啤梨農場,有部份仲係免費入場,除咗士多啤梨仲有其他蔬果可以新鮮摘返屋企~


text:
人民路高架橋
人民路高架橋,又可以啀人民路高架,係中國廣東省廣州市嘅其中一條南北走向嘅高架路.
去到邊[編輯]
起點喺西堤二馬路同埋內環路連埋一齊嘅位,終點去到人民北路嘅流花湖公園東門,廣州畫院附近.
匝道數量[編輯]
呢條橋有大新路,上九路,長壽路同埋觀綠路,光塔路,東風西路嘅6條上落匝道.
主要事件[編輯]
- 1986年11月:條橋開始喐手起
- 1987年9月23號:條橋起好通車
- 2000年:由於內環路嘅工程開始喐手,所以對人民橋高架南邊連去人民橋同埋六二三路高架嘅鎮安立交都進行咗改造,重將接去人民橋嘅分岔路拆咗,而喺六二三路高架拆咗嘅全部分岔路嘅呢部份已經改咗係內環路外圈嘅其中一部分.而依家嘅人民路高架南邊嘅洪德立交同埋六二三路高架,成個都唔係人民橋一部份啦,依家係內環路入面嘅其中一部份.
- 2001年9月,人民路高架橋去沿江西路方向嘅其中一條分岔路已經拆咗[1].究竟點解拆咗,係因為呢條分岔路嘅交通利用率好低,加上導致沿江西路段成日發生塞車;重有嘅係對珠江邊嘅景色會造成影響[2].
重有嘅係響人民路高架橋向南行嘅方向入面,到咗人民中路嘅美國銀行中心大廈同埋荔灣大廈對開嘅路段本身有留低上落橋嘅接口,但係由於受到呢兩棟大廈落成嘅影响,呢兩個預留嘅匝道已經廢棄咗.


text:
房L的誕生2
看來大家對我講電視劇既興趣不大,大家都係較鐘意聽人點仆街或點富貴一類了.不過近排果D讀書人,都唔知攪乜9,郁下又殺人又劏又殺,唔驚架咩? 老實講我呢D粗人,果次買隻蟹,阿街市阿叔話,原隻擺落個獲到蒸,我諗住實食無痴牙喇.點知大L獲,一打開個袋隻野生歐歐,無繩扎住,都唔知用乜方法去捉佢上黎好,最後捉到喇,就擺落去蒸,但見佢係咁手舞足道,感覺堅係好殘忍.我自己果晚都食得唔9安樂,我都話過我以後都唔會自己攪呢D生歐歐野.今朝係餐廳都聽到有人話呢班讀書人,「仗義每多屠狗輩,負心多是讀書人」總之睇人不能看表面.
前文9up 完,看來要到正文,不然臭蛋侍候. 1999 初入職場 話說1999年畢業大家都知,果時乜料?樓市仆晒街,又多公司執, 想搵工邊有咁易,話晒果時自己讀TC 高級文憑出黎,都叫專上學院,無理由搵唔到工呀? 我足足搵左一個月,真正屌那星,in 都無人 in 過.跟住谷9氣,唔L搵,番去做姑厘,讀咁多書做姑厘,你話晒唔晒9氣? 做左幾個月,後來又睇下報紙,上下網,跟住就搵到一份係大窩口既電子廠工作,做semiconductor,其實我對呢科都好有興趣,以前有呢科,我成績都唔差,而我老細(研發部)就用如獲至寶既感覺請左我,佢覺得我好掂咁話.咁見間公司又係上市公司又夠大,就諗住無死喇人工7xxx,其實重衰過姑厘工.入職時要上training 3日,我用日半KO 晒所有陪訓同考試,D trainner O晒嘴,同我老細講你請到個好野.
大家睇到呢到係咪堅諗住呢間係好公司呢? 我到呢間公司後,一星期翻六日,一開始老細pass左樣野要研發,但點知個研發係永遠都等人地研發左一樣野,我先有得去研發.果時番工除左頭一個月,好Q勤力,之後每日係,830翻工,去買罐咖啡,然後就去後樓梯坐下,同生產線D人9吹下,到食飯就去飯堂食,食完後就又去買罐咖啡去後樓梯坐到5點.星期六就重無聊,因為D Engineer 唔洗番,咁我地D Technician 就係個坐位上睇報紙,睇到兩三點睇晒後,就好無聊地打開報紙,搵姐姐仔電話打去9吹一陣,然後等收工.我老細呢? 原來係人都知佢係Office係職業炒股人,日炒夜炒,請左我後基本上搵我都應該唔超過10次.我果段時間我都儲落好多錢架,果時我玩零存整富,幾過引,但果時亦係識落班同事,之後就開始買股票了,剛出來做野,股票?我識條鐵咩,老實講咪又係一個輸字.
後來捱過8個月的後樓梯時光,有位朋友話佢公司請人,做IT,咁咪去見一見,點知又真係請9左我,應該都係人事幫手多,以我料子識鬼咩.
圖 1 下面既工廠想當年,我日日坐佢後樓梯 2 我果次就係蒸呢種蟹


text:
利益申報先,本身我唔係保險從業員,只係曾經響保險公司做過打雜,亦冇考過任何牌照,亦一啲都唔專業.純粹個人比較西,比較煩膠,好鍾意列出保額內容以比較唔同保單,去睇吓我究竟賣緊啲乜嘢貴野.又加上個人比較蠢,成日比保單美金港紙嘅兌換率搞到頭都暈埋,所以最方便就係整一個自己睇得明嘅Excel表,按返每月每年嘅供款用返同一個貨幣單位去比較.
保險從業員
我個人覺得第一樣嘅選擇嘅,唔係要揀邊間保險公司去買保險,絕對唔夠去揀一個啱咀型嘅agent重要.當初我一畢業出嚟要買保險嘅時候,就先決定要選擇agent嘅條件,就係要有一個好清楚自己條路係終身做保險經紀嘅人.始終入行門檻太低,響保險公司入邊見到有好多人拎幾個月底薪,然後就唔做,可憐比佢哋sell嘅親戚單就變曬孤兒單.而每一張單只會係第一年有最大比數可以落到俾agent做commision,基本上要接受孤兒單嘅經紀除咗要sell你買新單之外,佢係唔會有肉食.所以選擇咗保險做終身職業嘅人做agent,就會令到你嘅保單安全度上升,冇咁容易變孤兒單.
尤其是我係高需求嘅客人,又要無錢,又鍾意細閱條款,又唔明,又鍾意打爛沙盤問到篤.要搵一個合適嘅agent真係唔容易.
Proposal說明
開門見山,正常保險經紀都會比一份proposal你,然後開始講解俾你聽.要睇得明咁長嘅一份proposal,入邊又有咁多數字,最緊要係識得搵key words.
保單最緊要嘅係要(1)供幾多年「保費年期」,(2)保幾多年「保障年期」,(3)保費係幾多(多數美金或者港元).我嘅保險Excel表裏面,仲會將保費由(3.1)美金(每年)轉成(3.2)港元(每年),再加上(3.3)港元(每月).將所有保單嘅保費當成每個月港元嘅支出,咁梗係一目了然啦(純粹係因為懶得去響個腦度兌換currency).
如果出現「預期情況」,就搵吓notes有冇寫佢用嘅利率係幾多.如果冇寫利率,就要問個經紀係咪跟保監嘅息口.好多年前嘅保單會過分到息口係寫9厘(9%),咁當年經濟起飛又真係做到嘅.有「悲觀情況」,有「樂觀情況」,買得保險嘅我哋就要睇最悲觀嘅回報,如果最悲觀嘅時候都回到本,就算經濟有幾差,世界大戰,咁你啲錢都仲有啲渣喇.
「退保價值」就係你一個屎忽痕,唔想要張單,cut單嘅時候攞得返嘅錢.多數我會即刻望,咁張單嘅回本年期係幾多.咁當然你要首先計吓你要供幾多年嘅保費,Total幾多錢,然後再望返悲觀情況嘅退保價值,你就會知道回本年期係幾多.咁當然啦,大部份單都唔預期你會CUT嘅,CUT左就冇咗個保障,純粹參考吓個退保價值.
然後又可以留意吓,張單幾時生效,特別係一啲疾病需要開單後一段時間先至受保.
嗰啲乜嘢「無索償年度」折扣優惠,全部都係雞肌.你買得起呢一份保單,就要對自己有信心畀得起個保費,而唔係倚賴未來某一年嘅折扣優惠.
最後最緊要睇「主要不保事項」.唔係咁多金錢去買一份保障,到頭來發現係claim唔到,真係唔得佢死.
唔同保險公司嘅proposal字眼上可能會有輕微出入,但只要有恆心,你都會睇得明份單.
保險分類
基本上大部份保險proposal你都可以將佢分類到以下任何一個類別:人壽,危疾,意外,醫療住院,儲蓄,投資.
人壽
又可以叫人壽又可以叫壽險.基本上而家好少純人壽單,多數都係人壽加儲蓄,甚至乎係危疾加壽險.基本上見到「身故賠償」,你就當佢係一張人壽單.總之人向某一個年期死咗,就會賠果個數.受保人係唔會用得到呢一條數,呢舊錢係要當成禮物送俾受益人.最重要係睇吓保額夠唔夠大,去滿足到你家人嘅需要.
危疾
我會當呢一類型嘅單係揼錢落鹹水海,因為冇人希望用到.所有回報都係要你瀨咗嘢之後,先至可以攞到錢.最重要係睇吓保額夠唔夠大,去滿足到你對中危疾嘅不安感.純粹係同保險公司對賭嘅一個合約,睇吓你賠俾我多啲,定係我中危疾嘅機會多啲.危疾單同意外單一樣多數都會有年期,多數唔會買到一百歲.
意外
意外單同危疾單相似,都係唔預期有回報,但可供使用率應該高過危疾單.聽過有啲case係梗親魚骨都可以用黎claim錢.都係睇保額可以claim盡幾多錢.多數意外單會連埋「緊急醫療運送/遺體運返」,「身故體恤津貼」.危疾單同意外單一樣多數都會有年期,多數唔會買到一百歲.
醫療,住院
生老病死之中嘅病,又唔係危疾嘅大病大痛,就會喺呢一度玩,因為你要諗點樣去醫.住院現金簡單啲,就係你當出入醫院嘅的士費.而醫療嘅意思就係,你喺醫嘅過程嘅洗費,每間公司,每一份保單,對床位費,手術費,麻醉師嘅費用,全部都唔同玩法,真係份份單都可以唔同,完全冇得比較.有啲公司會玩「超額醫療費用」,即係基本嘅費用包唔晒,就全部推晒落呢個超額醫療費用度賠償.
醫療住院單係會隨着年歲,保費一路不斷增長,即係多數保單會斷供嘅原因.
而更博大精深嘅玩法,就係政府出咗自願醫保.詳情請見「自願醫保嘅好壞」.
儲蓄
好聽D就係咩教育基金啊,儲蓄計劃,但係大部份市場上嘅儲蓄單嘅回報都唔算高,不如玩基金個回報仲吸引啲.反而係儲蓄單可以結合以上醫療嘅保單一齊玩,呢一種玩法先至有價值.
投資
其實投資單咪即係又係儲蓄單,點解要分開講呢?因為市場上有樣嘢叫投資連壽險計劃,投連壽險又係一個博大精深嘅玩法.有啲單人壽保額大(但同時保費都大),有啲單分咗Top up額外投資金額出黎(保費少啲,但人壽保額都細啲),適合唔同玩家.
BB保險
BB出左世之後就係一個人,佢都好需要爸爸媽媽幫佢買以上嘅保障,特別係危疾,意外單,因為細個開始買就可以買供得斷嘅保單.如果佢大個唔想加單,起碼都有基本嘅保障.然後就可以自己淨係供佢嘅壽險比佢嘅家人,同埋自己講佢嘅醫療單.
AIA有份危疾單,懷孕22週就可以買得,保埋媽媽生產過程,同埋由於BB未出世,所以先天性疾病都可以受保.越細個買,由於複息(compound interest)嘅效應,相對較平就可以買到,可以供得斷嘅保單.由於小妹我係出嚟做嘢之後先自己買保險,所以我全部保單都係要自己努力供佢一世,真係好想要已經供斷左(唔洗我比)嘅保障,真係一種blessing黎.
了解完AIA張保單,約經紀出嚟簽單,第二日已經收到短訊申請已經收到,第二日就已經收到已經批單.由於買住張危疾單先,所以想受保人係我個名,仲可以用埋啲電子coupon,去扣減首次保費.但留意番,簽單嘅時候係會用eBanking繳費繳付全數,電子coupon嘅費用會去咗現金儲備金戶口.要上官網填張表格,去拎返錢出嚟.以前嘅做法可以要黎繳交下期保費,而家可以進步到直接轉數快俾返自己戶口.都係果句,今日響自己口袋裏面嘅錢,先至可以做到增值嘅.
但就留意番,BB出咗世15日攞到出世紙後,要將張危疾保單轉返受保人做BB,同埋加番啲附加契約(rider),譬如好似意外,醫療,住院等,真係要BB出咗世先至可以受保嘅保障.
勞工保險 – 家務助理保險 (陪月用)
豐隆保險,選擇家務助理保險,三個月(最少)全職,大概都只不過係$200 .
詳情請見「孕期 – 入院前準備 (走佬袋,申請信用卡,買陪月勞工保險)」
貓貓保險
本身我個人冇養貓,有一日聽朋友講起,可以受保貓咪保險嘅保險公司屈指一算都只不過係10零間.大部份公司都需要你喺貓貓體內植入晶片,但聽朋友講唔係隻隻貓都鍾意/因為唔同嘅原因俾你植入晶片.而朋友用緊一間start up 嘅公司叫One Degree,佢係唯一一間冇植入晶片嘅要求.每年保費豐儉由人,千幾蚊至二千幾蚊不等,千幾蚊一年就已經包曬佢入診所診斷嘅費用.其實都幾抵玩.
如何交保費
AIA 保單嘅話,使用恆生Enjoy卡,透過ebanking繳費,就定期會過左積分去YUU.年中賺唔少YUU積分
[財務類] 信用卡大全 – 分工
[財務類] 每月恆常固定任務 – 如何找卡數
[迎新優惠] YUU
保險類合集
[保險] 記事簿 – 人壽,危疾,意外,醫療,住院 (包括自願醫保)
[保險] 自願醫保嘅好壞


text:
就算唔洗返工,平時放假日常生活都會接觸到UV紫外線,究竟UV點解會令皮膚曬黑嫁呢?
吓!UVA想避都冇得避?!
紫外線種類其實可以分為UVA,UVB同UVC,而UVA會誘發分解膠原蛋白,係令皮膚曬黑嘅元兇!所以除非你可以不見天日,唔係都會令皮膚變黑!
食落肚都可以防曬?
咁如果想擁有亮白皮膚,唔通真係唔出街見人咩?傻啦~除咗用防曬產品,大家仲可以食有防曬功效嘅天然食物!
番茄 – 茄紅素就可以保護皮膚免受UV傷害,不過記得注意煮嘅過程,釋出有益茄紅素先有用.
綠茶 – 兒茶素就有超強嘅抗氧化能力
大豆 – 植物性雌激素就具有抗衰老功能
紅石榴 – 含有豐富花青素同鞣花酸,抗氧化強,可以預防UV傷害.
而且大家經常見到嘅蘋果同十字花科類嘅植物好似西蘭花,都有好出色嘅抗氧化功效嫁!加埋含有維他命C嘅生果,可以吸收抗氧化營養素,達到防皺同美白效果!
人人都怕曬黑,唔通人人都唔出街咩!
如果知道會曬足全日,前一晚記得先敷保濕面膜,預防陽光曬乾皮膚水份,好似肌美精超滲透3D 抗皺保濕立體面膜咁,可以鎖住UV紫外線導致流失嘅水份,咁就萬無一失啦!
後續:
萬一真係曬足全日,擔心皮膚會變黑嘅話,肌美精超滲透3D美白立體面膜蘊含高純度維他命C,可以抑制黑色素,防止雀斑及黑斑形成,每日敷一敷就可以喺UVA遺害出現前拆彈啦!


text:
唔知戲院開番之後,你哋入場睇左邊啲戲呢?繼之前睇番港產片《一秒拳王》之後,最近同女朋友就去咗高先電影院睇咗另一套港產片,仲要係香港第一部由印度籍港人執導同編劇Sri Kishore嘅Bollywood電影《我的印度男友》.好高興香港都可以嘗試到拍出呢個風格嘅電影,亦係以前冇人做過,對電影製作班底都係一個好大嘅挑戰,雖然電影整體觀後感唔算話好好,但係好值得大家入場支持.
電影主題曲:《印度咖喱因乜呢》
我的印度男友-故事簡介(零劇透)
劇情講述自細喺印度大嘅男主角,自細同屋企人喺印度大,爸爸就自己嚟咗香港工作,到男主角大個咗嘅時候先有能力帶屋企人嚟香港,但係無論印度籍或者南亞籍嘅新移民喺香港工作都有一定難度,男主角都唔例外.佢嚟到香港都面對好多對佢身份嘅歧視,令佢好挫敗唔敢再去嘗試融入香港,平時都係游手好閒,仲想自己番去印度生活.但係由佢遇到女主角嘅嗰一刻對佢一見鍾情.故事就係講男主角點樣追一個香港長大嘅女主角,中間都係講有咩挫折失敗,最後兩個人點樣喺埋一齊咁.
電影感想-Natalie篇
因為電影以香港Bollywood作為賣點,我入戲院睇之前都好期待有唱歌跳舞嘅元素,亦都好想睇到佢portray喺居住香港嘅印度人嘅生活,甚至會諗「香港電影 x Bollywood」嘅crossover會有咩化學作用.不過帶住咁嘅期待係會失望嘅… 反而如果我一開始唔expect呢啲位,視佢為普通喜劇,或者會好啲.
全套戲入面有嗰種bollywood味道既位就只有最開頭成班人無啦啦一齊喺中環跳舞,同埋最尾credit位.當然我都知道拍好多人嘅scene,喺疫情環境下都冇咩可能,所以雖然失望,但可接受會理解嘅.戲入面嘅男主角Krishna一家確實某程度show到居港印度人嘅生活,但係好直接好淺白.佢喺香港社會碰到嘅問題只有輕輕展現,例如佢俾人話外賣仔廢柴呢啲位.講真,應該唔係只係居港印度人遇過嘅情況,咁就突顯唔到居港印度人嘅生活問題.又例如Krishna嘅屋企人,都以唔同方法適應香港生活.爸爸QBOBO好想配合香港人,媽媽會認為生活到就ok,而妹妹新德里里就主動融入.點解Krishna反而咁left out呢,除咗佢『廢』之外,我認為唔夠多background解釋.
反而我好enjoy睇嘅一個位,就係Krishna無端端對女主角Jasmine嘅迷戀,或者都show到印度男人嘅價值觀.由本來毫無衝勁嘅男仔,因為對一個冇咩認識嘅街坊一見鍾情,幼稚地追佢,世界忽然充滿希望… 果種突然中邪咁嘅迷戀我覺得幾好笑,亦都有我以前睇過嘅Bollywood電影個種印度男仔愛情大過天嘅影子.不過女主角由本來覺得Krishna係痴漢,到突然表白話鍾意佢,就無咩elaboration,身為香港女仔嘅我反而唔係好理解呢個港女嘅心路歷程…
我諗呢套戲敗筆嘅位,如果普通觀眾知道導演嘅故事,以及拍攝當時嘅background,都會理解體諒嘅.導演其實無相關經驗,只係想寫下自己嘅故事.加上疫情關係,可能好多想拍嘅scene都拍唔到.因此睇得出無論係故事情節,剪接,配樂等都唔太合格.如果你係一個大量嘅觀眾,相信你都會接受嘅.我自己就ok嘅,淨係麻麻地喺印度拍嘅scene.
演員黎講,男女主角都不過不失啦,冇咩值得讚彈.張建聲做返佢成日做嘅角色,不過都係因為女主角家庭背景唔夠elaboration,你會唔知道Jasmine一家人點解會咁討好佢.kaki嘅演技係合格嘅,一貫佢做啲喜劇嘅水準(btw唔知大家有冇好似我咁,都幾想知Krishna會同Kong係best frd).我諗我最鍾意嘅應該係做Jasmine媽咪嘅楊卓娜,可能私心覺得佢最靚,當然佢有啲內心戲(其實整套戲好少內心戲lol)係做得ok嘅.
整體黎講,呢套戲我會俾50分.有好多位都係因為體諒而接受,但係同時我都會諗,如果無疫情呢個因素,究竟套戲又會好幾多呢?
電影感想-Raven篇
電影入面經常都用一啲比較輕鬆同搞笑嘅手法去分享新移民嚟到香港遇到嘅唔同生活問題,無論係生活上或者工作上都有,呢方面我覺得做得OK嘅.
但係劇情方面有時會比較簡單化,有時有啲文化上嘅嘢,對印度文化唔熟悉嘅人又可能會唔明.
而電影嘅配樂方面, 所揀嘅歌曲有啲都算強差人意, 不過入面做得最好就係電影主題曲, 又有Bollywood風格, 旨程亦都唱得出嗰種風格.但係以Bollywood嘅電影嚟講,套戲真係得一首主題曲貼合主題,而電影亦只得一場Bollywood式歌舞,呢樣係幾失望嘅.
雖然套戲有唔少可以改善嘅地方,但係睇番電影嘅拍攝過程, 電影係喺2020年疫情比較緊張嘅時候拍攝, 期間部份劇情更加需要香港印度兩邊飛咁拍攝, 香港亦都因為限聚令原因唔可以咁易拍攝到, 可能因為呢個原因, 部份劇情或者內容都需要作出修改.呢度我會覺得以第一部香港製作嘅Bollywood電影,我諗我會畀70分,畀咁高分最主要係希望以後有人可以有更多嘅嘗試,再拍多啲更好嘅本地Bollywood作品.


text:
早係幾個月前煲過印度椰子清潤湯之後(按此重溫),真心覺得係好飲,所以成日都想買嚟再煲過.終於我今日買到又平又靚嘅印度椰子,所以就即刻去買材料,煲依個印度椰子栗子瘦肉湯啦~
其實依家好多地方都有印度椰子買,就好似我屋附近個街市,其中兩檔濕貨雜貨店都有得買,不過唔知係唔係太多人買,所以佢提高左個價,我記得上次我都只係$50買到兩粒,依家佢地分別要30-40一粒,真係唔多抵,所以我情願唔煲住,都唔買貴貨(哈哈哈...好一名師奶仔).
今日帶小小豬去上興趣班,路經果欄當然入去八卦一返,生果我就冇買到,反而見到有印度椰子買,大大粒都只係$20,仲俾我任揀,當然係要即刻大入手買返四粒啦~
印度椰子有助清燥熱,止咳功效,滋陰補腎,潤肺養顏,強壯身體機能嘅作用.栗子就有助補脾健胃,再加埋果皮同百合一齊煲,對潤肺止咳係好好呀!
材料包括有,印度椰子一粒,栗子半斤,紅蘿蔔一絛半,豬肉眼約$40,鮮百合兩粒,果皮兩小塊~
先將印度椰子切片,可以的話就切薄啲,咁就煲時就可以出味啲~
栗子去殼,浸熱水去衣備用~
果皮浸透去囊,百合洗乾淨,紅蘿蔔去皮切塊,瘦肉洗淨汆水備用~
煲內放約1.5L水(約有15個飯碗左右啦),然後加入果皮~
利用大火煲一陣,待水滾後加入所有材料~
再一次滾起後,後轉用慢火煲約2小時~
最後加少少鹽調味就飲得啦~
既有超香嘅椰子味之餘,又有少少栗子味,所以真係啱晒椰子控的我同埋栗子控嘅小小豬.就連老公都大讚啖湯好清甜,今次真係一次過滿足晒我地三口子嘅口味,小小豬飲左兩碗,我地大人就飲左三大碗,真係超飽呀呀!
大家一齊嚟交流下煮飯仔及去玩嘅親子樂啦!


text:
嘉盈IG新相轉行清純路線被網民指封胸成功 親自回應:我想嘅話點着都得
YouTube頻道「FHProductionHK」成員「熊女郎」王嘉盈(Kaying)不時衝口而出爆粗嘅「MK妹」真性情及姣好身材極受網民關注,而佢一向衣著打扮都傾向性感,大騷豐滿上圍.不過,嘉盈近日IG分享嘅新相竟然收起性感,以清純新形象示人?
嘉盈曾經於熊仔頭「熊館」系列影片中分享,以前性感係基於自己無自信,宜家多人識咗,著得性感的話,喺條街畀觀眾認到好尷尬:「私底下唔係拍攝嘅情況出街,我會着晒褸,同埋我發現咗香港好少女仔着得咁性感.」唔知係咪呢個原因,嘉盈連影相都唔再派福利,新相造型傾向清純系,著上粉紅色背心側身拍照,並用腳遮擋上圍.而嘉盈呢輯新相洗走MK味,靠春麗頭及新妝容,被網民大讚可愛又靚女,同埋封胸成功;不過,嘉盈就親自回應留言:「冇封唔封,好自然的事情,我想嘅話點着都得.」但都有網民唔係好接受到嘉盈新Look,仲表示有啲似「屯門娜娜」.
今年10月,嘉盈曾擔任ViuTV真人騷節目《姊妹們的國際市場》嘉賓,與5名唔同國籍男參加者配對,節目中嘅表現就被觀眾力批好嘈好造作,成日喺人哋講嘢嘅時候插嘴.嘉盈事後於熊仔頭「熊館」系列影片中表示認為做YouTuber應該係娛樂大眾,所以忽略咗自身形象去做咗好多想節目好睇嘅行為;而試當真許賢以及阿慈等人都大讚嘉盈睇好多書同好多港產片,亦好留意香港文化.嘉盈仲提及,熊仔頭曾有段時間因私人問題不在狀態,令大家都想離開「FHProductionHK」,不過最後都對熊仔頭不離不棄,網民都紛紛留言大讚嘉盈係個好女仔,希望佢繼續做自己:「嘉盈真的係一個又真,又有才華的女仔」,「嘉盈請繼續做自己」,「你可以唔鐘意佢既性格或者其他野,但你絕對無得否定佢既努力.」,「一個咁有熱誠,對自己工作咁認真,對朋友同事嗰種義氣同可靠,一個咁好嘅女仔,唔好話做另一半,做到佢朋友我都會好開心!」等等.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可換領限量新人禮,立即下載!


text:
009 澳門人講飲講食:全城出名雞蛋仔(街頭小吃)
今日同大家講埋大堂斜巷一檔同阿爸傳到去個女既流動小販檔,又係好耐歷史ga啦,我細細個食到而家,每逢放工放學,星期六日,公眾假期佢都係非常多人買ga,而且平常都有好多市民都專登駕車來買.
上圖中你地都見到你幾個人買緊or等緊.今日影相既時候,見到阿爸同阿女都一齊係度,大家認住佢地個嘜頭啦!只此一家呀!位置就係之前007,008所講的同一位置,只不過係金滿堂,暹邏對面時代停車場入口處.
佢算係澳門最出名的街販雞蛋仔夾餅檔,佢只有三樣野賣:
1.雞蛋仔
2.香蕉糕
3.夾餅
點解咁好食?因為佢地d蛋漿係自己每日調配,日日新鮮,賣哂就收檔ga啦!
我都有係澳門其他地方吃過,一係就顏色唔靚,味道又淡,一係就整得太難食.
香港都有食過旺角灣仔d檔口,當然就更…..難吃啦(我絕冇踩香港雞蛋仔的意思,各位唔好誤會,而不過我覺得香港d雞蛋仔一早整定哂,食既時候凍冰冰又硬卜卜,雖然味多,但此終原味及熱呼呼時食最好!)
而我最鍾意食佢既夾餅,唔係雞蛋仔,因為佢既夾餅唔知點解會咁好食,自己都整唔到佢個味,其他檔又學唔到,而且都有好多人去買夾餅為主tim.有次我買緊既時候,有個阿叔走埋黎話要買10份夾餅tim,其實一d都唔出奇,因為成日有人都係咁賣返屋企食,當下午茶.
價格方面好係4蚊澳門幣一份夾餅,雞蛋仔好似係6蚊一排,香蕉糕就唔記得啦!
下圖就是大堂斜巷,見唔見有個禁止符號既牌呀!沿住呢條行人道一直行落下,你就立即見到啦!
如果都係唔識去的話就問下人啦!
(下一回我地返去議事亭前地同賣草地! 010:澳門人講飲講食 )
編/攝:阿乃


text:
台中遊記: 近年港人玩台灣已經唔再局限去咁城市feel嘅台北同高雄;好多朋友都會想一個trip玩勻城市同大自然,感受兩種截然不同嘅台灣風情,所以經台北入宜蘭或者經台中入清境都大受旅客歡迎.上次2C帶大家玩完宜蘭,今次終於嚟到台中喇! 想知去台中周圍同清境住咩民宿同有咩好玩? 咁就要follow實嚟緊嘅2C遊記喇!
去清境好多時都會喺台中stay返幾晚,咁樣就可以寄存個行李係市區酒店,上山唔使綁手綁腳咁狼狽.但喺去到台中,冇理由唔玩吓咁晒嘛,今次2C先將介紹台中必遊嘅招牌景點:日月潭同九族文化村,一齊睇吓!
被譽為台灣八景之一嘅日月潭係台灣第二大湖泊,景色優美.遊湖方法有纜車,搭船同巴士,我地緊係選擇搭纜車啦,可以由高而下俯瞰日月潭美景,兼接駁至我地最嘅目的地: 九族文化村,一舉兩得.
開始喇! 睇吓我地搭纜車嘅情況~
唔使15分鐘車程,我地就入到九族文化村喇!
九族文化村係一座以台灣原住民九大族群為主題嘅樂園,結合各個族群嘅文化特色元素,包括泰雅族,賽夏族,鄒族,布農族,卑南族,魯凱族,達悟族,阿美族以及排灣族等,讓遊客對台灣嘅族群有更深入嘅了解.
樂園亦設有機動遊戲,包括海盜船,自由落體UFO,過山車等,鍾意刺激野嘅你絕對唔可以錯過,不過細膽嘅我地淨係夠膽坐木馬同海盜船咋…
樂園亦有餐廳被遊客醫肚,好彩我地有先見知明,唔係食飽先玩機動遊戲,如果唔係應該嘔晒出嚟……….
食完野恢復精神,又係時間再玩過喇! 見到有原住民跳舞,即刻忍唔住埋一份! 去片~
嫌跳舞未夠喉?遊客們仲可以好似我地咁,試吓射箭,體驗以前原住民嘅生活方式~睇吓我地幾有動感
九族文化村除左多野玩之外,風景都好靚架,一場嚟到,記住影返幾張selfie先走呀!
最後,緊係唔少得掃返啲手信比屋企人同朋友啦,咁多咁靚嘅特色民族紡織品,睇到我地眼花繚亂@@
想知台中周圍同清境仲有咩好玩,同埋揀邊間民宿好? 咁就要follow實我地喇!
日月潭
地址:台灣南投縣魚池鄉中山路599號
九族文化村
地址:台灣南投縣魚池鄉金天巷45號
小V花東遊記
2C宜蘭遊記
泰好買! 泰國5個必去假日市集
日本最美的單車徑-大分縣單車道
韓國賞楓2015最佳推薦TOP5
嚴選日本8大最美賞楓之地
台北美食: 打邊爐之前修修甲先 – 海底撈登「台」喇!
台北美食: 5間人氣日式燒肉店
至醒7招分享-可靠酒店網絡評價
一次過睇晒阿爾卑斯山脈三連峰


text:
結婚喺一生人一次,主角往往都會想請所有親戚朋友見證自己最幸福一刻,小編果時都唔例外
所有出席婚禮嘅親戚朋友當然要封人情啦,但其實人情係咪真係有公價呢?做兄弟姊妹嘅又要唔要比呢?小編搜集咗「2022年人情公價」嘅價錢,分為酒店,酒樓,下午婚宴,酒會,簽紙等等,收到「炸彈」嘅朋友參考吓今年人情中位數先再決定比幾多啦!
做兄弟姊妹到底要唔要比人情?
一對新人結婚當日,除咗一班親戚之外,當然一眾兄弟,姊妹,伴郎,伴娘,都唔少得啦,我記得我果時結婚,因為要配合吉時出門嘅關係,最早果位姊妹朝早:5:00黎到我屋企,等化妝師同佢化妝set 頭 .佢咃嘅任務喺由朝到晚陪喺新人身邊,幫佢哋順順利利完成個婚禮,有時遇到脾氣比較大嘅新人佢哋果日都要唖忍.
婚禮當日少不免收到新人利是,另外仲有其他例如:「開門利是,斟茶利是等等」.講返重點:兄弟姊妹到底要唔要比人情呢?能夠成為一對新人嘅兄弟姊妹,呢班兄弟姊妹一定係新人最信得過嘅人.各位兄弟姊妹應該喺由心出發自己諗比定唔比.有時小編見到有啲新人因為收唔到佢哋嘅人情,而事後喺網上面公審佢哋.我喺度諗:「人哋幫咗你成日,任勞任怨.10幾個鐘呀,你請人哋夜晚食返餐好正常.何必為咗一封兄弟姊妹嘅人情而攪到結婚之後心入面有條刺呢!」
(以上只屬小編個人意見)


text:
*光頭媽媽日誌*
最近想同大家講下飲食習慣.
病完之後有好多人都會對你嘅飲食習慣有好多唔同嘅意見,有啲就話要戒糖啦,戒飯啦,戒甜,戒肉,戒雞,戒乜同埋戒物.
我覺得飲食對身體固然重要,但係大家唔好忘記開心都係好重要嘅,如果成班人去食飯,之後人人都去食甜品,你又好想食但又唔准食,咁係咪好掃興,好失望先?如果成日都係要抑壓住自己,咁係咪好傷身先?
所以其實我都冇咩特別戒口,當然你知我係大膽個批啦.我覺得就算珍珠奶茶幾咁無益,出前一丁幾咁邪惡,間中食一次半次係唔會即刻死嘅.所以心血來潮想食嘅話我都係會去食.
話說上年唔知痴咗邊條線,突然間話唔食肉就即刻可以唔食肉,但係如果全素純素,唔食魚,唔食海鮮,我就唔得啦⋯⋯於是呢一整年裏面,我就淨係食蔬菜蛋魚同海鮮,成年其實都冇咩特別感覺.直到最近去咗一次韓國旅行,嚟咗一次大解放後,再食返肉,朋友就同我講我面色唔同咗.之前唇色嘅瘀瘀黑黑冇咗,咁我自己都覺喎.
原來我就咁食魚海鮮,而唔食肉,對我身體來講應該係太過寒涼,食返肉呢一個月裏邊,我又真係覺得自己冇咁怕凍喎,仲有返以前對手好熱嘅感覺,我個仔直頭話我隻手暖到好似暖水袋,可唔可以幫佢敷下個肚仔.
講咗咁長,其實我都係想話比大家知,其實戒唔戒口,食啲乜嘢,其實唔係人哋話俾我哋知,因為只有自己嘅身體,先係最知道自己需要啲乜嘢.
唔係人人話嗰樣好就係嗰樣適合你,自己唔試過係唔知,身體發出信號:一粒暗瘡,一舊眼屎,一次便秘,定係口臭,身痕,其實可能佢都係有啲嘢想同你講,想你注意一下,如果你唔理佢,身體就會繼續不停掙扎,直至有一日敗壞.
早抖.
〈本文獲 光頭媽媽日誌 授權轉載,標題為小編所擬 〉


text:
激光中event (video)
Friday, 09 August 2019 by spidey
激光中event (video) TGIF,又到星期5 呢期大家除咗返工 發夢嘅發夢,mon post 嘅mon post,文宣嘅文宣,接機嘅接機 就算齋睇新聞都會覺得好depress好攰 呢個正苦真係比我地好多苦,亦都同時製造好多笑話 最好笑係講果個可以唔笑先好笑 就算大家不談政治,猜測警方和政府背後意圖 單純用智商和邏輯去判斷’成個警隊’.. 鐳射筆都可以係警方記者會到咁樣演繹出黎,唔好話學者,專業權威,連有常識嘅普通市民都覺得成個實驗真係廢 我地都用埋最寶貴嘅JJ 去做測試,都幫唔到警方兜🙈🙈 (好L危險架!如果著左火真係會除唔切條褲,真係會燒春袋架!) 所以大家不如請教下PPRB總警司,睇下佢地仲有乜野千奇百趣嘅解釋😂😂
- Published in Blog, TGIF系列:週末J1J, 精選
扑野都無mood 我地成日講,心繫家國,真係唔係吹嘅 你話呢個多月黎嘅社會動蕩,對我地有無影響?有無影響所謂嘅”生意”? 絕對有嘅 但又如何?究竟玩緊要,定自己家園更緊要 睇住呢家嘅香港,睇住當權者放任d咁嘅情況,真係好想喊 我地d member同圈外朋友都好明白 唔好以為係女仔無mood,樓上講無mood果d都係男仔 但我地想講,佢地從來唔係驚班示威者亂打佢地,而係驚D 警察亂咁搜身 明明係遊客都無差別咁打 明明係過黎消費都唔覺意著錯顏色衫又比人無禮對待 仲要報唔到警. 呢期好多深藍人,白衣人,學人講前因後果 有時真係好好笑. 先後次序,唔識. 是非黑白,唔識. 住係非香港嘅朋友,無追得咁貼,甚至要翻牆先知到小量資訊,自然難以判斷 從來政見唔同,無問題 但最緊要唔好弱智,盲反. 我地都識d做商人嘅藍絲,為自身利益,當然傾向支持政府施政. 但佢地唔會弱智到 話元朗事件教仔教得好!大快人心! 無事黑警,有事搵警察呢d廢話 大家係藍絲都好,撐警,都要有個point 舉個例 做sales,每日都總會遇到西客,包括香港人. 比人指住亂9咁屌,難到Sales屌返轉頭? 不會,仲要笑笑口咁講唔好意思 做Retail Bank D 前線Teller/CS,成日比D客屌做得慢,條龍長,乜乜77等無理要求 呢個有做過分行前線嘅人都感受過 難道D teller又屌9返你,唔撚鐘意黎銀行呀?返屋企啦!入錢?入你老母!? 不會 ,仲要 “先生,多謝你嘅耐心等候呀,仲有咩幫到你? ” 做馬會?唔好話年初三d大跑馬日,d賭仔輸錢有邊日唔搵d前線屌下? 難道前線又屌你,抵撚死啦你,無錢唔好學人賭! 真係唔會,仲要祝你 “贏多D” Okay,你話商業機構,為左圖利,都逼前線尊業地對待客戶 How about our lovely Police force? PPRB 做幾多形象工程都無用 作為一個公僕,理論上應該要EQ更高,更尊業地執行職務
- Published in Blog, 社會時事: 性鬥士厚多士, 精選
Thursday, 10 May 2018 by spidey
微信妹妹Evolution! 真心講,警察嘅PPRB都應該請Joey哥開返個環節, local D可以”吊信” cute D可以叫”蕉信” elegant D可以叫 “The Secret of the apps” Anyway,最主要就係拆解下最新網上情緣/約炮騙案 因為Joey哥自古至金就係浸淫住呢d渠道約炮,所以見盡古靈精怪case 特別係國貨wechat,無他,nearby真係一個好方便嘅function,有時真係快到食個晏都即刻約到, 我們總是報以一句這些機會不是屬於我的……….. 但我地睇住wechat d 微信”女” 嘅進化,以前就係d 國內同胞招客,呃9你去7仔買點數卡. 跟住一期就賓賓裸聊,又跟住一期就勁sell倫敦金. 跟住呢期見股票市場旺,竟然進化到幫莊家散貨~~😲 所以為左大家一眾宅男或毒撚勿一時谷精上腦,都厚多士係到講兩句. 咁其實簡單d講,就係3句唔埋就問你有無買股票,見你唔識就show D trade record比你睇佢都係大手大手買咁賺錢,再過幾日就話有內幕消息比你. Well,佢地d時間都夾得幾啱嘅,因為叫完你買,第日就跌到仆街 但佢地呢班account holder又真係女黎,同妳keep 住真人對話.所以如果一時唔留神,可能講講下都信以為真,明明想約炮,炮就約唔到,反而諗住試少少,咁就賴野. 就算係Tinder,男性有深入玩過都知道,撇除鬼妹,美容,保險,倫敦金嘅銷售從業員…..仲有幾多係potential partner而又約到出黎?心照啦巴打 我地明白仲有好多厲害嘅師兄都好似Joey哥咁,約炮對佢地黎講就好似呼吸一樣,但對平常人黎講,所花費嘅時間同你想要嘅”回報”值唔值得呢,就自己諗下喇 完


text:
話說喺2020年2月介紹過,全球三大消防車同消防設備生產商之一嘅羅臣鮑亞集團,自2011年已經諗緊整一款「零現場排放」嘅消防車,以回應多國消防人員對救援現場車輛廢氣排放嘅關注,並且喺2016年以「概念消防車(Concept Fire Truck (CFT))」之名開展研發計劃.
隨著世界各地有幾個城市嘅消防部門開始訂購呢一款「概念消防車」,羅臣鮑亞集團當然亦要開始準備投產工作,而今次羅臣鮑亞集團嘅其中一個合作夥伴,就係具有多年生產重型車輛經驗嘅瑞典富豪集團旗下引擎生產商Volvo Penta.
根據富豪集團喺2020年7月1號發表嘅新聞公報,Volvo Penta同羅臣鮑亞集團會共同研發一套適合於量產型「概念消防車」嘅電能動力傳動系統,合作生產嘅「概念消防車」會取名「革命性科技(Revolutionary Technology,簡稱RT)」(改名嘅嘢 =_= ).
今次走出傳統商用車概念去研發一套全新嘅電動貨車動力傳動技術,兩間公司嘅共同目標就係改革消防車輛結構,同時令消防車大幅減低噪音以及可以接近「現場零排放」.兩間公司深信用上咗新嘅電能動力傳動系統,可以改善消防車設計,帶來絕佳嘅人體工學,更多功能同提升安全水平――佢哋深信可以引以為傲嘅改變就係用較細嘅體積卻提升到籌載量從而令車輛使用上更靈活.
佢哋依家將RT進行緊密集式測試,並且深信可以好快達到下一個里程碑:喺2020年下半年交畀德國 柏林,荷蘭 阿姆斯特丹,阿拉伯聯合酋長國 杜拜呢3個地方嘅消防部門進行實戰測試.
Volvo Penta認為,以佢哋同羅臣鮑亞集團多年共同合作嘅經驗,佢哋將會帶領電能動力傳動系統嘅發展,以至消防車輛嘅變革計劃――尤其係多年嚟嘅緊密合作關係令佢哋更加明白到用家嘅需要,而由用家作出實戰測試將會係共同達至成功嘅重要一環.
佢哋同時認為RT將能夠回應到現時全球大趨勢當中嘅人口學同都市化對消防工作嘅新需求:消防員需要能夠迅即起步,行得快,可以急煞,靈活自如嘅消防車――所以除咗一套全新嘅電能動力傳動系統,RT仲會有附帶獨立懸掛嘅液壓氣動避震底盤,以提升駕駛時嘅安全系數.
Volvo Penta提及用上新嘅電能動力傳動系統,可以令消防車更安全同埋更多功能,並且可以為全球各消防部門減低燃料支出.
佢哋設計嘅RT,電動摩打安裝喺車軸上面以驅動車輛行走,而且車上面嘅電能儲存系統,絕對足夠消防人員趕赴現場以及喺現場作出拯救行動.就算行動時間長到用晒電能儲存系統嘅儲備,整架消防車所需嘅電能靠一副遠較時消防車使用緊為細嘅油渣引擎就足以提供.
羅臣鮑亞集團就表示,今次研發嘅RT將會係較傳統動力技術嘅消防車更安全,更有效益,並且更符合國際間對「環境可持續發展」嘅訴求.Volvo Penta作為羅臣鮑亞集團多年嚟嘅合作夥伴,清楚明白到實際需要,並且係呢個範疇嘅專家,今次合作將會為消防界帶嚟一款革命性進取設計嘅車輛.(佢哋嘅設計概念有咩特別,可以睇返本台2020年2月介紹嘅文章)
大家又諗一諗:自詡「亞洲國際都會」嘅香港,幾時嘗試去引入一啲新科技,新意念設計嘅消防車,提升消防工作嘅效率呢?


text:
男人的Fantasy(四十三)長髮
圖片來源:互聯網
每一個男人都會遇上警號,一個令到你知道歲月不留人嘅警號.
我係九十年代長大,由九十年代初期就開始進入青春期.呢個時間我哋會開始接觸異性,甚至係親近異性.正所謂有著我便有著你,青春期時代嘅你,除咗一身入時打扮之外,點都唔小得另一個殺著.
冇錯,就係髮型.
我中學嗰個年代,唔使講清一色都差唔多係郭富城嘅杜拉格斯頭,每晚苦思用咩方法去將個頭保持高昂,係一項比功課更重要嘅事.仲要每個學期尾,老師捉得冇咁緊時,我哋就會自己染金毛.嗰個年代我哋冇染髮用品,靠嘅只有係雙氧水加錫紙.
係呀你冇睇錯,係雙氧水呀,即係食神用嚟加水晶膠就可以寫個心字出嚟嗰啲雙氧水呀.
到後來出嚟做事,我好快就轉咗髮型,就係一個完美嘅伊健頭.冇錯,因為呢個時間已經去到九十年代中後期,聶風都差唔多拍得成戲喇.
後來去到我廿幾歲,喺一次剪頭髮過程中,我嘅髮型師突然同我講:
「喂,你甩頭髮甩得好勁喎.」
呢句說話對當時嘅我嚟講,就好似坐喺過山車車頭咁,一下就將我衝到落山谷底.個髮型師用手指比劃我額頭嘅兩邊.
我心諗:「係喎,又真係好似高咗好多喎.」
就係咁,我就畀佢屈我做咗一個成千蚊嘅療程.
做完之後我返屋企左照右照,可能照慣睇慣咗,開始覺得其實都唔係太小頭髮…心情又沿住過山車上返正常水平.
自此之後,我成日都會望住自己頭髮.盡量都想做到唔染唔吹唔電,望嘅都係唔想自己咁快變大內密探零零發入面嗰個西門吹雪.
而且為咗令自己好過小小,我開始研究吓身邊又或者係報紙上嘅明星,邊個睇落小頭髮過我,一旦發現有靚仔係小頭髮過我,我個心唔知點解就會好返好多.
呢十幾年,坐呢類嘅過山車真係坐唔小…
我知道呢個係必經階段,但人總係要呃自己,拖得一日就點都多一日,到有一日我個仔都娶老婆時,我甩到成個Q太郎咁都冇所謂.
千帆盡過,就連碧咸都比我發現佢守唔住髮線時,我自己亦都開始唔太注重呢件事.人嘅內在點都係重要過外表,雖然我都知呢啲廢話係講嚟安慰自己,但總叫都係樂觀說話.
今日照鏡,見到自己頭髮又真係小咗.不過呢件以前視為警號嘅事,到今日已經變成只係一個訊號.
薛可正Facebook Page
http://www.facebook.com/sithoching


text:
政whats噏:吳傑莊攜郝小添講載荷專家選拔 郝欲上太空養蟹
(on.cc東網專訊)內地第一次喺香港選拔載荷專家,報名早前截止,總共收到120份報名表.議員吳傑莊嘅議員助理郝小添亦都有參加,2人今日會見傳媒,其中提到今次選拔對香港嘅意義,香港如何吸引創科企業,而郝小添仲話想上太空養蟹𠻹!因乜解究要養蟹呢?
郝小添原來係一間農業科技公司嘅創辦人,於香港科技大學獲得本科及博士學位,由於自己由細喺青島海邊長大,好鍾意食蟹,現時更做緊AI養蟹技術,指係用AI監控螃蟹,再由AI去睇睇啲蟹食得未,如果蟹病咗嘅話,仲會抓啲病蟹出嚟𠻹.郝就話,佢哋係第一間做呢啲研究嘅公司,主要係做軟殼蟹同重皮蟹,用呢種技術仲可以將蟹嘅存活率由3至5%上升到95%!而被問到今次選拔有咩流程,郝就指因簽咗保密協議,不可向外界透露,但就坦言自己呢排游水都游耐咗,保持身體健康預備選拔咁話喎!佢承認自己科研經驗冇其他人咁多,但勝在後生,而且有不少跨學科經驗,例如物理,計算機,IT,大氣氣象研究等.
至於吳傑莊則指,自己礙於年齡同身高,無奈錯過今次機會,故推薦郝參加,而郝係吳傑莊議辦嘅技術助理,去咗太空就會少咗個幫手,但吳笑言,只要可以幫助到國家,點都好咁話.吳又覺得呢次選拔可以讓香港年輕人知道,香港仲有好多路可以揀,而香港嘅研究生主要都係由內地同海外來,今次選拔絕對係一個契機令更多香港人投入科研.佢又認為,香港創科最大嘅問題係冇產業龍頭,所以吸引唔到人才同資,故只要由產業龍頭,香港創科嘅生態鏈就可以「活起來」.
(更多即時新聞詳情請上東網新聞)


text:
搜尋結果: #表演藝術
OASIS | 余拜仁:表演藝術如何「說好香港故事」?
千呼萬喚之下,香港終於勉強地開番(少少)關,大家都立即蠢蠢欲動準備好安心地出行,適值韓國首爾最近搞緊一個大型表演藝術市場Performing Arts Market in Seoul(PAMS),不但係亞洲局內,以至係全球各地嘅表演藝術製作人,創作團隊,以至係文化單位嘅行政同藝術總監都聚首一堂,睇下嚟緊有咩可以一齊合作,搵下下一個驚為天人嘅人才或者意念,為咗唔好錯過呢個盛會,都梗係要飛過去湊下熱鬧,同時香港目前正係籌備緊喺2024年舉辦香港首個演藝博覽會,此行都順便可以去取下經考察下. PAMS喺亞洲區內係歷史好悠久嘅演藝界大事,短短幾日行程入面就要車輪戰式睇嘢,傾嘢,官方活動包括圓桌會議,小組討論,資源配對,以及演藝節目等等,除此之外,參加者仲有大量嘅Networking機會,活動與活動之間,大家喺走廊同茶水間都會交頭接耳密密酙,好多有趣嘅交流都係咁樣碰撞出嚟,仲記得當年去德國Düsseldorf 嘅tanzmesse,英國Edinburgh嘅Fringe,同埋意大利Venice嘅Biennale等等,好多行家同業最珍惜嘅,其實都係呢啲非官式嘅自由時間. 喺防疫至上嘅精神下,香港對外嘅文化交流其實都少咗好多,今年嘅PAMS係以舞蹈為重點,有賴本地一眾有心有力有視野同業嘅努力,香港先不至於完全缺席喺亞洲,以至世界地圖之上,其中城市當代舞蹈團(CCDC)一如傳統給合日本同南韓兩地嘅伙伴,合力引介東亞地區新晉舞蹈藝術家,來自香港嘅陳偉洛同毛維都有個人作品上演,另一方面,不加鎖舞踊館(Unlock)嘅新任行政總監李漢廷同藝術總監李偉能亦都獲邀出席當中嘅討論同分享環節,加深舞團同其他區內區外同業嘅聯繫,聽聞交流成果都頗為豐碩,不少行家都好關心同好奇佢哋未來嘅發展. 話說香港最快喺2024年就會有自己板本嘅香港演藝博覽會,計劃邀請大約1,000名本地,內地,以及海外藝術家同策展人出席,根據官方嘅口徑,目的就係向世界展示香港嘅文化實力,當然同特區政府依家所有工作一樣,亦都一定要做到「說好香港故事」呢個核心任務,工作團隊目前正就包括運作形式同規模大細等等細節進行研究,而文化體育及旅遊局今次亦有派員嚟到首爾考察取經,除咗現身支持香港嘅代表同團隊,仲拜訪咗韓國文化體育觀光部同韓國國際文化交流振興院等,至於博覽會最終會搞成一個點樣嘅模樣,就真係要留待時間去見證.


text:
好幻的科幻作者,較多以天文及神秘學融入小說,希望多多觀摩交流 matters 專頁—真科幻
獻給哈勃的退休禮物(第二季——續航至宇宙邊緣)(十)試下用波爾原子模型嚟評論一下恒紀元同亂紀元嘅可能性?
獻給哈勃的退休禮物(第二季——續航至宇宙邊緣)(十)試下用波爾原子模型嚟評論一下恒紀元同亂紀元嘅可能性?
有睇上一季「獻給哈勃的退休禮物」都知,有聊得很好堅持用同一套理論去解釋所有事情(霍金嘅統一場論都係差唔多呢個睇法).
所以,上一季提出一個奇想,用波爾原子模型去解釋太陽系.
太陽系同原子嘅相似程度,唔係一般人諗咁簡單.原子內層電子少,外層電子多.太陽系就內層行星質量細,外層行星質量大.隱隱然,佢哋都合乎波爾原子模型嘅估計.唔簡止咁,連氣態巨行星嘅星環同月亮都好似合乎波爾原子模型.天王星有十三個星環,會唔會就好似一堆未夠時間形成嘅特細月亮咁,如果有足夠長(極長)嘅時間,呢 D 星環有可能形成極細嘅月亮都未定(就好似月球係由忒伊亞撞地球之後拋出黎嘅殞石天虹聚合而成咁).如果覺得呢個睇法有 D 合理嘅話.繞住行星轉嘅星環就好似繞住太陽轉嘅石質小行星咁,只係未夠時間形成星球啫.而繞住行星轉嘅月亮就好似繞住太陽轉嘅氣態巨行星咁.佢哋都非常似波爾原子模型形容嘅第一同第二電子層殼.
用足夠長嘅時間去換足夠細嘅量子尺度,呢個係全個地球有聊得很第一個提出嘅.會唔會真係啱?就要等將來有冇正式嘅科學研究啦🤗
不過太陽系似乎真係用咗足夠長嘅時間去體現咗代替足夠細嘅量子尺度去形成非常似原子嘅太陽系.呢點證明咗乜嘢呢?證明咗科學嘅歸一特性.
只要有足夠長嘅時間,科學推測出嚟嘅結果一定會出現.
或者有人話,熱木星會唔會係例外,甚至證明呢個睇法係錯嘅呢?
首先,熱木星並唔係常態,我哋注意到佢哋同我哋以為單體太陽系係常態一樣.我哋成日見到咪而為係好平常囉!查實我哋係好尊貴 D 😹
熱木星喺主恒星附近先特別容易比咁遠嘅我哋用咁落後嘅天文望遠鏡睇到!知冇!?!如果係正常嘅氣態巨行星或者正常近主恒星嘅石質小行星,咁鬼遠揸住咁鬼落後嘅天文望遠鏡嘅我哋睇鬼到咩!
所以熱木星係非常特殊嘅甚至唔係常態,佢哋係類似早期太陽系嘅溜溜球木星同溜溜球土星,只係溜到主恒星附近因為太近被主恒星 capture 咗,而又因為太近所以特別反光同特別大令到佢繞過主恒星前面嗰時特別阻住主恒星 D 光而令我哋特別容易發現佢啫.
不過呢件事令我諗到科幻裏所講嘅恒紀元同亂紀元唔係幾可能發生!
溜溜球木星變成我哋而家睇到嘅木星就有 D 似亂紀元過渡到恒紀元.相信起碼用過億年先變得到而家咁穩定嘅木星.
縱使有三個主恒星,而又真係可以再次搞返亂個恒紀元(變返溜溜球甚至繞住三個主恒星繞黎繞去),又再假設呢段亂紀元咁繞法都唔撞毀嘅話(唔好忘記行星仲唔止一個,好似太陽系咁就有十個八個,如果好似太陽系咁又有百幾二百次亂紀元,仲唔金星撞火星,火星撞地球!?!事實又唔係未試過,早期太陽系曾經有超過二十個行星,嗰時正正就係亂紀元,撞到得返八九個先變得成而家嘅恒紀元.一次咁多消滅咗大半行星!).
邊.有.可.發.生.百.幾.二.百.次!?!
一次一億年,都長過成個宇宙嘅年紀啦!!!
仲有!百幾二百次咁亂繞一通都唔撞!?!車神呀!?!
再仲有!如果將地球放咗去木星軌跡,人類仲可唔可以長期生存到?梗係唔得啦!嗰庶唔係宜居帶呀!
如果要有百幾二百代文明,就要百幾二百次咁繞黎繞去都唔撞兼次次都繞返落宜居帶⋯呢個可能性⋯就等於⋯個機率係⋯有聊得很變宇宙大王咁上下囉😹
作者:有聊得很(manbolo88)
Like my work??
Don't forget to support or like, so I know you are with me..


text:
By 搵腳
POSTED ON 20:59 15-02-2021
經過漫長嘅等待之後,港超聯終於接獲政府通知可以於2月20日於四個指定運動場進行復賽.而係呢段停賽期間,各隊都冇放慢手腳,相繼簽入左一啲球員增強球隊嘅實力.其中傑志為咗應付嚟緊嘅亞冠盃賽事,更加簽入左兩名「星級外援」. 一齊睇吓呢個「懶人包」,睇吓各隊停賽期間簽咗啲咩新球員啦! 1.傑志 為咗應付嚟緊亞冠盃嘅挑戰,傑志可以話係嚴陣以待.佢哋成功喺呢段停賽期間簽入左前西甲中場巴爾拿及有「黑山伊巴」之稱嘅39歳前鋒丹恩奴域. 今年31歲的巴爾拿出生於巴塞隆拿青訓學院,曾經效力愛斯賓奴,華歷簡奴及CF格蘭納達等著名西班牙球會.佢嘅累積西甲上陣次數超過150場,絕對可以稱得上今季港超最有「卡士」嘅球員. 「黑山伊巴」嘅「卡士」亦都唔輸蝕,佢曾經效力多支韓職著名球會包括FC首爾,水原藍翼及FC大邱等.雖然佢已經39歲,但係上季效力FC大邱仍有25上陣,及攻入5球,絕對可以話係寶刀未老! 2.南區 南區係停賽期間成功係澳職球隊中岸水手借入年僅20歲嘅前鋒卡希爾.呢位1.83米嘅前鋒雖然年輕,但係有和富大埔哈利嘅成功案例,都可以值得期待一下. 3.理文 受惠於兩支澳門球隊退出亞協盃,得以成軍5年就衝出香港挑戰亞協盃嘅理文宣布簽入上季喺大埔備受好評嘅前南韓國腳金承龍. 呢位35歲嘅前鋒曾經效力多支頂級亞洲球會,包括大阪飛腳及全北汽車.希望佢豐富嘅經驗可以幫助到「亞洲賽初哥」理文係亞協盃嘅表現啦! 4.愉園 「魚丸」係停賽期間成功簽入21歲年輕門將謝家榮. 呢位年輕門將之前一直被球迷視為葉鴻輝嘅接班人.佢18歲之齡已經成功打入香港足球代表隊大軍名單.可惜上季加盟豪門富力R&F並未獲得太多上陣機會,更加因為球會散班淪為自由身球員. 希望佢喺愉園可以得到更多上陣機會,兌現球迷對佢嘅期望啦. 5.東方龍獅 東方龍獅喺停賽期間宣布簽入前富力中堅杜度.哩位30歲嘅巴西籍球員係18-19球季大埔嘅奪標功臣之一.佢上季曾短暫效力富力R&F,可惜因為球會散班成為自由身球員. 雖然佢經驗豐富,東方龍獅係相同位置已經有太多球員,包括基頓,馮慶燁,艾華度及梁冠聰.相信佢未必可以喺東方龍獅獲得太多上陣機會.
©2020 搵腳, 保留所有權利


text:
中華巴士
中華汽車有限公司(China Motor Bus Company Limited,簡稱中華巴士或者中巴;CMB;港交所:00026)係香港嘅地產發展商,亦曾經係香港嘅主要公共交通機構之一,由顏成坤同埋佢大舅黃耀南喺1923年創立.
史改
中巴起初喺九龍半島提供巴士服務,1930年代初開始經營新界路線.其後政府喺1933年實施巴士專營權,中巴獲得香港島嘅巴士服務專營權.戰後由於港島區人口增長,中巴不斷擴張巴士路線網絡.1970年代係中巴嘅全盛期,當時中巴更加引入新款巴士吸納客源.1972年紅磡海底隧道通車,中巴聯同九巴合營過海隧道巴士路線,中巴車輛喺九龍半島再次出現.
自從地鐵港島綫喺1985年5月31號投入服務之後,中巴嘅乘客量下跌咗超過一半,造成中巴嘅服務水平一直倒退.其後喺1989年中巴因勞資雙方就退休金安排出現爭拗並談判破裂,導致中巴員工發動大罷駛事件,造成香港島交通大混亂,為當時喺香港島經營屋邨巴士線嘅城巴製造先機,不斷搶走中巴客源.自1990年代初中巴服務持續欠佳,香港政府喺1993年同1995年分別將中巴26條同14條路線攞出嚟作公開競投,城巴憑住過去喺香港島嘅良好業務,獲得呢兩批路線嘅專營權.隨後城巴大規模擴張港島巴士網絡,令中巴喺港島區巴士業務造成了史無前例嘅壓力.
1998年2月17號,港府宣佈唔再延續中巴嘅專營權,原因係中巴服務水平仍然冇改善,政府唔再畀機會.政府將中巴嘅88條巴士路線公開競投(而有部分路線沒有經競投而交由城巴經營),雖然中巴曾經連同英國第2大巴士集團Stagecoach聯合組織財團,同新世界發展為首嘅新世界第一巴士,由城巴,長江基建,香港中旅集團組成嘅香港聯合巴士有限公司,以及包括九巴等多個財團競投巴士路線,但結果仍然由新世界第一巴士成功競投到中巴嘅88條路線,而中巴嘅專營權亦喺1998年8月31號深夜告終.
喺專營權完咗之後,中巴轉為經營一條來往港運城同埋北角政府合署之間嘅非專利巴士線,到2015年都收埋檔.除此之外,中巴將位於柴灣嘅巴士車廠租畀接辦香港島路線嘅新世界第一巴士作日常運作之用.後來呢間巴士廠亦曾經租過畀城巴同埋大巴士公司作短期車廠之用,柴灣巴士車廠曾經被建議攞嚟做「巴士博物館」,但係無疾而終.到2018年,中巴同太古成功申請將車廠地皮改用途,變成商住項目,車廠喺2020年開始清拆.
線改
非專利巴士線改
隨住中巴作為其中一個發展商嘅地產項目北角港運城喺1998年落成之後,中巴營運佢唯一一條非專利巴士線,來往港運城同埋北角政府合署之間.條線喺2015年6月30號最後一日服務.


text:
(爆房開房攻略)Ovolo 香港仔—五舊水靚海景炮房
除咗喺房啪啪啪外,呢度行幾分鐘就有個海濱花園,可以望下有香港漁港特色嘅風景,仲可以搭街渡或者巴士過海怡啲outlet.(太港女嘅囡囡就唔好帶啦,唔想一頸血的話)
(爆房開房攻略)麗豪酒店—翻啅食囡囡
玩完浴缸同做完床上運動後,我都係想做返啲帶氧運動,天氣咁熱緊係要去游水啦,仲可以叫Yuki帶埋套bikini大晒佢條蛇腰加33C,加上佢又唔識游水要我教,作為撈過Part time救生員嘅我緊係即刻揸住佢條腰慢慢教佢啦,估唔到個池都有165cm深,都可以真係游下水嘅.
(爆房開房攻略)悅來酒店—新女出火記
最近識咗條新女Ceci,樣唔算靚,但係有對白淨長腿,搞到我非常期待幾時先可以同佢玩腳玩返一晚.拍左個幾禮拜拖,Ceci竟然話過幾日佢放假,不如去book晚酒店過下夜,咁我梗係即刻話好啦,今次仲唔機會嚟啦飛雲.呢排手緊,Ceci又唔想去賓館時鐘果啲,於是就平平地揀左呢間悅來酒店,喺荃灣市中心,都幾方便.
(爆房開房攻略)香港數碼港艾美酒店—連有錢佬都去嘅隱世偷情熱點
個浴缸就真係要讚啦!夠晒大,同條女兩個人訓晒落去都非常夠位.我揀酒店房多數都會揀有浴缸嘅,同條女一路浸熱水一路扑野簡直係人生享受,死而無憾.如果有得揀點死,我希望可以喺浴缸度精盡人亡.個浴缸就真係要讚啦!夠晒大,同條女兩個人訓晒落去都非常夠位.我揀酒店房多數都會揀有浴缸嘅,同條女一路浸熱水一路扑野簡直係人生享受,死而無憾.如果有得揀點死,我希望可以喺浴缸度精盡人亡.
(爆房開房攻略)如心艾朗酒店—聖誕前哨戰 + 聖誕揀酒店貼士
本身仲諗住有得同Yuki鴛鴦浴,點知呢度無浴缸啊!唔緊要,照一齊沖返個涼,沖沖下口中豪傑Yuki突然跪低一嘢含住小弟,小弟比溫暖嘅舌頭包住,真係吹到我就嚟爆.我扯返Yuki起身,即刻再嚟多劑,用狗仔後入佢,插到佢不停爽叫.
(爆房開房攻略)香港黃金海岸酒店—隱世爆房性地
酒店另外一邊就係黃金海岸泳灘,我同Yuki食完飯緊係要懶浪漫咁喺海邊散步啦,不過見到有pair情侶脷疊脷咁,再行前少少又有pair好似巢緊嘢咁,最後我都係避免燒春袋,返去繼續同Yuki敦倫.
(爆房開房攻略)如心海景酒店—窮L都book得起嘅五星
浸浴已經成為爆房必做嘅事,有幾多蟻民屋企夠大可以放得落個浴缸呀?:( 如果想同條女浸浴浸得happy啲,可以去Jusco 12蚊店買入浴劑,12蚊已經有幾包.你筆直夠的話,可以豪少少去LUSH買氣泡彈,扮喺水中Nuru massage,浸到㷫合合再來個second round都仲得.
(爆房開房攻略)麗豪酒店—重陽節唔爆房唔通去登高?
上個星期重陽節,難得有日紅日,屋企又唔洗拜山,龜頭感到痕癢的我當然又call咗囡囡出嚟爆房.麗豪其實我都嚟過幾次,貪佢幾百蚊平平哋,啲房又唔差,位置亦不過不失,沙田新城市行十分鐘左右就到.以為公假會貴好多啦,點知都係六舊,即Book啦.上幾次嚟我都係住高級客房,今次靚女Front Desk姐姐將我Upgrade咗做望城門河嘅高級「豪華」客房.
(爆房開房攻略)中環迷你酒店—老蘭地段過夜爆房三舊有找?
入到房即刻明白點解間野叫做迷你酒店,間房真係迷你到爆,完全可以體驗下劏房生活.不過如果你只係為左有張床洩慾,又或者果期手頭緊無乜筆直爆房,咁大家屈就下啦,將貨就價黎講我覺得都OK.
(爆房開房攻略)如心南灣海景酒店—渡個靚假啪啪啪
浴缸!係浴缸呀!有係香港爆開房既,應該都知好多幾百蚊貨色既酒店係無浴缸.呢個浴缸個size都還好,可以同條女攬住鴛鴦戲水.係水度打完一輪茄輪又再度慶合合,沖完涼抹乾個身又訓返上床砌佢幾鑊,好圓滿既一日呀!
女上司臨急臨忙約炮,點算好?
老實講,Man姐都算係公司入面幾照顧我既女上司.佢應該三十頭到.長頭髮,樣唔算特別靚,順眼咁啦.身材就應該冇乜.不過佢勝在腳長,又識著緊身短裙配透肉黑絲黎突顯自己優點,唔似得其他女同事,成日著埋深黑,深紫既Legging,搞到對腳成支煙囪咁.入公司咁耐,我自問對Man姐真係全無非份之想.我都係當佢家姐咁不過,有得……唔通真係……


text:
通識教育與塔羅占卜
Updated: Dec 29, 2020
最近董伯伯走出嚟話通識教育完全失敗,所以引致年輕人思想偏激,唔再聽當權者嘅話,從而做出激烈行為危害社會.在此我覺得有必要探討一下到底乜嘢係通識教育,然後請有幸睇到呢篇文章嘅讀者自行判斷董伯伯講得啱唔啱.
首先通識科嘅誕生係因為一直以嚟香港教育被喻為填鴨式教育,大部份嘅學生都係求學為咗求分數,所以訓練出嚟嘅學生都有一個特質:就係背書好叻,但當一啲問題係冇得死記,要靠自己思考就唔知點去攞高分.由此可見通識嘅初衷係培養學生獨立思考及分析嘅能力,然後使到學生們能夠從多角度好立體咁去分析事與物,唔會再盲目對接收返嚟嘅訊息100%照單全收,而係經過自己嘅分析,融匯貫通後得出一個自己能夠接受嘅說法.所以如果從初衷去睇,通識教育係成功嘅,因為你會見到年輕人唔會再政府講乜佢就follow乜.
當然從管治者角度,學生有咗自主思想,要進行思想改造就唔係再咁容易啦.而正正係因為呢一點董伯伯先會走出嚟話通識教育完全失敗,其實青少年反叛難搞就係人都知,都唔係咩新鮮事情,再加上internet同社交網絡嘅光速發展,訊息傳遞速度快,而政府又反應一貫慢速,先會導致民情同政府嘅睇法有巨大落差.
講到呢度您可能會問:同占卜睇牌有咩關係呢?當然有啦,一個好嘅塔羅師需要從多角度去睇牌,死記並背誦牌義只會令到解牌變得公式化,機械化同缺乏趣味,記住解牌係一個互動嘅活動,如果大家有過嚟搵過我或Rachel睇牌就會發現就算同一張牌我哋都經常有唔同解法,並唔係一本通書睇到老㗎.大家要留意啦!


text:
香港Emsculpt任做,一齊計吓數
如果純粹用邏輯計算,做嘅次數越多,每次平均成本越低,就會最着數.
但係,事實並唔係咁簡單,因為醫學美容療程唔係越多越好.每個療程都有一個次數嘅安全範圍.即係話,一年之內最多可以做幾多次.
如果過咗呢個療程原廠建議安全數目,本來一個安全嘅療程就會變得不安全,亦都有可能為身體帶來副作用,包括損傷,甚至如果係面部療程,有機會毁容.
所以如果你正在考慮任何類型嘅任做療程,包括Emsculpt任做,就一定要考慮安全次數上限.
Emsculpt 做嘅次數亦都有一定嘅範圍,並唔係越多越好.唔跟個原廠指引隨意增加,有機會造成身體損傷,過度勞損,痛楚感覺等等各種副作用.
根據原廠嘅指引,其實最佳係啱啱開始Emsculpt嘅時候,每個星期做2次,連續2星期,即係做4次.之後每三個月做1次維持最佳效果.
即係一年之內,總共需要做:
2 + 2 + 1 + 1 + 1 = 7 次
以上呢個一年總療程數目,係來自原廠建議,
所以如果你要去計市面上Emsculpt 任做有冇着數,大概7次價錢會係一個好嘅比較標準.
所以當要計數嘅時候,就要將7*單次收費價錢,再同所謂一年任做價比較.
香港Emsculpt 任做中伏位
依家大家心中有數,知道一年大概要做7次,先至keep到Emsculpt應有嘅增加肌肉減少脂肪效果.
要提一提大家,有其他古惑位要自己小心.因為通常門口價,同你真係要比嘅平均實際價錢,係有唔同.精明消費者要心水清,識計數.
Emsculpt 任做中伏位1 : Book唔到
同所有市面上,一個價錢可以任做嘅療程一樣,通常其中一個中伏位,就係俾咗錢之後,做咗幾次就會開始book唔到.
當然比起脫毛或facial ,Emsculpt所需要嘅次數冇咁多,所以亦都冇咁大誘因令醫學美容中心令你冇辦法預約,但係如果你係第一次光顧嘅新客,就最好自己小心.
如果以數學及business model,「任做」類型嘅plan其實對於醫學美容中心係非常之難計數,因為成本其實會隨着客人使用次數增加,尤其適合一啲昂貴醫學美容機器例如Emsculpt.但係如果個收入係冇增加嘅話,係冇辦法維持.
所以唯一一個可以令到呢個模式繼續營運落去嘅方法,就係過程中要增加收入.
增加收入嘅方法就係以銷售,即係你每次上嚟做嘅時候,要再sell你買多少少野.咁你自己本身真係諗住純粹買一個一年任做plan,完全不考慮加購任何其他產品,可能就未必適合.
所以大家考慮Emsculpt 任做療程,最緊要搵一啲可信,有誠信嘅醫學美容中心.尤其是如果你之前未去過,即刻買Emsculpt 任做plan就真係有點高風險.
反而如果你有相熟嘅醫學美容中心平時去開,關係都不錯嘅話,你知道佢哋唔會故意留難你,而你亦都一向有穩定嘅消費額喺嗰度,你可以成功預約,Emsculpt做得多嘅機會係高,咁樣嘅前提之下買做plan亦都可以.
Emsculpt 任做中伏位2: 正貨定係所謂同類機器?
Emsculpt 任做經營上係有一定難度,所以亦都有一啲醫學美容中心會採用所謂嘅同類機器.
Emsculpt 係由BTL Medical生產,但係同類型嘅磁波技術其實都越來越多廠商提供,包括英國其他廠,韓國廠,甚至大陸廠都有.
呢幾年都有好多同類產品加入市場競爭,由於所謂嘅同類產品成本較平,除開使用每一次嘅成本亦都較低,亦都造成一種誘因,令到一啲所謂提供全年任做Emsculpt嘅醫學美容中心,會喺療程中段推銷你「免費轉用」其他同類型機器.
Emsculpt 任做中伏位3 : 正常度數定故意調低度數
Emsculpt 其實可以揀能量Intensity,當然能量越勁就越快見到效果.能量如果偏向薄弱,見效嘅時間就會比較慢,而且可以維持嘅時間亦都唔會太長久.
如果你參加任何類型嘅Emsculpt任做療程,都要首先睇清楚,是否正常度數.一般75%到100%為佳.
睇到有關咁多有關Emsculpt 任做嘅資料,相信大家都知道市場上嘅所謂任做,其實都係有條件.購買時可以打醒精神睇清楚細節.


text:
即係咁講,女神去追求幸福,我哋呢啲平民,唔通真係去阻止人哋結婚咩~~當然會祝福,只不過可能係喊住祝福,因為真係唔捨得架嘛 T_T 有500名男女日本網民就投票選出「見到佢結婚會覺得最SHOCK」嘅女明星,真係想像下都覺得…SHOOOCK!
10)土屋太鳳
9)長澤雅美
8)廣瀨玲
7)有村架純
6)桐谷美玲
5)ROLA
4)深田恭子
3)綾瀨遙
2)石原聰美
1)新垣結衣
結果,結衣BB大熱當選呀!!
結衣BB出道多年,大家由佢小學生出道做model睇到佢演高中生未婚媽媽再到而家啲角色結埋婚,真心睇住佢大!而且佢形象非常鄰家,而且多次榮獲「最想同佢結婚」嘅首位,所以無論男定女fans都話如果佢真係真係結婚,真係真係會好shock!
第二位就有小惡魔石原,都估到佢唔係第一就第二架啦~事業如日方中,不過就同多個同劇男星傳過緋聞.之前就有傳佢同山P都熱戀又同居又剩,相信如果佢真係結婚(而且對方係山P),真心一次過SHOCK爆男女粉絲呀~~
第三位就係超級天然呆綾瀨遙~其實已經過咗30歲嘅佢要結婚根本非常正常,但人總是貪心的,始終都係不忍睇住女神同第二個男嘅步入教堂…不過佢本人都有講過想結婚,睇嚟fans做定心理準備都差唔多 🙁
點都好,佢哋要幸福,我哋就祝福.聽日再同大家分享埋男星編!
(大家喺Facebook投咗港版未?)
資料來源:Goo Ranking


text:
伊利沙伯醫院喺佐敦,油麻地同何文田邊緣位,好難講清楚屬於邊一區;而且佢喺一個小山丘上面,附近亦無乜屋苑或大型停車場.咁如果要喺伊利沙伯醫院泊車,咁到底泊邊好呢?
1. 伊利沙伯醫院T座訪客停車場(按我導航)
最近當然泊番伊利沙伯醫院停車場啦,貴就一定貴,如果趕住去同埋要停得近就無計,幾貴都要泊一泊.但係記住要泊衛理道入口嗰個T座停車場先係24小時開放.價錢係首一小時,每半小時$15;第二小時,每半小時$20;之後再累進地增加泊車費用,所以唔再講.
2. 香港政府華員會停車場(按我導航)
唔係太多人知道香港政府華員會都係對外開放,時租$16 / $18,價錢詳情請參閱泊好先.不過對方當然有需要時唔開放畀非會員泊車,同埋佢放開時間好有限,大約係中午12時至晚上7時.但係唔緊要,可以再睇下一個.
3. 南華體育會京士柏停車場(按我導航)
想比醫院平少少就去對面泊南華會網球場,時租$20,非會員都泊得.價錢詳情請參閱泊好先.
4. 愛民廣場停車場(按我導航)
呢個係坊間比較少人講,同時google map亦唔會教你行地膽先會行既路.駛入愛民廣場停車場後,駛去向右轉既時租泊車區,泊好車後可以去返行車路,然後過對面馬路,再按google map導航步行至愛民邨德民樓地下(G/F)平台.到達地下平台後,不遠處會見到行人天橋橫跨公主道,穿過天橋後沿衛理道向佐敦方向行,或者按google map導航步行.由泊好車步行至伊利沙伯醫院,正常步程約15分鐘.愛民廣場日泊$95 / $110,價錢詳情請參閱泊好先.
考慮得泊喺愛民廣場,就必定係想日泊.如果真係嫌愛民廣場太遠又上又落,咁就唯有考慮附近佐敦既德興地獄,如果擔心技術不佳,咁就不如考慮吓泊愛民廣場好過.
5. 京士柏運動場停車場(按我導航)
雖然呢個停車場近過又平過愛民,但係由於佢既不確定性比較大,所以我地放喺最低既推介名單.呢個停車場係由香港欖球總會管理,開放時間係朝09:00至晚上10:30,唔好過鐘呀,佢講明過夜貴到癲.時租$15,日泊$75.唔好諗住睇落好著數,由於當佢有私人活動/球賽等等既時候,停車場會暫停開放畀公眾,所以泊唔泊到要講彩數.亦都有可能係你朝早泊完,下午揸唔走,要等完晒球賽先走得.價錢詳情請參閱泊好先.
(註:疫情期間,停車場暫不對外開放)
其餘熱門泊邊好文章:
東涌泊車泊邊好?
D2 Place滿晒附近泊車泊邊好?
港外線碼頭搭船去離島玩泊車泊邊好?
全港Donki尋寶地圖


text:
年頭嘅時候為大家介紹咗五間今年上半年開幕嘅福岡新酒店,所以最近去福岡嘅時候揀咗其中一間嚟試一試~今日就同大家介紹下福岡博多站東方酒店!佢嘅位置一定係最大嘅賣點,因為佢實在太近博多站,太方便!
大家喺Google呢間酒店嘅時候,話唔定仲會見到佢哋嘅舊名-博多中央酒店 (Hotel Centraza Hakata).佢哋由舊年年尾開始改裝,經過近半年嘅大工程之後,今年四月先重新開業.新裝修之後摩登咗唔少,而且價錢仲幾實惠,今次連埋稅之後都唔使700蚊一晚!所以齋靠出入嘅時候觀察,估計都真係有好多人住~
論方便程度就真係完全無得輸!酒店地庫直通地鐵站,路面嘅正門同 JR 站嘅距離先得100米~酒店內仲有24小時便利店以及 Coffee Shop ,生活機能都相當出色~附近當然仲有好多好嘢食,例如之前介紹過嘅華味鳥都喺左近!喺附近買嘢食嘢都好方便,隨時返上房唞唞都得~
低層部份係唔同嘅宴會廳以及餐廳,所以房間位處嘅樓層都唔算低,5樓已經係最低.大堂設喺2樓,由正門搭扶手電梯就直到,拎住行李都唔會麻煩.Check Out 之後擺行李就喺接待處側邊.比較特別嘅係,呢度可以自助寄存行李,好似火車咁用密碼鎖自己鎖住~咁樣時間上就比較具彈性,早少少或者晏少少都唔怕~不過要留意位置唔算好多,遲咗嘅話就可能要勞煩職員幫你保管啦~
今次住嘅係最平嘅雙人房A,面積大約161呎左右.雖然係偏細嘅 Size ,但係實際空間都算闊落,因為夠位將大喼鋪平~而且床都唔係 Semi Double 咁細,應該有 Queen Size 咁上下闊,所以瞓得幾舒服㗎~佢哋嘅夾萬都好大,成部電腦放落去都仲得!
不過有好處亦都有壞處,為咗騰出多啲空間,房裡面無枱同衣櫃,只有洗手盆旁邊嘅櫃面可以擺嘢.如果你慣咗喺房裡面食下宵夜,又或者需要張枱仔工作嘅話,咁我絕對會建議你補多一百幾十,要雙人房B會好啲,起碼有返張枱先!隔音方面亦都遜色少少,其他人經過走廊嘅時候都比較應聲.
呢度嘅洗手間無跟住潮流用乾濕分離設計,維持返比較傳統嘅擺法,所以私隱度會好啲,同朋友一間房會無咁尷尬.備品方面亦都唔錯,用返本土 DHC 㗎~要挑剔嘅話就可能要講講佢哋嘅 Housekeeping ,呢度打掃嘅服務比較基本,不過又未至於去到求其嘅程度,起碼基本清垃圾同補充備品都做足.
以呢個價錢同位置,即使佢有些少甩漏我都覺得佢係一間相當唔錯嘅酒店,值得推介俾大家~而且我覺得佢哋嘅弱點都無傷大雅,話唔定多一兩位客人指出嚟之後,下次就會有改善,所以呢間酒店下次會繼續喺我考慮嘅名單裡面~
今次介紹暫告一段落,大家如果你有任何關於旅遊嘅問題,歡迎您留言或者Inbox問㗎~
福岡博多站東方酒店官網:www.oriental-hotels.com
電話:+81 092-461-0170
參考價錢:連稅每晚港幣699元
地址:福岡県福岡市博多区博多駅中央街4-23
交通:由 JR 博多站筑紫口步行約1分鐘即達,酒店同時直通地鐵博多站筑紫口東4號出口.


text:
約拿書
《約拿書》係《舊約聖經》嘅小先知書,天主教譯做《約納》,呢卷書體現咗耶和華公正對待地上所有嘅人,只要壞人改邪歸正,佢就樂意畀佢哋機會悔改.
簡介[編輯]
作者:約拿
日期:公元前755年
地點:尼尼微
約拿書係一本以反諷形式講述一位先知自己嘅故事嘅書,呢卷書挑戰讀者係咪允許神愛讀者自己嘅仇敵.
內容講述先知約拿唔聽上帝嘅話,無去將上帝要毁滅尼尼微城嘅警告傳畀嗰處嘅人.尼尼微係以色列嘅敵人亞述帝國嘅首都,約拿因爲唔願意尼尼微人被拯救,所以唔肯去尼尼微城畀警告,就想偷偷走去他施.點知經過一連串戲劇性嘅事發生之後,約拿終於勉強服從命令,去咗尼尼微.尼尼微係一個需要三日先行得完嘅城,約拿只行咗一日,而且佢嘅警告喺希伯來文只有五個字,內容只有:再多四十日尼尼微就會被推翻,想藉此令尼尼微人唔悔罪而被毁滅.但尼尼微全城竟然因為佢嘅警告全城悔罪,上帝就因此願意寬恕尼尼微.最後約拿嘅警告係實現咗,全個城係被推翻,只不過唔係以約拿所諗嘅方式.約拿最後因為唔滿意個結果而向上帝大發脾氣,上帝借由蓖麻一事令約拿感同身受,藉此說明神同樣愛惜尼尼微城嘅人民.
呢卷書講明上帝對被造物有絕對嘅主權.不過更強調上帝係愛同憐憫嘅上帝,甚至願意寬恕並且拯救佢子民嘅仇敵,而唔願意懲罰,毁滅佢哋.佢呼喚以色列悔改,重提醒佢哋嘅使命係要使萬民都接受上帝嘅慈愛同赦免.
提要[編輯]
- 約拿嘅蒙召同違命(1章1-17節)
- 約拿悔改,得到拯救(2章1-10節)
- 約拿警告尼尼微(3章1-10節)
- 上帝憐憫尼尼微(4章1-11節)


text:
「研究」
好多研究都講過,其實做功課係唔會影響一個小朋友嘅學業成績.咁點解香港嘅小朋友有咁多功課?其實小朋友因為功課而無咗好多玩樂嘅時間.而再加上排山倒海嘅補習班同興趣班,怪唔之得香港好多小朋友都會有抑鬱.與此同時好多香港嘅小朋友嘅體能都唔好,點解?未就係因為日又做,夜又做,係做功課嗰做!老實講書本以外都可以學到好多嘢嘅!
「教育」
東方嘅教育同西方嘅教育有乜嘢分別?好明顯就係填鴨同唔填鴨嘅分別囉!多功課做就代表學到多啲嘢?其實功課嘅意義係啲乜?要知道小朋友有無吸收知識係有好多種方法.而功課嘅目的係希望透過練習讓小朋友將之前學咗同吸收咗嘅知識再次應用同實踐出嚟.只不過做得多就代表吸收得多?如果只係搬字過紙嘅話,其實已經牴觸教育嘅意義.
「思考」
講真讀書讀得叻嘅人,除非真係專業人士,譬如話醫生同律師,好多出咗社會做嘢之後,其實佢哋嘅成就都係一般般.原因簡單不過,就係唔識變通.香港嘅教育制度係問題核心嘅所在,如果只係不斷死背書,其實真係好死板,甚至乎可以講讀咗等於無讀.點解西方嘅小朋友解決問題嘅能力高啲?因為佢哋唔單止知道問題與答案咁簡單,而係思考點解個答案係答案,或者係唔係得一個答案.
Also published on Medium.


text:
今次渣馬Runrun記者除咗喺終點位同大家直播之外,我哋仲有喺場邊做咗啲統計,研究下到底挑戰組各位精英跑手們會選揀咩鞋落場呢?當然統計結果未必係最準確嘅,但大致上都可以幫大家一窺長跑界頂尖跑手之選.
1.NIKE
Nike跑鞋今年獲得最多嘅選手選擇,雖然可能同選手本身贊助有關,而出現大比例用Nike跑鞋嘅情況,睇返全馬項目中,用NIKE嘅男子選手清一色都會用Nike Zoom Vaporfly 4%,只有一小部分使用NIKE FREE RN,但係女子選手就比較多用NIKE FREE RN落場,Nike Zoom Vaporfly 4%使用比例遠低於男性,記者覺得可能同Nike Zoom Vaporfly 4%中底太厚,而女選手發力上無男選手咁大,用唔到中底反彈力量之餘,更加有可能出現能量散失等問題,得不償失,所以最後偏向揀NIKE FREE RN落場.
2.ADIDAS
今次落場而選用ADIDAS跑嘅手部份都會用UltraBoost,依一對鞋無男女之分,可以話係一款比較全面嘅跑鞋,可能因為中底無特別加厚,跑鞋參數亦比較平易近人,加上Boost中底已經推出咗好一段時間,技術成熟之餘,俾到跑手信心,雖然選手比例無NIKE咁高,但係成績就相當亮眼,男子組第一名Mung’Ara就係著Adidas Adizero Adios Boost 3 ,可謂搶盡風頭.
3.ASICS
ASICS就比較多本地選手使用,特別係半馬同十公里嘅選手,有唔少人都會用ASICS落場,雖然大家喜好都有唔同,所選擇嘅鞋款比較分散,記者仲觀察到一點就係,如果選揀薄底鞋上場跑嘅手好大機會都會用ASICS,而主要集中係半馬同十公里嘅選手原因,記者認為同里程數有關,里程愈短,跑鞋避震及緩衝能力無全馬咁重要,造成依個情況出現.
4.MIZUNO
記者睇到有一小撮跑手用MIZUNO跑鞋落場,應該同選揀原因MIZUNO一樣,各大品牌依一兩年不斷推出厚底鞋,MIZUNO同則比較專注於薄底上,例如薄底避震,鞋底紋路膠粒上,如果比較鍾情於傳統跑鞋,普遍都會揀MIZUNO同ASICS.


text:
近年好多人都會喺網上留低個人資料,或者透過交友APP嚟認識朋友,傾耐咗好自然會有想進一步認識對方嘅諗法.當我哋想將網友「升Lv」做朋友,甚至想約對方出嚟見面嘅時候,為咗減低中伏風險,我哋有啲嘢可以做咗先!
- 檢視對方社交網站
好多時我哋同人傾計都會提及自己嘅一啲個人資料或者背景,呢啲時候不妨提出Add對方Facebook或者Follow對方Instagram等等嘅要求,起一起對方個底,睇下對方係咪真係如佢所講咁嘅先!
如果對方唔肯,又或者你睇完發現有可疑 (例如對方Account裡面冇可以幫你確認到對方真實身份嘅資訊),呢啲情況你就要再思考下對方係咪可信喇.
當然啦,你起人底嘅時候人哋都可以起到你底,所以唔想咁易畀人起底嘅話,要做好隱私設定!
- 見面前先傾電話
雖然依家大家好多時都只係透過文字訊息嚟聯絡,但見面前傾下電話,可以幫助你了解多少少對方性格大概係點,如果傾電話嘅時候已經覺得對方怪怪地,你就要再考慮下同對方見面係咪合適喇.
- 盡量揀朝早同多人嘅地方見面
保障自己人身安全,初次見面最好就揀番朝早同多人嘅地方啦,例如大型商場等等.唔好上對方屋企或者去偏僻地方!
- 搵Friend助陣
搵多個朋友陪住自己,有咩事都多個照應!
戴番個頭盔先,畢竟網絡世界危機四伏,以上講嘅嘢做哂都唔係100%安全,所以大家喺網上識朋友或者約網友見面之前,真係要諗清楚潛在嘅危機同風險呀!


text:
「TVB小花」蘇韻姿出席商場活動,喺上禮拜五《愛回家之開心速遞》播出一集中,佢同飾演朱天梯嘅梁證嘉喺劇中錫嘴,獻出佢熒幕初吻,引起唔少粉絲關注.
蘇韻姿話,“其實呢場戲係我哋兩個人嘅屏幕初吻,拍嘅時候啱啱遇到梁證嘉新婚,我感覺好似有啲對唔住阿嫂.但係又唔可以揗揗震嘅,噉會影響拍攝,不過好好彩嘅係拍出嚟嘅效果都幾好.”
問到蘇韻姿係咪夠膽挑戰更大尺度演出,佢表示唔介意有多D工作機會,其實佢喺《愛回家》中已經有好多大膽嘗試,比如扮女仆,佢好愿意為戲而嘗試,如果要跳樓嘅話,就要睇嚇你使唔使要訓練一下.
當日喺活動現場,蘇韻姿同臺下嘅小朋友玩遊戲,好鐘意小朋友嘅佢表示冇入娛樂圈之前都曾經打算做老師.
而喺《愛回家》積累咗唔少小粉絲,蘇韻姿話:“街上有小朋友見到我就會大叫我個名,熊心如或者紅衫魚,仲追問我劇情嘅發展,令我好開心.”
蘇韻姿係2016年香港小姐嘅十強選手,1993年出世嘅佢係嚟自加拿大,喺加拿大土生土長,2016年選完港姐嘅蘇韻姿,被安排入讀TVB戲劇進修班,并開始正式拍劇.
蘇韻姿嘅第一部作品就係《愛回家之開心速遞》播出,佢飾演嘅熊心如戲份好多,也受到大家嘅關注.
好多網友都表示蘇韻姿嘅演技唔錯,收放自如,扮演學生毫無違和感,入行唔到三年,蘇韻姿拍攝嘅劇集唔算好多,但已經有咗代表作,兼夾形象都畀廣大觀眾所熟悉,佢運氣都算唔錯.
最近蘇韻姿同朱天梯呢一段感情戲,唔知道觀眾會唔會鐘意?都希望佢可以繼續努力畀大家帶來啲更好嘅作品.
Like MisshkNews Facebook!不出门也能知天下事~


text:
呢排,《包青天再起風云》正在熱播中,有份出演嘅「TVB小花」龔嘉欣(Katy)喺戲中飾演嘅係畀陳世美(黃子恒)狠心拋棄嘅秦香蓮,喺劇中佢將秦香蓮嘅形象飾演得惟妙惟肖,令到觀眾們留低咗深刻嘅印象.
其實呢幾年龔嘉欣嘅演技開始慢慢噉讓觀眾們認可,佢都喺唔少劇集中有精彩嘅表現,但人紅是非多,喺龔嘉欣人氣急升嘅同時,各種緋聞隨之而來.
喺前段時間龔嘉欣就畀曝出與好姊妹姚子羚閨蜜反目,冇咗來往.
跟住龔嘉欣就畀曝喺拍攝《大醬園》嘅時候,與劇中女主角朱晨麗不和,當時龔嘉欣仲喺社交平臺上發長暗指朱晨麗怕辛苦就唔好做演員,而且連殺青宴都冇出席.
而除咗畀曝與朱晨麗不和之外,龔嘉欣仲畀指喺拍攝《大醬園》嗰陣成日玩大牌,要劇組迎合佢時間等等傳聞,可以講係一波未平一波又起!
其實龔嘉欣喺拍攝《大醬園》嘅時候,就因為勞累過度而兩次入醫院,當時有指係因為同劇組演員經常請假影響咗拍攝嘅進度,所以為咗要趕上進度,龔嘉欣不得不連續開工,連休息時間都冇,最後就因為體力不支而入咗醫院.
傳聞隨著時間嘅流逝慢慢噉畀大家淡忘,最近有傳龔嘉欣其實深得高層嘅歡心,而且背後仲有一個富貴男友撐腰,唔單止出入開名貴跑車,開工時仲有助手服侍.
喺今年嘅情人節龔嘉欣,喺社交平臺曬一張手捧兩大扎玫瑰花嘅相,相中見佢笑得好開心好幸福,唔知係咪呢位富貴男友送嘅花呢?
據悉,龔嘉欣與富貴男友拍拖之後,就表示拍攝完劇集要休息一段時間調理身體,兼夾冇心機爭做一姐,佢反而希望可以組建一個幸福嘅家庭,祝福龔嘉欣能夠心想事成啦!
Like MisshkNews Facebook!不出门也能知天下事~


text:
根據非正式統計,每三個人之中就有一個人曾經被發現有外遇.而另外嗰兩個,就係好好彩沒有東窗事發而已.
喺第三者呢樣嘢上面,好少人係完全清白.即係唔好同我講你從來連諗都無諗過呀?係嘅話請劉明,我想填form.所以我理解,有時真係timing問題,後來者居上都無計.而值唔值得為「忠貞」兩個字而放棄有可能係一生中嘅最愛,見仁見智,反正都係賭一鋪架啫.最緊要係條路自己揀,仆街唔好喊.
但就係有個問題:你做人小三又好,自己收埋個小三又好 —— 可唔可以唔好咁串呢?
喂其實真係無嘢架喎,偷食/婚外情又唔犯法嘅(嗱溫韾提示,通姦係可以成為離婚訴訟嘅證據,可大可小.如果閣下咁不幸有需要嘅話記得請教Google).但洗唔洗咁串先?做第三者嘅,人你就搶咗喇,彩都要攞埋?又食又拎你有無俾加一服務費呀?
如果,如果你仲有少少人性……唉算喇,講記性喇好未?拋棄人嘅你,大概會記得當初熱戀期嗰陣又乜又物愛你一世BB豬嘅心情,或者係情到濃時想許下一生承諾嗰股衝動.雖然你已經完全忘恩負義ed,無辦法記返起自己以前有幾愛面前呢個陌生人,但唔該你想像吓,就係而家企喺你面前嗰個人,佢對你嘅心意仲係停留緊好多年前,即係你都曾經有嗰種激情同感受.
然後,你好似唔記得講返句唔該,就突然移情別戀,得返人哋一個企喺原地不知所措,傷心痛哭.
感情無分對錯,我知你一定會用呢句對白架喇.啱架,無話邊個欠咗邊個,所以失戀/失婚過後振唔振作係佢自己同身邊朋友嘅事,與你無尤.之但係你唔洗話踩佢幾腳架嘛?有小三,可能你唔知啦,呢壇嘢喺現今文明仲係受千夫所指架,咁你低調啲,講嘢細聲啲,Facebook校暗啲唔好咁閃,有無咁難先?洗唔洗打去社署熱線等人協助你?唔即刻向外(或者向前度)公布甜蜜戀情係唔會少咗忽肉架嘛?但你咁樣對佢,佢真係痛到好似少咗忽肉咁架喎.
而家唔係講緊咩道德高地,淨係叫你捅完人,唔好急住想拎返把刀返屋企切牛肉,俾少少時間人哋處理傷口咋.
好喇,其實我底線都相當低,前面講嗰啲都可以算數嘅.咁你放完閃喇,或者正經八百地同前度描述完「新歡有什麼吸引之處,試闢述之.(10分)」,你唔好走嚟好似發現新大陸咁 —— 點解大家都咁憎我嘅?無理由架,我做錯咩呀?係咪你周街唱衰我?
若要人不知,唔好太低B呀兄台.


text:
「公幹」
自己搞公司咁耐以嚟,今次真係第一次離開香港工作,而且係第一次離開個仔兩日.出發之前當然要安頓好老婆同個仔,事關表面上好似唔擔心,但係就擔心個仔嚟兩日唔聽話,搞到老婆一頭煙.而且過去個幾個月老婆都未試過自己一個人帶個仔出街,所以擔心佢攪唔攪得掂.不過我相信以我老婆咁醒目就應該無問題嘅.真係唔好淨係話啲媽媽掛住個仔,我都好掛住佢!
「台北」
今次係我第一次去台北,對於好多人嚟講一定好驚訝.台北喎,你未去過?你認真架?唔好意思,係!我真係認真未去過台北!雖然我以前係座飛機多過係屋企,但係就唔知點嘅係無去過台灣.之前都係同老婆去台中自駕遊先至第一次踏足台灣嚟個地方.所以今次真係有少少大鄉里出城.不過因為唔捨得同掛住個仔同擔心老婆,所以撇除坐飛機嘅時間,係台北應該得一日多啲啲.
「探路」
今次去台灣都係想睇下果邊有無嘢可以發展,所以希望今次可以了解多啲同襯嚟個機會去探探路,認識下當地嘅朋友.其次就係有位台灣朋友舉辦咗個活動,而今次係同佢第一次合作搞活動.雖然從來都未真係見過面,但係佢一直好幫手,今次終於可以面對面坐低長談.雖然唔知之後有冇機會發展台灣個市場,但係最少今次希望睇下環境.無論係點都係一個好好嘅經驗.
Also published on Medium.


text:
日前,「TVB宅男女神」周秀娜同鄭欣宜為節目拍攝,喺疫情下,周秀娜經常喺網上分享烹飪心得,身材比以往略肥.而鄭欣宜就表示喺疫情下瘦咗少少,因為多咗時間做運動同跳舞.
前段時間羅志祥單嘢搞到沸沸揚揚,周秀娜曾經同羅志祥合作過嘅佢都畀牽扯其中,有傳媒曝出多年前佢哋曾經喺酒店密會,當時兩個人十指緊扣嘅相都畀翻出,引起熱議.
周秀娜同羅志祥喺2013年合作電影《西游:降魔篇》而相識,之後佢哋就傳出曖昧.羅志祥之後喺香港舉辦演唱會,當時有傳媒報道周秀娜有到場支持,演出結束之後更現身羅志祥入住嘅酒店.
雖然當時周秀娜澄清,係去酒店搵自己嘅一位女性朋友,唔係好清楚羅志祥都喺嗰邊,仲撇清關係去演唱會係陪同事去睇,周秀娜亦相當曖昧表示:自己唔會排除同任何人發展.
除此之外,較早前有指周秀娜同「TVB小生」余德丞拍拖,聽講佢哋係透過造型師介紹相識,之後仲先後搬入大坑道做鄰居,由鄰居發展成情侶.
周秀娜同余德丞仲畀傳媒影到相約睇戲,喺睇戲期間仲表現得非常謹慎,四周圍張望,唯恐畀傳媒影到.事後當事人否認拍拖傳聞,話只係鄰居,但之後佢哋又畀爆出一齊睇容祖兒演唱會.
周秀娜又為余德丞準備驚喜生日蛋糕,喺社交平臺同步曬出合照,似乎唔係一般鄰居咁簡單.如果係真話,噉就祝福周秀娜同埋余德丞啦!
Like MisshkNews Facebook!不出门也能知天下事~


text:
隨住科技進步,大家對於環保意識都越嚟越受到注目,市面上與只環保有關嘅各項產品都受到關心,好似係呢排好流行嘅環保吸管,環保飲料提袋等,可以講係人人都擁有,而最常見嘅訂造環保收納袋就更加唔使講嘞,唔論咩形式嘅袋每戶人最低限都會有兩到三個,而你對呢個再普通不過嘅環保購物袋真係夠了解嗎?
嚟先講下膠袋啦
一般塑膠嘅購物袋係生活中嘅消耗品,淨係台灣年年就要消耗鬼咁大嘅膠袋,事關價格平,方便使用,都幫製造商帶嚟商機,膠袋一度曾為日常用品不可或缺嘅物品,係過量嘅使用又冇有回收處理嘅情況下,造成咗嚴重嘅環境污染.
此時研發出嚟拯救地球嘅救星—環保購物袋,使用咗可自然分解嘅材質,最重要嘅系:佢哋都係可以重複使用嘅!因為睇啱咗呢D,商務禮品都係送環保購物袋,可以印製自己嘅Logo,且只環保袋可少污染呢項屬性畀消費者攞返去通常都會使用,所以係購物袋做宣傳同廣告都係效果好好.
材質
- 不織布袋:由於成本較低,製作過程都較快,好多人若要大量訂造環保收納袋都會揀不織布,不過缺點係易污糟,唔耐重.
- 帆布袋:相較於其他嘅材質屬於最環保,質感都唔錯.
- 棉布袋:質感好,可以凸顯LOGO,但價格偏高.
- 尼龍布袋:常見嘅材質,耐磨耐重,但係製作過程中較唔環保.
- 絨布袋:高澤度高,摸起滑順,絕大多數都屬於人造棉
碳排放量嘅比較
雖然話環保袋嘅製造係以環保為出發,但係根據英國嘅環境局研究指出:無論係膠袋,環保袋定紙袋,係製作或者回收時都會產生排碳量,而意外嘅係:一次性嘅膠袋製造嘅碳排放量卻是最低,睇到呢邊你或者會懷疑,環保袋真係有比較環保咩 ?其實任何嘢都盡量慳資源,重複使用令其去到佢最大嘅用處,就環保嘅最高境界.
下次攞商務禮品係環保袋嘅時候,你會對呢啲環保收納袋嘅製作背景有深嘅識,唔好再將佢哋隨意掉,善用重複性袋子就係愛地球嘅最直接方式!


text:
love nature, love travel, love drawing, love photographing
My little detour - 《無溫書, 原來Bonampak同Yachilan係近Palenque多d架》
今日又係哈爾移動城堡, 由Palenque去San Christobal de las Casas要差唔多9個鐘車. 而琴日京燁話我知要咁耐車程的原因係因為係山路佢要兜大圈, 所以如果我先去Tuxla係會平d同快d, 點解, 點解我咁遲先見到佢, 我張車飛係用debit card係咪無得退架😭. 仲要最慘係我一直以為自己買左8:05am車飛, 原來我係買左8:30 am...
呢架OCC巴士都唔錯, 可以叉電 (Ado都可以) ,但另一個重點係佢廁所幾乾淨, 仲要無臭味, 我都幫襯左. 既然係車上無所事事, 食完包同蕉飲埋枝野又瞓, 但諗諗下不如網上訂定Oaxaca住宿, 因為我驚差不多festival時affortable的住宿都無晒, yeah, 最後成功訂到三晚住宿, 不過離巴士站遠少少囉, 好彩都包早餐.
終於搭完9個鐘巴士, 中間有停過幾次巴士站同一個小食亭, 其實for我時間唔難過嘅, 不過係浪費少少時間. 今日天色麻麻, 點知落車前無耐落雨, 好彩落車時都無咩雨. 但原本我以為巴士站係距離hostel 9分鐘步程, 原來個terminal係1.5公里外, 不過25分鐘內行到. 順帶一提, 呢個城巿係需要著外套嘅, 實在係個驚喜. 我見地圖顯示我已到左hostel,但我竟然搵唔到, 我再望一望個地址, 丫, show 出嚟唔多同名咁, 不過anyway 呢間Hostal El Rincón de los Camellos唔貴, 唔使100 peso一晚 (192 peso for 2 nights), 所以我開始諗住唔住之前韓國同房介紹我嗰間韓國人開0既hostel, 但我又好想食韓國嘢, 所以我再諗一諗先.
去到hostel識到一個美國人同房, 佢叫Tammy, 佢真係好nice. 最搞笑其實佢係另一間hostel的manager, 佢用workaway apply左呢份volunteer job, 但由於佢想真正休息, 所以今晚住係另一個hostel唔想人搵到佢🤣. 佢首先帶左我去食taco, 我食左4件再加可樂, 加埋佢嗰件都係65 peso (9 peso for each taco). 之後我地講起Guatamela, 佢仲介紹左另一個學西班亞語嘅地方, 係位於San Pedro的ORBITA Spanish school, 嗰到近lagoon環境好好, 學費連homestay連一星期約US100, 好抵喎.好心郁呀, 仲要San Cristobal有車過境去Guatamela, 而且只係US$30咋! 等我都努力上網搵資料先.
之後我地行左陣就返去, 而我就揀自己出去再行多陣. 唔知係咪凍, 行行下見到朱古力奶好想飲(20 peso), 於是叫左杯坐低嘆. 坐隔離位的意大利叔叔仲同我傾偈, 原來佢又係旅居架, 佢義務教Ruby換住宿, 真係好有型呀!
say bye bye之後我再行, 呢到的野太靚喇, 我行左3,4條街已經買左3對耳環 (60 peso) 同幫襯阿根廷女仔買左髮飾 (髮夾及橡筋 70 peso 好靚呀, 不過條橡筋顏色唔多啱, 佢話可以整過比我, 不過要星期一先有, 好呀!
我攞左佢instagram, 但唔記得影低佢擺攤個位的相添😅. 返到hostel再同Tammy傾左陣先去沖涼, 沖完涼佢已預備好張note比我, 嘩, 超有用的information. 佢仲話另一份工等緊佢, 係幫人看屋架, 叫做Mayto beach, 等我睇下有無機會去到先.不過佢明朝返自己hostel了, 我臨走前一定會搵佢. 同埋我今日問埋韓國人hostel可唔可以stay 3日, 而家等佢覆.
當我夜晚再睇行程時, 原來Playa del Carmen唧hostel manager一早寫左比我睇係Palenque去埋Bonampak同Yachilan先返去Palenque, 只怪我太懶無去研究, 而家唯有睇下San Cristobal去要幾錢啦!
已用:422 peso
15 peso juice
192 hostelx2 nights
65 peso 5 tacos n cola
20 peso 朱古力奶
60 peso 3 earrings
70 peso 頭飾
Like my work??
Don't forget to support or like, so I know you are with me..


text:
秋天:大掃除 2.0
今時今日,我哋大多數人都花多咗時間喺屋企,因此確保我哋嘅空間乾淨,絕對成為大家嘅重要任務之一. 農曆新年同埋春天到嘅時候,大家都會非常熱衷打掃,一切都係為咗迎接夏天嘅來臨. 但無論任何時候,我哋都應該保持屋企安全同舒適,我哋認為秋天係清理雜物並且徹底清潔屋企嘅好時機.以下有一啲你可能想要添加到秋季大掃除待辦清單嘅事項.喺努力過後,你就可以喺冬天來臨時,享受一個清新,整潔嘅空間. 所以帶上手套,同小朋友一齊打掃! 寬敞嘅冰箱 為冰箱解凍係一件好事.仲係一個好好嘅機會檢查,食或者丟一啲擺放咗好耐嘅嘢.被冰塊堵塞嘅冰箱除咗減少可用嘅空間,仲會堵塞通風口,浪費電力.只要輕輕地解凍,將一碗熱水放喺冰箱內,用毛巾墊住.唔好用刀或者利器去剷雪,因為咁樣可能會損壞雪櫃或者冷卻元件. 閃閃發光嘅窗戶 落雨,晾衣服,就算簡單嘅呼吸 — 任何空氣中嘅水分都會導致窗同埋窗周圍發霉.首先用吸塵機除塵同埋吸走蜘蛛網,再喺濕布上用少量 ecostore多用途清潔劑,擦下窗台同框架.然後再噴上少少水清潔玻璃. 對於佈滿灰塵嘅窗簾,請用微濕嘅超細纖維布或者一副可以放入洗衣機嘅濕棉手套.對於百葉窗簾,可以將布包喺廚房鉗子嘅每個臂上,用橡筋固定,然後喺每一條簾之間移動捲走灰塵. 提示:對於無條紋嘅窗戶,一隻手拎住一塊布,另一隻手拎住 ecostore玻璃清潔劑,快速咁清潔就可以. 趕走灰塵 雖然我哋通常都會定期吸走地板嘅塵,但灰塵會積聚喺層架,牆板表面以及家具後面.喺秋季大掃除時,使用刷嘴(如果你嘅吸塵機有呢個附件),深入每一個角落去吸.寵物嘅床有好多毛?使用真空吸塵機(最好用 HEPA 高效濾網),然後使用粘性滾筒,然後清洗寵物床.如果某件物品唔再有用或者唔再令你開心—你可以將佢贈送,出售或者捐比慈善機構. 坐得更清潔 喺冬天我哋好多時都會懶洋洋咁訓喺梳化上攤抖,所以秋天就係整理柔軟家具同用具嘅好時機.小心咁用吸塵器將塵吸走,並清洗所有可拆卸嘅梳化墊套,以及床或餐椅上嘅枕頭墊套.使用溫同嘅洗衣液(例如我哋嘅 尤加利羊毛及精緻衣物洗衣液)並風乾. 安心睡覺 講到睡房,陽光明媚嘅秋天係比床褥通風嘅好時機,拎開所有嘅床上用品,打開睡房嘅窗.檢查製造商嘅建議,了解你嘅床褥需要幾耐反轉一次.今時今日大多數床褥並冇可翻轉嘅設計,但你可以將床褥上下掉轉.清潔床單同被幾時都係個好主意.如果你喺夏天同冬天有用唔同嘅被,請記得喺收起夏天張被前將佢通風.


text:
相關文章:(石賈墨)歌德學院專訪系列#9:養兒一百歲,長憂九十九
時間飛逝,在德港人專訪系列嚟到最後一集.我地之前喺Facebook收集過唔同讀者嘅問題.喺衆多嘅問題裏面我地選出4條問題作為今集嘅問題内容.另外,石賈墨最後亦會分享佢喺呢個持續咗兩年嘅數碼專訪嘅一啲體會作爲專訪系列嘅總結.
歌德學院衷心感謝石賈墨喺呢十集為我地香港廣大讀者分享在德港人嘅生活點滴同體會.我地喺呢度祝福石賈墨同佢家人一切安好和,當然,身體健康!
喺FB中知道石賈墨喺德國成功創業.可唔可以同我們分享整個過程同當中碰到嘅困難?希望可以俾啲貼士想喺德國創業嘅香港人.
我搞嘅唔係啲咩大生意啦,但都可以畀到少少經驗之談畀大家嘅.
首先,我嘅情況比較簡單,因爲我本身喺德國已經有長期居留權,開公司所需要嘅嘢,其實同一個本地德國人無分別,如果香港人打算用創業嘅方式嚟德國申請德國簽證的話,係要用「自僱人士簽證」嘅方式,申請同審批嘅條件會複雜同嚴格好多.
如果講貼士的話,我諗有兩點我一定要同大家講:
一,大家都知道,德國係一個幾官僚嘅國家,開公司嘅步驟都幾繁複.所以開嘅過程,一定要有一個好清晰嘅Todo List同時間表,要時時刻刻都好清楚知道幾時要做啲咩!一旦有任何疑問或者延遲,就即刻要打電話去問清楚相關嘅政府部門或者係機構.我自己一開始檢查公司登記名稱嘅時候,都等咗好耐,結果打去追問嘅時候,先知原來係佢地有人放假,唔記得交畀同事跟…
二,做「腦細」嘅門檻好低,但係做一個稱職嘅「腦細」就一啲都唔簡單.雖然我依家淨係請咗一個員工,但係勞工局註冊,商業登記,交醫療同退休保險,報稅等等,你唔好以爲有人可以完全幫到你,一定要自己有一個基礎嘅認識先!就算有會計師,保險經紀呢啲人幫你手,佢地極其量都只係輔助性質,真正令到一間公司運作順暢嘅人,一定係創業嗰個!
呢張相,係我喺路德維希港Ludwigshafen住嘅時候影低嘅,就咁睇落其實一啲都唔差…不過當你一走入個市中心的話,就明白點解有電視節目票選將呢個城市做德國最樣衰城市嘅第一名!
喺在德國大學畢業後,要怎樣尋找一份理想工作?
是否要先選擇工作城市,再找居住地方才可找工作及面試?
我好相信,每個人對於理想嘅工作,定義都唔一樣,有啲人認爲要搵好多錢先開心,有啲人認爲要做自己鍾意做嘅嘢,有啲人就認爲要做到有意義,幫到人嘅嘢…所以我諗第一樣嘢,真係要幫自己搵到一個答案先!
知道自己理想工作係咩的話,下一步就自然要去搵工啦!視乎行業同專業範疇,喺德國有啲城市嘅機會會特別多.用我曾經生活過嘅城市路德維希港(Ludwigshafen)嚟講,因爲係國際大型化學公司BASF總部嘅所在地,所以我知道有啲博士級嘅化學家都會選擇去路德維希港,但係路德維希港呢個城市真係唔太吸引,甚至曾經成爲一個德國電視節目票選「德國最樣衰城市」排名第一位…咁喺呢個時候,你就要做一個選擇:工作機會緊要啲,定居住環境緊要啲?如果工作緊要啲的話,都可以搵咗工先,先再決定住邊.
而要面試的話,依家肺炎疫情流行,德國人對於遙距工作嘅接受程度都高咗,見工第一次in好可能都係通過Video call嚟進行,所以我唔會擔心見工呢個問題.
開公司,最重要嘅一步,係去公證處(Notar)度做公證.好笑嘅係,德國法律規定,公證處個律師,一定要一字不漏讀曬成份三四版嘅公司會章!我以爲聽佢喺度讀嘅時候望住佢會好odd啦,點知原來律師都好pro,讀嘅時候會解釋埋,時間好快就過.
除咗努力學德文外,香港人想從零開始係德國發展的話,有無建議可以比我地,應該向邊個方向唔會中伏,同埋可以避免走冤枉路
呢個問題好大路,但係我自己同過好多想嚟德國生活嘅朋友同學生好詳細咁傾過移居德國嘅計劃(入面當然係有人真係決定咗,而且仲係嚟咗德國添),諮詢嘅過程我成日都會提到「想像」呢個字.
你講話嚟德國發展又好,移民又好,其實最好嘅講法,係嚟德國「生活」:你要有一個對生活嘅「想像」先,先可以驅動到你去諗一個「德國發展路線」.假設俾你嚟到德國,五年之後,十年之後,你會想擁有咩生活?對於我嚟講,當初嘅想像好清楚:我想做一個可以發揮創意嘅工程師,同我屋企人過住簡單而舒適嘅生活.
目標聽落去好似簡單,但係要跳出香港,喺德國做一個平凡嘅人,對於一個香港人嚟講,其實就唔平凡.對德國生活嘅想像可以好稀鬆平常,但係捉住呢個想像嘅時候,就一定要落力搏盡先可以實現!
雖然個個人情況都唔一樣,例如話有家庭嘅人,可能嚟德國發展嘅唯一可能性係搵到份工然後嚟做嘢,但係普遍嚟講,我自己認爲嚟德國讀書往往都係最容易踏出嘅第一步.一嚟德國公立大學課程接近免學費,二嚟呢個係適應德國生活嘅好機會…唔好彩,如果到最後適應唔到的話,都可以攞一個學位返香港呀嘛!當然,我希望決定嚟德國生活嘅香港人都會愛上德國啦!
如果我唔係喺德國生活的話,肯定唔會有機會自己起屋,喺自己嘅花園度同仔仔剪草.可能對於德國人嚟講,呢種生活無咩咁特別,但係對於我呢個香港人嚟講,咁嘅生活以前真係超越想像!
TestDaF考試係其中一個報讀德國大學嘅條件.想問下要點樣準備好呢個考試,同埋香港有無得考呢個試?
無錯,TestDaF可以話係最普遍,用嚟證明自己德文水平足夠應付大學課程嘅考試,但係佢唔係唯一一個.相信問得呢條問題嘅讀者,對於報德國大學嘅條件都有一定嘅認識,咁我就唔講其他考試啦.呢個試,我當年讀書嘅時候自己考過,依家亦都幫過/幫緊學生準備,我諗到有兩個重要嘅貼士,可以同大家分享一下.
第一,要及早準備!好多之前嚟搵我嘅學生都有種錯覺,就係「我啲德文未夠好」,想溫多啲書,做多啲練習先,所以遲遲都唔肯開始準備考試.其實大家好早就可以上網睇睇TestDaF提供嘅模擬試卷同其他參考資料,落手做一做,就算覺得難,試做出嚟嘅結果唔理想都好,起碼都知道自己同目標相差幾遠,同埋可以有針對性咁提升自己嘅弱項.
第二,睇睇評分準則!其實TestDaF嘅考試有一個好固定嘅標準,大家可以參考返佢嘅評分準則,提升自己相關嘅德文能力.尤其係寫作,一定要知道考官會用咩角度去審視你篇文,符合到考試嘅要求的話,分數就自然會更加高.
呢度篇幅有限,我無可能將成個準備課程濃縮成一個答案,但係只要及早準備,而且理解考試背後到底想考核你咩技能的話,考試成績就可以有所提升!
呢個考試以前係由浸會大學搞嘅,而佢地嘅歐洲研究學系相信大家都認識啦,但係依家TestDaF係由歌德學院舉辦,一年會有三個digital嘅考試檔期.如果有興趣考的話,大家好快可以喺歌德學院嘅網頁見到,睇睇有邊個時間會啱你啦!預祝你考試成功!


text:
屈臣氏限時護髮品7折! 必買英牌 Aussie 3分鐘護髮精華+髮尾油@Miss Sunny
如果你都係英國護髮品牌Aussie嘅忠粉,就知佢哋平日好少做優惠,未用過嘅絲打都心思思想試,但平日覺得貴唔捨得買,而家機會嚟喇~只要買1支Aussie洗頭水,就可用7折價買佢哋嘅修護系列,識買梗係買佢支王牌3分鐘護髮精華+髮尾油,外國天然靚料歐洲製造,冬天用完頭髮夠潤唔笠,仲唔怕有靜電!
(Presented by Aussie)
Aussie護髮精華護髮油7折慳盡30蚊!
Aussie嘅產品真係真心好用,所以就算無減價平時Sunny都照掃貨~更何況有冬日震撼優惠,唔買實在對唔住自己!Sunny推介最愛必掃嘅王牌3 Minute Miracle Reconstructor 原價$99,七折價即係$69.3;另一必買嘅3 Miracle Oil,賣緊$109,7折價即係$76.3,慳成$30咁多真係超級抵買!
外國純天然成分歐洲製造
Aussie嘅王牌產品3 Minute Miracle(3分鐘潤髮精華)唔同系列有針對嘅功效,Reconstructor就專門修復嚴重受損嘅頭髮,蘊含澳洲芳香薄荷萃取,深層修護頭髮表面嘅角質層,好似雜草嘅髮絲瞬間急救完咁,光澤返晒嚟.3分鐘為頭髮補充足夠養份,今個冬天同開叉乾涸say bye bye!
而Moisture就最啱而家秋冬轉季天氣用,蘊含澳洲夏威夷果仁油,專幫乾涸缺水嘅頭髮深層保濕,頭髮飲飽水,就唔會易斷同打結喇!
除咗護髮精華,Aussie嘅3 Miracle Oil(3分鐘護髮油)都係王牌必買!蘊含澳洲堅果油,荷荷巴籽油同牛油果精華油,高效修復髮絲,用完頭髮好似絲咁滑,好似焗完油一樣咁有光澤!
所有Aussie產品都採集咗外國最純淨,最天然嘅原材料成分,歐洲製造質量有保證,咁就用得更放心!
頭髮滋潤無靜電
秋冬轉季Sunny最怕頭髮打結有靜電飛起晒!不妨每隔三日用3 Minute Miracle(3分鐘潤髮精華),洗頭後喺濕髮上搽上香甜椰子味嘅精華,按摩3分鐘後過水,頭髮除咗變得水潤順滑,毛燥翹起都即刻無晒,冬天再乾燥都唔使怕!每日出門口前用埋3 Miracle Oil(3分鐘護髮油),最啱髮質較硬同乾燥嘅頭髮,按摩喺髮尾位同飛起嘅頭髮上,3分鐘即刻出到門口~而家優惠做到11月16號咋,機會唔係成日有,千祈唔好錯過喇!
銷售點:指定屈臣氏有售


text:
「奧運」
一連兩個星期嘅奧運話咁快就完結啦,雖然今年香港嘅代表隊無任何獎牌,但係佢哋已經盡晒全力同創造咗好多香港嘅第一次,而我哋都相信佢哋會繼續努力為四年後嘅奧運會作準備.奧運精神唔係在乎輸贏或者獎牌咁膚淺,而係國際奧委會係《奧林匹克憲章》中「奧林匹克主義的原則」條款中所提及嘅:「每一個人都應享有從事體育運動的可能性,而不受任何形式的歧視,並體現相互理解,友誼,團結和公平競爭的奧林匹克精神」.
「東京」
雖然今朝無起身睇巴西奧運嘅閉幕禮,但係一起身就見到大家都係度討論緊下一屆主辦城市東京嘅宣傳同精彩表現.所有人都好似已經忘記咗今屆嘅奧運會,因為所有目光同焦點都投放咗係下一屆嘅主辦國同城市.當然最驚喜嘅係加入咗動漫嘅元素,當中包括足球小將,叮噹同日本首相化身成瑪利奧再用叮噹法寶由日本去到巴西!搞到個個都好期待四年後嘅奧運會!
「玻璃」
不過係閉幕禮又發生玻璃心事件,老實講係咁短嘅回顧片段無中國運動員其實有乜嘢問題?香港夠無啦,仲有好多國家都無啦,唔通咁就代表唔尊重人哋?真係有啲搞笑,佢哋真係以為依家嚟個世界係佢哋咁樣,無咗佢哋好似個世界唔會轉咁.老實講其他國家夠話你哋唔尊重佢哋啦,真係以為自己大晒,去到人哋嘅國家以為自己返咗屋企,一啲禮貌都無仲喺度聲大夾惡!
Also published on Medium.


text:
「遊戲」
過去嗰一個月好多人都係度玩「比卡超」,而任天堂都因為嚟隻遊戲導致股價急升.但係香港嘅朋友因為官方未開放所以無得玩.只不過好多人都諗盡辦法去玩嚟隻遊戲!其實究竟有啲乜嘢吸引力令到所有人都玩嚟隻遊戲?老實講其實係嗰班睇比卡超嘅小朋友而家已經係主要嘅消費群,再加上童年回憶以及第一身嘅玩法,所以先至掀起一個熱潮!
「洗版」
今日一開機做嘢就已經俾「比卡超」洗版!點解?因為香港終於有得玩囉!不過今日所有新聞都係講「比卡超」!無論係朋友又或者媒體都大事報導.我睇怕之後嗰一個月都會係咁!嗰個都係到講去邊度捉嘢,捉到啲乜等等.其實有無得選擇唔睇嚟啲嘢嚟?而最可怕嘅係見到好多人揸住部手機亂咁行,老實講唔可以停低玩嘅咩.真係要邊行邊玩?
「故事」
講真,有無人可以同我講「比卡超」個故事究竟講啲乜?因為真係唔知頭唔知路,就算玩我都淨係識得嗰一兩隻.當然我嘅代入感無嗰班年輕人咁多,但係至少得個知字都好.不過好多人除咗覺得佢係一隻遊戲之外,其實佢都係一個推廣嘅方法.係外國都已經有例子,因為啲人去揀舖頭捉啲寵物精靈已令到生意額上升唔通一隻遊戲可以挽救返零售業?
Also published on Medium.


text:
飾演園藝師都要學埋茶道!《 夕霧花園 》導演林書宇 親筆寫信 誠邀阿部寬出演
導演 林書宇之前嘅作品《百日告別》,因為自己嘅經歷拍出失去,自我療癒,放下嘅心痛過程,今次《 夕霧花園 》亦唔例外,喺今屆金馬獎更有9項提名,榮獲最佳造型設計,但同時要挑戰日本各種藝術,戰爭背景等處理,佢自己本身對故事又有咩感受?又點解搵嚟影后李心潔,日本巨星阿部寬出演?等我哋同導演傾下計.
Q:電影係改編自很出名嘅小說,係乜嘢打動到你拍成電影?
我當初睇呢本小說嘅時候,有兩個原因.一個係因為主角張雲林,呢個角色經歷過嘅事到佢嘅轉折,最後放下,睇小說嘅時候覺得好感動,呢個係感性嘅原因.理性嘅部份係,佢係時代片,又有花園,又有大場面,我就覺得應該係幾好玩嘅挑戰,亦從來未接觸過呢類戲.所以兩個原因加埋就想拍了.
Q:電影以日本侵佔馬來西亞嘅歷史為背景,處理劇本上有乜嘢要特別小心?
我處理劇本比較注意嘅係,我唔希望增加更多嘅仇恨.戰爭入面總會有好恐怖嘅事發生,而嗰啲都係以前嘅事,但都會好容易喺現代觀眾嘅心入面產生一個冇必要嘅仇恨.呢樣我會好小心,雖然我提到呢啲事,但我唔希望觀眾睇完出到嚟討厭日本人,係我唔想見到.所以嗰陣幾在意電影入面所有人都係平等,都有背後嘅原因.
(我睇嘅時候都忍唔住喊,見到啲日軍點對女性都覺得好難過…)
係,所以「出口」係好重要.就係呢部電影有冇俾主角一個「出口」,一個地方放下.因為如果冇嘅話,嗰份仇恨會留喺心入面.
Q:今次改編有冇加入或參考自己經歷過嘅事或感情?
我唔可以話加入自己過往嘅情感,而係因為我經歷過,所以更容易體會故事主角經歷嘅事.嗰份同理心放更大嘅時候,更理解呢個角色嘅時候,喺編寫或者同演員溝通嘅時候,都會比較清楚點去形容情緒.但我唔會話將自己過去啲乜嘢拎出嚟用,只係因為我有呢啲經歷,所以更能夠認同.
Q:「借時間」係故事其中一個重點,對你嚟講有咩事都需要靠時間去明瞭?
好多事都要,好多事都需要時間去拉成一個距離,然後回首嘅時候,知道係咩一回事.發生喺自己身上任何大事都係.不管係當年我哥哥走咗,我太太離世,呢啲都係多年後會慢慢去接受,然後變成某種正面嘅力量向前行.
Q:咁「借景」呢?可以同觀眾解釋多啲呢個概念嗎?
我覺得我嘅體會,就係阿部寬喺電影入面嘅一句對白:「外面嘅世界一直都喺度,我哋能夠控制嘅,係選擇點樣去睇.」係一份精神,一個面對世界嘅方式.
Q:電影中提到園藝,紋身等日本藝術,你自己對邊方面較有興趣或研究?
我特別鍾意日本漫畫,咁算唔算?哈哈!當然喺電影入面提到嘅其他日本藝術,都係因為拍戲而需要做研究.無論係佢哋嘅板畫定係紋身,呢啲都有特別研究.拍呢套戲之前我對呢啲都唔了解,要去學習.你可以見到點解呢啲藝術對日本嚟講係咁重要.好似阿部寬,佢飾演一個園藝師,仲要識紋身,但佢自己為角色嘅準備係學埋茶道,因為佢覺得一個園藝師一定識茶道.佢自己做完功課,經理人幫佢影低,你會見到阿部寬連點樣行入間房等等嘅動作,全部都有學過.所以每件事都係互相影響,佢哋對自己嘅藝術文化係有一種精神,而嗰份精神係幾令人敬佩.
Q:選角方面,一開始都想搵李心潔同阿部寬?佢哋有咩特質令你聯想起角色?
心潔係……電影公司接觸我嘅時候,佢哋就話想搵心潔.咁當佢哋話要搵心潔嘅時候,我梗係就話好呀,心諗「嘩!李心潔,好好嘅一個演員啊.」然後咁啱佢又係馬來西亞華人,好符合個角色.然後我就答「好啊好啊,冇問題.」佢哋就話「但係佢仲未應承啊,佢要先睇睇導演同男主角係邊個」,我話「冇問題.」然後再去搵佢傾.所以心潔就係咁搵返嚟嘅.
男主角係我想搵阿部寬,有好多原因嘅.我覺得阿部寬呢個演員好特別,他個型好特殊.佢仲有同觀眾之間嘅親和力,我覺得呢個同佢本身帶住一種溫婉有關.中村有朋呢個角色係個好「冷」嘅角色,係一個好唔容易接近嘅角色,你又要張雲林咁樣一個從日本集中營出嚟嘅人,要愛上一個日本人呢件事,你要搵一個好有魅力嘅人,唔可以隨便搵㗎.
所以嗰陣我就諗到阿部寬.當然另外一方面係,我自己身為一個電影觀眾,我知道呢部電影嘅日本角色百份之八九十都要用英文演出,咁電影公司就提出咗嗰啲我哋成日喺電影睇到,識講英文嘅日本演員.當然呢啲人名公司提過啦,但我從身為觀眾嘅角度,我就覺得我想要睇啲唔同嘅,想俾一種新鮮感觀眾,同俾我自己.因為呢兩個原因,我哋就搵咗阿部寬.
(咁佢係一睇咗劇本就答應?)
佢係日本人,邊有可能咁快?佢哋做嘢好謹慎.佢係睇咗劇本,我哋仲有私信,佢仲睇咗我之前嘅電影作品.好彩嘅係,我之前嘅電影喺日本上映過,所以都有日文字幕版本,佢可以好輕鬆咁睇我之前三部電影.所以就係佢睇完劇本,我寫咗封信俾佢,同佢講我點解想請佢嚟演出.係花咗一段時間嘅.
(所以係要用好大嘅誠意…) 係嘅係嘅.
Q:電影有好多唔同國籍嘅演員,溝通會唔會有咩困難?拍攝時有咩趣事?
都還好嘅,阿部寬需要有翻譯,因為我唔識日文嘛,但係除咗呢個之外,我覺得因為全世界嘅電影人有一個共同點,就係當我哋有足夠專業嘅時候,我哋有一個共同語言 - 電影,即係cinema language.所以大家其實都知道要做啲咩嘅時候,唔需要太多溝通.我哋一開始都講好咗係要達到點樣嘅目標,要拍一套點樣嘅電影之後,其實大家都知道自己要做咩.所以同其他演員溝通起嚟其實都幾輕鬆,當然仲有我自己英文ok,所以可以同英國演員直接溝通.
Q:電影中有冇邊句對白你特別鍾意?
我突然諗到嘅係,李心潔同阿部寬佢哋兩個人喺度講藝術嘅時候,心潔話學一種日本藝術就夠,阿部寬回應話藝術係冇邊界嘅.心潔再話,你嘅藝術來自於你嘅文化,文化係有邊界嘅.我一直都幾鍾意呢句說話.
(點解?)
因為好真實啊!因為文化係我哋人同人之間面臨緊嘅一個困境,我哋能夠透過乜嘢去了解同稅己唔同嘅人.我們帶住太多嘅先入為主,太多嘅不解去睇同自己唔一樣嘅人.咁樣係一個好殘酷嘅事實.咁但係當然我會希望藝術,希望愛,係可以跨越呢樣嘢.如果唔係,你就一直都帶住咁樣嘅歧視,喺你唔了解呢個人,身為一個人之前,你就因為他係點樣嘅一種人而完全定義對方.呢件事我覺得係幾可惜,而且係幾恐怖嘅.我覺得就好似喺呢度(香港)發生緊嘅事咁,已經劃分成兩種人,然後兩邊嘅人睇對方,「你就係嗰種人」,你唔係一個 個人,唔係一個個體,而係代表一邊,咁樣係永遠唔會有對話,理解.
鳴謝:場地 – Eaton HK
文:Janis H., Angle


text:
發佈時間: 2021 年 12 月 03 日
因為先前 Beta 3 嘅 macOS 版本建置出現咗問題,所以依家我哋推出咗第五個 Beta 測試版本.本來我哋打算推出 Beta 4,只不過當我們正喺度準備建置依個版本嘅時候,Dmitry Kazakov 又再修正咗一個我哋非常希望修正嘅問題,因為咁我哋跳過咗依個版本.
以下係 Beta 3 之後再修正咗嘅問題:
如果你使用免安裝版:請注意,免安裝版仍然會同安裝版本共用設定檔同埋資源.如果想用免安裝版測試並回報 crash 嘅問題,請同時下載 debug symbols.
注意:我哋依家唔再提供為 32 位元 Windows 建置嘅版本.
Linux 版本唔使再另外下載 G’Mic-Qt 外掛程式 AppImage.
注意:如果你用緊 macOS Sierra 或者 High Sierra,請睇下依段影片了解點樣執行開發者簽署嘅程式.
我哋提供嘅 ChomeOS 同 Android 版本仲係測試版本.依個版本或可能含有大量嘅 bug,而且仲有部份功能未能正常運作.由於使用者介面仲未改進好,軟件或者須要配合實體鍵盤先可以用到全部功能.
下載檔案嘅 MD5 校對碼可以喺依個檔案入面搵到:
Linux AppImage 以及原始碼嘅 .tar.gz 同 .tar.xz 壓縮檔已使用數碼簽署簽名.你可以由依度取得 public key.簽名檔可以喺依度搵到(副檔名為 .sig).
第一時間收到 Krita 更新版本嘅資訊.你提供嘅電郵地址只會用作傳送新版 Krita 嘅發佈通知,並唔會作其他用途.


text:
By 搵腳
POSTED ON 00:08 19-04-2022
亞協盃外東亞區外圍賽附加賽,理文將於今日香港時間下午三時於蒙古作客迎戰220體育會. 今次其實已經唔係兩隊第一次對碰,雙方早於上年嘅亞協盃外圍賽上碰頭.當時已經篤定出線嘅理文派遣大量副選上陣仍然可以喺將軍澳運動場大勝5:1.由此可以相信雙方嘅實力存在一個巨大嘅差距. 球隊相比上次對碰嘅時候引入左四位新嘅日本外援,當中Google搵到資料嘅就有岡村晏登,長谷川務及山本義光.當中擔任中場嘅岡村晏登就曾經外流泰國,效力當時為於泰丙嘅Chamchuri United. 雖然係咁,理文今場都唔可以話係穩操勝券.球隊因為香港嘅防疫措施暫停咗操練同比賽一段時間.雖然佢哋早前已經提早出發前往泰國集訓及同兩支泰國球隊進行友誼賽以提升球員狀態,球隊亦成功係兩場友誼賽中擊敗對手.但係正如主帥陳曉明於賽前記者會中表示,球員嘅狀態大概只有七八成,仲未完全恢復 .同時喺過往嘅友賽入邊,亦都不難見到球員甚至乎外援係加速同埋全速奔跑嘅時候,比起平時好似重咗同埋冇咁靈活咁.面對擁有主場之利加上準備充足嘅220體育會,未必可以好似上場輕取對手. 另外,雖然當地氣溫近日已經回暖,比賽當日預計最高溫度都會有19度,同香港相若.但係如果相比理文前往集訓嘅泰國,氣溫仍然係寒冷啲,相信對理文嘅表現都可能會有些微嘅影響. 最後場地因素都會係理文是次比賽嘅其中一個.今次比賽嘅場地蒙古足總球場(MFF stadium)為人造草足球場.據曉明sir 表示,呢個球場有啲似香港舊啲嘅嘅人造草足球場,場地相對偏硬.呢啲場地上面比賽對球員嘅膝頭負荷比較重,容易令到球員受傷,而且喺上面踢嘅時候個波會容易因為場地凹凸所以彈起.對於習慣以地面組織為主嘅理文嘅,都可以話係一個幾大嘅挑戰. 到截稿為止,理文仍然為咗賽事直播積極同緊蒙古方面溝通,有一啲技術上嘅問題尚待解決.希望呢啲問題可以早日解決,讓一眾香港球迷可以透過直播為遠在蒙古比賽嘅球員們打氣! 喺度祝願理文可以成功順利擊敗對手,喺亞洲賽為香港足球再創一番成績!
©2020 搵腳, 保留所有權利


text:
17 SEPTEMBER 2017(SUN)
萬聖節看似唔多關小小豬事,不過在於小小豬立場,萬聖節嘅來臨就即係可以去迪士尼玩新遊戲.
其實往年小小豬都只係去同啲萬聖節裝扮嘅公仔影相,之後就去玩其他遊戲.不過今年就有唔同,因為小小豬終於夠高同夠膽入鬼屋(呀...係詭夢實驗室先啱),所以今年佢完全係可以係迪士尼感受萬聖節氣氛呀~
一入到樂園第一時間就去幻想世界嘅Halloween詭趣花園~
哈哈哈...因為小小豬要去Trick-or-Treat袋子工作坊整小糖果袋~
小糖果袋其實都真係好易整(大人同小朋友都可以整呀),但負責姐姐都會好耐心咁教每一個小朋友~
小小豬個靚靚糖果袋就準備好,可以去做最開心嘅事~
就係不停來來回回咁係啲趣玩站,問哥哥姐姐Trick-or-Treat拎糖糖.啲糖就好似變魔術咁慢慢升上嚟,依個小小豬仲叫姐姐不停係度變,真係辛苦晒姐姐啦~
拎完一輪糖,我地就去同換左萬聖節新裝嘅POOH POOH同埋跳跳虎集郵啦~
原來除左有可愛嘅POOH POOH之外,仲有一眾迪士尼朋友惡人朋友就會出嚟,我地先去搵鐡鉤船長~
之後就同紅心皇后影玩遊戲,原來紅心皇后係好攪笑呀~
之後我地就向「詭迷宮:詭夢實驗室新篇」出發,其實小小豬初時都唔多肯入,又話怕黑..怕鬼...總之就多多藉口.不過最後聽左仁叔叔講入面係有啲咩,加上又有佢至愛嘅表姨陪,所以都肯入去玩轉啦~
其實入面真係一啲都唔驚,完全冇啲恐怖或驚嚇環節,我個人覺得某程度上都真係佈置得幾靚.細細粒嘅小小豬到左第二個關卡之後就要我抱,美其及就係話唔夠高睇,但暗地裡可能係有少少怕黑...哈哈哈.抱住左嘅小小豬即刻大膽晒,不停想摸啲佈置,仲舉手要入去兔仔帽子屋入面,真係俾佢笑C.由於場內係唔可以拍攝,所以如果唔怕黑嘅朋友仔都可以入去試下.(特別鳴謝大仁生活借出短片內小片段)
我地繼續留係大街活動,因為周圍都有好多Halloween佈置,啲南瓜頭仲幾靚添~
之後我地就去準備參加米奇Halloween玩轉大街派對,由於小小豬同SY今日都著左Holloween有關嘅衫,所以俾負責哥哥邀請去專區睇巡遊兼可以去跳南瓜舞呀~
巡遊開始啦~
其實同上年好似差唔多,不過就加插左邀請小朋友齊齊跳南瓜舞環節,我覺得都幾好,多啲互動小朋友都會開心啲(當然亦都可能係小小豬可以出去跳舞,我更加鐘意啦...呵呵呵)~
跳完舞就繼續巡遊啦~
萬聖節點可以少左阿JACK,咁就當然要去集郵一返啦~
不過...小小豬竟然唔多鐘意阿JACK,唔係因為同佢地合照完可以有糖糖,我估依個為食小小豬都唔多願意行埋去呀....哈哈哈~
要入夜後先再有萬勝節活動,所以我地就繼續周圍玩,原來ToyStoryLand都有幾個影相靚位呀~
上次入園小小豬都見到有好多小朋友玩泡泡槍,佢就當然都只係得個恨字.不過今次有姨姨同行,姨姨睇見佢望住嗰個依依不捨樣,所以就買左一支俾佢,依個百厭豬真係多人鍚~
入夜之後我地就向探險世界出發,因為有一班半人半鬼嘅海盜船員同大家玩.佢地唔會企定定同大家合照,所以見到佢地就一定要跟到實,趁機會行埋去就可以影到(當然...為大家安全,千其唔好捉實佢地呀)
Yeah....我終於搵到魔盜王啦~
其實一班海盜船員都唔驚,行過仲會同仔講笑,都幾好玩呀~
終於嚟到最後一個萬聖節活動,就係夜間巡遊 - 迪士尼惡人大出巡2.0~
其實同上年都係差唔多,不過今年就多左小魚仙嘅惡人朋友烏蘇拉.去年我地就企係城堡前睇,坦白講加埋個城堡效果又真係幾靚,不過想睇得清楚啲各位惡人嘅舞姿,都係大街睇得好啲~
好耐都真係冇試過由十點幾到七點半先走,原本小小豬要求睇埋煙花,不過我真係攰到一個頂點,真係行唔郁,都唔明白佢點可以咁好精力.唯有答應佢下次入園再同佢入多一次詭夢實驗室,同埋睇埋煙花啦!


text:
如果你同我一樣都有參加唔同直私小學既簡介會,我好肯定你一定會聽過d學校話自己係度推STEM(原意解樹幹).究竟STEM係咩意思? 有咩用? 我嘗試綜合左好多唔同既講法同大家一齊參詳下.
STEM即係點解?
其實STEM本身係下面四個理科科目既縮寫:
- S – Science (科學)
- T – Technology (科技)
- E – Engineering (工程)
- M – Mathematics (數學)
每當近代教育界想推動多d科技人才教育既時候就會用呢個term黎慨括上面果4個科目.
數學同科學大家細個應該都有學過,咁科技同工程係乜?
工程科同科技都著重將科學理論實淺,考慮現實條件(錢,物料etc)用黎改善現有既程序或者系統.例如土木工程,你以前起屋自己一磈磈磚頭砌上去,但土木工程係講點樣用唔同工具令起屋呢件事安全又有效率.又例如wifi呢個科技以空氣電波傳送訊號,令你宜家係廁所都可以唔駛搭住條上網線就睇到我呢個post.
邊個發明STEM呢個term?
STEM呢個term最先出現係美國,當時係原於學界討論緊社會對擁有能推動高科技發展畢業生既需求.自從呢個term出現之後,各國都開始去研究點樣推動STEM教育同埋吸引科技人才;有d國家什至會將你有無修STEM科目作為考慮你申請移民既因素.
2016年,前任教育局局長吳克儉係政府教育工作小組提出呢個term,之後我地就開始陸續聽到唔同學校開始推行呢個理念 .
點解要學STEM?
既然我地一直都有得上數學同科學堂,點解攪左呢個STEM出黎? 做乜要學STEM?個問題係在於應用性同埋關連性.
大家會唔會覺得細個學果d數學同科學已經比返晒阿sir? 其中一個問題係我地學過好多科學同數學理論,但我地應用佢地既地方只係係考試,而唔係解決一個問題.你可能知道「冷縮熱脹」呢個原理,但你未必諗過你鋪地板果陣要用呢個原理 – 鋪果陣留返d位,因為鋪得密一熱你個地板就飛起晒.
第二個問題係以前我地學數學同科學都係兩科好唔同既課目.你有你學數學方程,佢有佢背科學理論.自己係大學係讀工程科,就發現其實呢幾科基本上係唇齒相依.
一個好簡單既例子 – 沖水馬桶.想像下宜家未發明沖水馬桶,個個淨係得個啖罐;你要解決既問題係:點樣將我地d 便便有效又乾淨咁處理?你淨係識科學或者淨係識數學,未必解決到呢個問題.但係:
- 你諗到要將啖罐入面既野自動沖走佢,沖走左d野要去到一個地方再處理掉
- 用科學 – 你知道水壓既理論可以應用於沖水呢件事度
- 用數學 – 你可以將水壓呢個科學埋論量化,計下要幾多水量先可以沖走一次d便便
- 用工程 – 你知道點樣建構呢個沖水馬桶,點樣將d用黎沖水既水自動refill,點樣將儲左既水係沖果陣大力放出黎
- 用科技 – 點樣可以整呢件事大規模咁做 – 唔係講起一個沖水馬桶,而係當全個屋苑,什至全香港都要用呢個系統,點樣有效地將你個設計scale up
所以STEM其實係著重我地小朋友學既時候同時運用呢幾科既知識去解難,而唔再係著重分開考4份卷攞滿分,呢4科唔係「攞你命3000」.
學習既過程會係比一個問題你,然後大家著手去搵答案解決呢個問題.唔會有標準答案,只係在意你解唔解到個問題.
STEM係咪等於學寫program / apps?
一講到STEM大家一定會諗起寫program.學校既demo亦都一定會係講小朋友點樣program d機械人去做野.不過其實唔單止係咁,學寫program只係學其中一種科技(programming language)同埋學羅輯思想(logical thinking),但係更重要既係能活用上面幾個科目既思維.
當然寫program或apps個好處係好容易比小朋友可以一次過又簡單咁學點樣用電子科技去解決一個問題.但apps唔會解決晒我地呢個世界上既所有問題ga ma,再者,到佢地長大左果陣仲有無apps呢樣野都好難講,係咪?
仲想知多d?
睇完都唔係好知我講乜?呢度搵到一條我覺得講得好簡單易明既動畫,有興趣想再了解多d不妨參考下:
如果想知間學校攪STEM攪成點大概係要知道佢地點樣將呢4科串通 – 更多於佢地學寫果個program有幾深.當然講係咁講…或者好難靠一個簡介會就了解一間學校攪STEM成唔成功.
所以係度想請有經驗既家長係度留言同大家分享一下!更加歡迎各路STEM專家出黎解解話!


text:
男人的Fantasy(六十二)不自卑的愛情
圖片來源:互聯網
今晚,心怡就要同阿昌講分手.
佢哋兩個喺一個飯局認識,職業係一個售貨員嘅心怡對外國留學返嚟嘅阿昌一見鍾情,女追男隔層紗,兩個人好快就一齊咗.
喺拍拖嘅呢半年,阿昌對心怡非常之好,令心怡好開心.就係因為愈好,心怡就開始有一種好愧疚嘅心.
心怡有過一段佢認為不堪回首嘅時期,佢犯過事,入過女童院;拍過唔知幾多次拖亦都數唔到自己試過幾多次一夜情.就喺佢同最後一個男朋友分手之後三個月,發現自己有咗BB.識阿昌之前嘅四日,佢自己一個人去旺角做咗一次墮胎手術.
佢一直覺得自己嘅生命就係唔需要規劃,前面三米有乜嘢路,就行乜嘢路.直到識到阿昌,先知道原來人生係可以計劃.
阿昌今年三十歲,係一個中產家庭長大嘅獨生子,十四歲就去咗英國讀書.返嚟香港三年嘅佢,喺爸爸幫助之下,計劃開始自己人生第一盤生意.同阿昌拍拖喺呢半年,心怡開過好多眼界,去過好多佢覺得自己一世人都唔會去嘅地方.就係呢一種越級嘅感覺,令到佢覺得自己同阿昌嘅感覺愈來愈唔踏實.
佢好驚有一日阿昌會知道自己嘅過去,唔想到咗嗰一個時間,因為自己嘅過去而同阿昌分開.如果要分嘅話,寧願選擇自己去分手.
人嘅性格大概都有啲一種不勇敢嘅劣根性,總係覺得逃避永遠比面對好,喺未有事發生之前,自己就將件事提前發生為之最好.
心怡約咗阿昌去尖東一間餐廳見面,誰不知一坐低,阿昌就問咗一個心怡認為好恐怖嘅問題.
「妳鍾唔鍾意小朋友?」
心怡以為阿昌想向自己求婚,所以喺阿昌未講出嚟之前,心怡一口氣講咗自己所有嘅事出嚟,最後一句回覆係:
「我想同你分手.」
「點解?」
「我覺得自己配唔起你.」
阿昌苦笑,向心怡身後不遠處揮手,跟住有一個大約八至九歲嘅小朋友走埋嚟.
「呢個係我喺英國嘅仔.」
心怡唔可以相信自己嘅耳仔,然後阿昌再將一啲心怡從來都唔知道嘅事講出嚟.
阿昌二十七歲返香港,心怡一直都好奇怪,佢畢業之後嗰幾年喺英國發生過咩事.最後阿昌坦承,佢喺英國犯過事,亦都坐過監,愛上過一個英國女人,但最後因為用情不專,呢個女人拋低咗個仔就走咗去.
阿昌返香港之後,用咗好多時間振作自己.佢嘅生意就係阿爸為佢打開嘅第一度門,呢半年時間,唔單止心怡覺得自己大開眼界,就連阿昌都覺得好開心.
開心係冇原因,佢同心怡一齊就係覺得好開心,開心到今日打算同心怡講個清清楚楚,去為佢哋未來嘅每一個階段作準備.
講到呢度,我哋已經唔需要再去諗佢兩個可唔可以白頭到老.最重要嘅係,我哋每一個都係心怡,亦每一個都係阿昌.每個人都有過去,就係睇我哋點樣去疏理,點樣去消化.好多回憶可以係攔路石,亦都可以係花裡肥,只係睇我哋點樣去演繹.
薛可正Facebook Page
http://www.facebook.com/sithoching


text:
看看在北京 Walmart 找到的一本教日文的書,比起香港人用通勝學英文簡直有過之而無不及!
Monthly Archives: February 2007
再講一次,唔係 Debian Linux,係 Debian GNU/Linux
前幾日去開王府井書店,見到有本書叫《Debian Linux系统配置与管理》.云云 Linux 書海裏有本專門寫 Debian 的實屬少見,所以特別易搵.二話不說,梗係第一時間拎嚟睇吓,睇書我好留意作者,一睇,原來作者係信息产业部软件与集成电路促进中心 (CSIP),喺北京搞過 Linux 的人都知道 CSIP 係信息產業部下面嘅一大 linux player,個 linux lab 人就唔係好多,但喺 server 就多到用唔晒.講眞,睇見作者係 CSIP 我就即刻打咗個突,心唸既然佢哋都寫到 Debian admin 嘅書,咁我都可以寫 kernel hacking.內容就唔多講喇,想學 Debian 的話都會有用嘅,不過唔該搞清楚個 distribution 個名先好寫書,係 Debian GNU/Linux,唔係 Debian Linux 呀,大佬.


text:
鐵刃
鐵刃(剣勇伝説YAIBA,ヤイバ)係日本漫畫家青山剛昌嘅出名作之一[1],以格鬥同少年漫畫做題材,1988年自1993年響小學館旗下嘅《週刊少年Sunday》度連載.曾經攞過38屆小學館漫畫獎.
響香港,正式譯名叫鐵刃,不過坊間好多時都會同無綫電視一樣叫做反斗劍神,反而唔會叫鐵刃.
故仔大綱[2]改
故仔嘅主角係一個想做天下第一劍士嘅後生仔,佢叫做鐵劍(TVB譯做小刃).有一日,佢同老豆劍十郎響熱帶雨林入面修練劍術,但就因為畀大猩猩追擊而被逼要匿響運香蕉嘅箱入面走返日本.響機場,劍十郎見到老友峰雷藏同埋佢個女沙也加,所以劍十郎就送咗鐵劍去峰雷藏屋企,而自己就去修練劍術.鐵劍同沙也加一齊返學嘅時候,撞到劍道高手鬼丸猛,兩個人一決高下,結果鐵劍用咗下流嘅手段打低鬼丸猛.
輸咗爾場仗嘅鬼丸猛好傷心咁返到屋企,點知唔小心搵到收埋響屋企嘅風神劍,因為畀風神侵蝕咗佢嘅內心,所以佢變咗做一隻鬼.鬼丸猛帶住風神劍同鐵劍打多次,結果鐵劍輸咗.爾個時候,峰老太太話畀鐵劍知鬼丸猛發生咩嘢事,重同佢講話只有雷神劍先至係同風神劍一個Level.所以鐵劍決定去搵雷神劍,而沙也加都跟住一齊去.
佢哋去同某一座山,結果出奇咁搵到雷神劍,重撞見生存咗四百年嘅出名劍術家宮本武藏.但就響同一時間,鬼丸猛用風神劍,令到傳說入面嘅八鬼,佐佐木小次郎,三好政康,風魔小太郎,天草時貞,石川五右衛門(又叫石田六右衛門),武藏坊辨慶同埋松尾芭蕉復活,企圖阻止鐵劍攞到雷神劍.經過長時間嘅決鬥,鐵劍成功打低佢哋,攞到雷神劍,重同八鬼入面嘅青蛙男,海參男,小次郎同埋宮本做咗戰友.
響鐵劍同鬼丸猛再一次決鬥嘅時候,雖然鐵劍砍斷咗風神劍,但係雷神劍上面嘅雷神珠就畀鬼丸猛攞走咗,只可以搵龍神珠嚟代替雷神珠,所以鐵劍一班人走勻全日本去搵,而鬼丸猛周不時都會復活啲日本古代劍士嚟阻止佢.直至到鐵劍盲莊莊,攞唔到龍神珠但就攞到龍神劍,所以鬼丸猛又同佢打多次.打下打下,突然之間,畀龍神封咗響龍女身體入面一千年,住響月球上面嘅輝夜公主(TVB譯做月星魔女)降臨地球,打斷咗兩個人嘅對決.
如果輝夜公主要恢愎原本個樣,就要吸收龍女後人嘅時間(即係青春).咁啱,沙也加正正就係龍女後人.所以,沙也加畀輝夜公主吸收咗佢嘅時間,輝夜公主又都恢愎咗原本個樣.但就係響爾個時候,鐵劍同鬼丸猛罕有咁聯手打低輝夜公主,重封咗佢響地球入面,沙也加恢愎咗.
角色改
攷改
- ↑ 〈剣勇伝説YAIBA〉. 原著喺2013-02-22歸檔.
- ↑ 〈WEBサンデー|名作ミュージアム〉. 《小学館コミック -少年サンデー-》. 喺2020-06-07搵到.


text:
2019年8月份的宋姓氏女宝宝 双胞胎女孩子取2018款名字大全集
很多新手爸妈们在得知自己怀上宝宝后,起名字就成了一个重大的事情,对于宋姓来说一个常见的姓氏,在2018年会有些什么样的名字比较好听呢?下面请看小编的介绍.
一,宋姓双胞胎女宝取名大全
宋芳懿 宋芳信 宋芳洲 宋芳茗 宋芳卿 宋芳蕙 宋芳姿 宋芳颜 宋芳润 宋芳苓
宋笛韵 宋笠泽 宋符祥 宋策文 宋策立 宋筠溪 宋筠竹 宋筠心 宋箐泽 宋箫笛
宋芝宇 宋芝兰 宋芝英 宋芦雪 宋芫华 宋芬芳 宋芬芬 宋芬馥 宋芬菲 宋芳菲
宋槐安 宋樊川 宋艾艾 宋艾真 宋艾希 宋艾可 宋艾云 宋艾玲 宋艾莉 宋艾越
宋梅梅 宋梅红 宋梅英 宋梅雪 宋梅风 宋梅花 宋梓榆 宋梦泽 宋梦丝 宋秋芸
宋森秀 宋森丽 宋楚洁 宋楚怀 宋楚风 宋楚天 宋楚云 宋楚楚 宋榆英 宋榕海
二,宋姓女宝宝取2018款名字大全
宋秀颖 宋秀洁 宋秀杰 宋秀雅 宋秀美 宋秋爽 宋秋英 宋秋荣 宋秋玉 宋秋华
宋若淑 宋若芳 宋若英 宋英资 宋英贤 宋英才 宋英哲 宋英慧 宋英秀 宋茂材
宋穆清 宋穆静 宋竹筱 宋竹月 宋竹青 宋竹华 宋竹雨 宋竹韵 宋竺寒 宋笙箫
宋茂美 宋茂才 宋茉莉 宋茗雪 宋茜红 宋茵茵 宋茹薇 宋荣辉 宋荣盛 宋荣业
宋蕊珠 宋蕙若 宋蕙兰 宋蕴和 宋蕴涵 宋薇歌 宋秀媛 宋秀华 宋秀敏 宋秀英
宋林立 宋林泉 宋林熙 宋林壑 宋林海 宋林岚 宋林霏 宋林樾 宋林涛 宋林菁
三,2019年10月份宋姓女孩子取名大全
宋梦云 宋梦雨 宋梦华 宋梦月 宋秋兴 宋秋颖 宋秋月 宋秋露 宋秋旸 宋秋阳
宋松月 宋松雪 宋松琳 宋柏岚 宋柳思 宋林柯 宋林子 宋林秀 宋林箐 宋树心
宋芳华 宋芳馨 宋芳泽 宋芳草 宋芳心 宋芳香 宋芳辰 宋芳芷 宋芳馥 宋芳茵
宋芳林 宋芳荃 宋若欣 宋若芳 宋丽芳 宋秋芳 宋妍芳 宋留芳 宋芷若 宋芷兰
宋木兰 宋木心 宋木森 宋木犀 宋木樨 宋木槿 宋木棉 宋木莲 宋木香 宋木蓝
宋艾之 宋艾韵 宋艾俊 宋艺学 宋艺文 宋芊丽 宋芊芊 宋芃芃 宋芙蓉 宋芜菁
宋朴诚 宋朴淳 宋朴心 宋杉松 宋杉月 宋杏林 宋树声 宋树君 宋桐君 宋菱彩


text:
點睇short term part time intern?
因為唔太鍾意宜家做緊嘅part time intern,諗住搵過份
但係做得2個月 仲要part time 會唔會負面影響cv?
定其實intern呢啲冇乜所謂?
好多時part-time intern其實都係啲公司想請啲高汁啲啲嘅part-time (即係大學生啦),而落埋intern呢個字上去做到雙贏,佢既請到人,你寫CV又好好睇睇.
答返你問題先,我覺得如果呢份part-time intern唔係一個programme,或者冇commit過要做幾耐嘅話,做兩個月vs做半年其實分別唔大,對CV嘅影響就係點寫個period長度only.咁嘅情況下,反而多啲唔同公司 / industry / internship類型,反而可以幫到你豐富CV;但如果有commitment嘅,就要考慮下咁樣會唔會影響到同呢個employer嘅關係,難免第時要靠佢做reference check,咁就gg.
整體而言,始終employer都唔會expect你intern會做好耐好耐,或者真係有啲咩超級achievement,喺duration上嘅concern相對較細;著眼多啲於人事關係上就ok.


text:
旁路攻擊(Side-Channel attack),係透過一啲非正常渠道嘅手段,去竊取攻擊目標嘅訊息,例如通過人耳聽唔到嘅超高頻將 keylogger 截取嘅訊息傳送出去,又或者通過監測電腦硬件嘅耗電量,估計數據儲存位置而發動攻擊等等;不過,呢種攻擊通常唔容易發動,例如首先要喺目標電腦安裝咗惡意軟件,同時可以讀取到嘅數據量都唔會太大. 偷譯你聲音 最新發現應用喺手機上嘅旁路攻擊 Spearphone 就簡單得多,基本上只要用家安裝咗有問題嘅 app,黑客就一定可以將受害者啲私隱手到拿來.網絡安全獨立研究團隊最新發表一項研究報告,指出黑客可以通過 Android 手機上嘅加速器(accelerometer),讀取通過手機揚聲器發出嘅音訊內容.其竊取數據嘅方法,係透過加速器感應手機揚聲器發咗聲音後嘅殘響(reverberation),再通過語音辨識將佢還原為語音訊息.只要手機開啟咗揚聲器,用嚟進行語音通話,聽留言,加速器就可以感應得到,所以如果打電話上客戶服務部,對方同你核實私隱,又或手機語音助理讀取你嘅行事曆,聯絡電話出嚟嘅時候,黑客就可以攞得到. 不過研究團隊話,呢種旁路攻擊只可以喺開咗免提模式,同時將音量開到最大聲,先足以令加速器感應到足夠嘅數據,而且亦只可以「聽」到手機揚聲器發出嘅聲音,手機用戶嘅說話就無辦法讀取得到. 現時研究團隊發現 Google Play 上共有 1300 個以上嘅 app 可以做到呢種竊聽效果,因為…
Browsing: 旁路攻擊
© 2022 - wepro180 All Rights Reserved.


text:
泊邊好YouTube Channel全新節目,區區泊邊好.第一集會帶大家去西貢,介紹西貢區最易泊最平同最近嘅停車場比大家,當然仲會有西貢區嘅特式小店同餐廳介紹.
CENTRO MALL 城市娛樂中心停車場(按我導航)
優點係車位勁闊,新牌仔都唔駛驚.估你唔到嘅係西貢原來都有免費泊車優惠,黎行街食吓野就走嘅朋友可以考慮吓.特別係人手洗車免費泊車優惠,扣番停車場錢即係幾十蚊洗車咋.價錢詳情請參閱泊好先.
- fusion超市免費泊車優惠
- 消費滿$200免費泊車一小時
- 消費滿$200免費泊車兩小時
- 人手洗車免費泊車優惠
- 細車$140
- 大車$170
- 凡惠顧人手洗車可享兩小時免費泊車優惠
西貢政府合署停車場(按我導航)
無乜優點,係近碼頭海鮮檔,注意開放時間係閒日夜晚七點後,星期六日就全日開放.價錢詳情請參閱泊好先.
西貢苑停車場(按我導航)
位置最近西貢市中心,所以價錢當然貴,車位偏窄,但係車位極多,星期六日都唔怕無位,錢果然係萬能.想平或者要日泊嘅朋友請繼續睇埋下面嘅爛地場.價錢詳情請參閱泊好先.
美裕街露天停車場(按我導航)
西貢呢度有兩個爛地場,其實兩者相距唔夠1分鐘步程,但係揸車就要分兩個入口兩條唔同既街先入到.有睇上面條YouTube片嘅朋友都會知道泊邊好並不介紹大家泊呢個場,因為星期六日好快就滿仲要留匙,想泊爛地就睇埋下面嗰個.價錢詳情請參閱泊好先.
美福街露天停車場(按我導航)
講咗咁耐,全西貢最平最抵泊應該係呢個場,時租都只係$12 / $25,仲有日泊$85 / $160,車位多又唔駛留匙.雖然停車場入口比較遠,但係佢有個行人出口喺美裕街露天停車場旁邊出,所以兩者相差不足1分鐘步程,呢個場絕對泊得過.價錢詳情請參閱泊好先.
滘西洲多層停車場(按我導航)
講真,呢個場真係算平又算近.可惜係經常無位同埋計法都幾複雜吓.簡單交代番,唔好泊樓下,淨係泊樓上就最穩陣,因為泊樓下某啲時段會有附加費.價錢詳情請參閱泊好先.
WM Hotel公眾停車場(按我導航)
最後介紹埋呢個新場,揸Tesla既朋友一定要知,因為呢度有3個V3 Super Charge,仲有10個中叉咁多.時租同爛地同價,咁梗係泊酒店啦.
#泊邊好文章 #搵食自駕遊 #親子自駕遊 #遊樂自駕遊 #將軍澳
其餘熱門泊邊好文章:
東涌泊車泊邊好?
D2 Place滿晒附近泊車泊邊好?
港外線碼頭搭船去離島玩泊車泊邊好?
全港Donki尋寶地圖
海洋公園泊車泊邊好
The Wave / 觀塘工業區 泊車泊邊好?


text:
體育運動最好睇嘅地方係,無論你有幾多銀紙,有幾大勢力,落到場都要靠自己,即使再多大商家大財團與你同行,都係憑表現定勝負.好似踢波咁,你有錢到收買球證吹黑哨打茅波,都係 11 個人落場踢,無話身家多幾億,就可以 100 個人一齊落場踢.習慣咗中國邏輯嘅球隊當然未必同意,咁所以呢,中國足球都幾難搞得起.
最佳例子莫過於用全球最高周薪嘅收入吸引迪維斯遠征中國嘅上海申花.上海申花星期三晚亞冠盃附加賽主場 0:2 輸咗俾布里斯班獅吼,正式同亞冠盃講拜拜,只可以專心本地賽事喇!
睇返場波,申花勝在球員質素好,迪維斯,馬田斯見過世面,隊長摩蘭奴左腳有一定威脅,但隊波無隊型,無戰術.獅吼作客兼顧忌迪維斯等大牌球星,縮後踢,打反擊.睇返上半場,有好多次見到迪維斯縮後支援隊友,但隊友都無動於衷,寧願選擇大腳吊入禁區,都唔想一步一步去拉散對手防線.下半場情況好咗少少,球員走位互動多咗,只不過咁,進攻戰術依然單調,都係九九八十一斬.如果前鋒係賓迪基,卡路爾呢類空中霸王咁都無可厚非.但技術型嘅迪維斯配搭速度型嘅馬田斯,用高波真係九唔搭八.而且對手係澳洲球隊獅吼,成班球員都係西方人,講體格,硬碰硬不落下風,做咩以己之短攻人之長?輸,係輸在戰術部署,隊型之上,而唔係個人技術.
申花其實係中國球壇嘅一國縮影,大曬金錢簽入一堆名牌球員,以為有錢就是王.不過醒嘅都知萬丈高樓從地起,擺大個頭輸到死,要長遠發展要靠青訓,如果要即時增強球隊實力應該係簽後防,令到球隊基礎穩固,唔駛輸先,之後再一步一步簽前鋒,增強攻力.睇返最近呢幾個轉會窗,數來數去,中國球隊都係買中前場球員,奧斯卡,迪維斯,拉美利斯,積遜馬天尼斯,咁後衛呢?從呢點就知中國足壇仍然處於街場水平,「虎頭蛇尾」攻守失衡,淨係識一個人帶波獨闖龍潭,戰術意識,團體合作咩都無.
咁點算?著重青訓,重用本土球員,由低做起諸如此類,呢啲講都講到口臭啦!何妨中國真係要學,大把榜樣俾佢參考,就咁睇吓日本,韓國都得啦.只不過咁,唔通俾錢掙面子,駛黑錢,走資又話你知咩?趁住亞冠盃未開始先出局呢個巨大嘅變化,申花班主或者迪維斯應該不得不重新考慮係咪繼續科水或者留喺中國踢波喇!


text:
我地首先要明白既係,語言係真係會死的.本來如果你有一堆人不斷講,講完又教俾下一代,一個語言,就唔會死.但係語言點解會變成方言,就係因為方言不是主流.至於甚麼才是主流?政治取態,就足夠影響咩為之主流.為左統一,為左方便,為左甚麼傳播之餘此類,一個政權,係可以用一個絕對既辦法,令到一個方言死亡.
極端既做法,可以殺晒所有講方言既所有人.又或者,迫佢地,唔准佢地講,然後將一切有關方言既典籍,全部銷毀.只要能夠循序漸進地做,一樣就可以將方言慢慢咁淘汰.果陣上堂,教過一句最重要既野,就係語言,會流動既.語言本身有生命,在於人賦予佢生命力.如果無人用既字,或者詞,就會死.隔左兩三代,如果無其他記錄,就此絕跡於世.
我係度舉一個例:嘩叫親你做野你都係側側膊!
你上堂有無人教過你咩係側側膊?相信無.甚至屋企人都無教過,但點解你會GET到側側膊就係唔多覺既意思?就係因為口耳相傳,有人講,有人知道係某個場合,用呢個TERM就係適合,所以你就久而久之識用.但假如去到有一日,無人再講,只會用口語話:你咁樣不負責任喎.甚至係蝗話:你這輕骨頭的夯貨.咁點算?以上既情況,絕對可能發生.
另一個例:你呢個真係天津沙梨.
呢個係比較年紀大既人先會知既廣東話歇後語,其實係指你咬極都唔入.另一個意思就可以話你係石頭,點鑽都鑽唔出血.如果你本身無聽過,你會知道我講咩嗎?如果呢D野都係廣東話裡面有價值,值得紀錄既野,點解唔可以寫低?點解唔可以保留?之所以要筆錄口語咁反智,就係因為有一堆人已經ASSUME左最壞打算,我寫既第一段會發生.
舊時,統一書同文字,又或者其他原因,會焚書坑儒.依家有網上,會好D,但仍然係一個吃力不討好既工作.第一,被主流中文既高雅之士排斥,因為佢地嚴守所謂文言,白話之正統;第二,廣東話研究學者良莠不齊,一D不斷花精力研究正字,但忽略口語最後讀音成句重要於書寫成字;第三,政治壓力,不斷將方言困入死角.
我只係想令到我既下一代,係有能力講到廣東話,寫得到書面語,亦都可以好似我地咁口語寫野亦得.呢個其實只係十年八年前既STATUS QUO,一個微小既願望.我相信做粵典班人,大概未致於瘋狂到想奪取整套中文書寫既正統.因為根本就係無可能.
圍爐,真係無錯,今鋪真係圍爐,但呢班人,係閂晒窗係零下三十度圍一個只出一氧化碳而就黎熄滅既爐.我真係睇唔到任何要再將之趕絕的理由.請恕小人不識大體,不識學術,不識政治.我講既係咁多.


text:
基本資料
簡介
位於峇里島中部山區,屬於山谷場;由日本集團投資興建及管理;呢度氣候與峇里島其它地方好唔同,全年都比較清涼,入夜後氣溫更低,球會客房更有電暖爐供使用;亦因為球會位於山區,附近只有零星的村落,故除打波外,就冇乜好做, 因為今次跟大隊開早波,天未光已經出發,所以頭幾洞d相片唔係咁清楚…..
球會設施及服務
會所外型幾特別,亦幾寬闊舒服,餐廳提供印,西,日式食品,客房佈置比較簡單,服務就唔錯,呢度俾人有種原始森林o既感覺
球場及果嶺保養
球道及果嶺保養都好正,不過球道係用大葉草,睇落比較粗糙,而週圍環境就靚到爆燈,加上紅紅黃黃o既花卉園藝,令到成個環境靚到不得了!
球僮知識及服務
我個caddie原來係Single handicap,又做左3年,所以場地資料永無錯,服務態度亦唔錯 .
球場設計及趣味性
唔好以為呢個係山場就難打,相反因為球道闊,少沙少水,果嶺斜度不大,所以一d都唔難,不過因為用大葉草,d rough 特別難打,需要小心處理
球道相片
-
左狗腿,最好貼住左面棵樹打
球道中間有條水渠,問清楚先打
-
果嶺左面有沙池
-
個太陽而家先姍姍來遲,右狗腿,睇落好窄,其實落點好闊,靠少少右打第二杆近d.
中間又有條坑,小心果嶺左邊係hazard
-
小心左右沙坑
-
大直路
-
又一條直路
-
左狗腿,冇乜危險
-
右狗腿,開波右矮樹頂過最靚
-
左狗腿,想偷位響左樹頂過,不過唔好太左喎
-
小左dogleg
-
-
又係直o既
-
小左狗腿
-
又一個難度唔高Par3
-
小S型球道,左OB
開始上斜
-
開波落斜
-
小右狗腿,開波落斜
-
先落後上
Green升起左
評分
整體上難度不大,對高手黎講可能唔係咁好玩;但係園藝及景觀就無得頂,保養亦有非常高水平.
如果唔嫌個場離市區遠少少,值得一試 Eagle.6/04年


text:
Kelvin老師由台灣飛過黎,出席自家出品既BEAUTYMAKER既發佈會,每一件產品由成分到設計,顏色到包裝,每一個細節老師都親身參與其中,務求達到理想效果之餘,設計既貼心度亦要滿分,真係落足120%心機架.
黎到香港當然係如數家珍呠介紹佢既仔仔囡囡俾我地香港既sis啦!
台灣同香港既天氣比較相近,有好多只有我地獨有既肌膚需求,Kelvin老師都細心地發現到,並且一一設計出解決方案,難怪BEAUTYMAKER可以係台灣紅左咁耐啦!
平時夏天又熱又濕,搽左防曬既感覺好笠痴痴,又焗住焗住咁,好難怪咁多女仔唔鐘意搽防曬喎!
但BEAUTYMAKER呢枝防曬,完全無難聞既防曬味道,感覺清爽到好似搽普通日霜咁,加入保濕成份,但仲可以慳返唔洗搽日霜添,岩哂我呢D懶小孩呀.
眼線筆亦都係Kelvin老師既得意之作,筆尖超幼細,防水防油既能力仲超級好添.
係咪咁勁我就未試過,但Kelvin老師都教左我地揀眼線筆既小Tips,平時用眼線筆畫左係手背之後,可以點一點自己鼻翼既油分,印係手背既眼線上面試下佢有無溶,用自己既面油測試,咁就知道上眼之後枝眼線會唔會溶啦!真係好橋啊!老師!
上完妝就一定要落妝啦,老師話落眼妝最好都係用返眼唇卸妝液減少對眼部肌膚既拉扯.
除左易卸之外,最重要就係成分可以入眼都唔會有問題,老師二話不說,將卸妝液倒係化妝棉上面,直接掂落自己眼球,眼都唔眨,力證產品既溫和程度真係非常之咁好呀! 但就真係睇到我地台下所有sis眼都凸埋啦XDDD
黎到戲肉,當然係要介紹大人氣既極淨光亮白舒芙蕾氣墊粉餅,同埋最新出既零油光晶漾持妝氣墊粉餅啦!
偏乾肌又鐘意韓式水潤光澤底妝就揀大人氣既極淨光亮白舒芙蕾氣墊粉餅.
如果係混合性肌膚/油性肌,鐘意霧妝感就要試下最新出既零油光晶漾持妝氣墊粉餅啦!
零油光晶漾持妝氣墊粉餅 (HK$199/13g) 白晢/自然
粉底用左真空保鮮層去隔絕空氣跟外界污染,用既時候先按壓出粉底,D粉就無咁易乾啦.
先介紹下掃上啦,乾濕粉底都用得,無論你用緊既係BB霜,CC霜,粉底液,粉凝霜,粉餅,蜜粉,蜜粉底,你講得出都可以用呢枝掃上,而佢0.06mm的超細刷毛,可以填平小細紋及粗大毛孔,底妝自然更仔細啦! 操控度仲超好添,老師三,兩下就化好半面啦,鼻翼,眼底既細緻位亦輕鬆搞掂.
貪方便就可以用佢本身配配既空氣感粉撲,用左韓國既專利設計,充滿肉眼睇唔到既微小氣孔,當「控油水粉底」轉化成「微米柔焦粉體」時更均勻緊貼肌膚,填平毛孔,加強遮瑕力.
而面上既小瑕疵就可以靠呢枝咁可愛既心型遮瑕棒去處理.
眼唇專用既遮瑕棒,中間既心心係保濕凍膜層,遮瑕時令眼周肌膚,唇部時時刻刻呈現飽滿明亮的水潤感.
遮痘印既話就揀杏仁酸無油淨膚遮瑕棒啦,中間既米黃色心心蘊含精純杏仁酸,水楊酸,尿囊素形成三重舒緩配方,可以達到舒緩痘痘既功效,又靚又放心.
最後上個可愛甜美既唇色,手殘都可以化出專業級既妝容.
不得不提既就係,香港係第一個可以買到零油光晶漾持妝氣墊粉餅既地方黎架,想比台灣sis先一步試到重量級既底妝產品,就要快D去LOG-ON入貨啦!
BeautyMaker全系列商品已經登陸LOG-ON門市囉:)


text:
「生活」
好多人打工係為咗生活,但係你而家嘅工作真係最適合你嗎?好多人或者會問乜嘢叫做適合自己,其實無他嘅,簡單嚟講就係你每一日係開開心心咁返工同放工!係現今嘅社會,要真係做到自己鍾意做嘅嘢,其實真係唔係一件易事.原因係每個人都有唔同嘅生活壓力,好多時就算知道份工唔啱自己,為咗生活通常都會有取捨.你而家嘅工作適唔適合自己?
「工作」
如果你嚟一刻可以同人講你每一都好期待聽日返工嘅話,我係度恭喜你!因為你搵到一份自己鍾意同適合你嘅工作!有啲人係讀書時期就已經開始定立自己將來嘅職業,而佢哋一做就做足一輩子,只不過當遇到突如其來嘅改變,佢哋未必可以接受嚟種嘅衝擊.當然有啲人一生不斷尋找適合自己嘅工作,而佢哋通常都逆來順受,經得起風浪.當然到最後乜嘢叫做適合就真係見仁見智喇!
「適合」
好多時搵工嘅時候都會遇到一啲問題,例如點解你會揀嚟份工?你五年之後想做啲乜?你嘅長處同短處?對好多香港人嚟講,如果工作係無啲乜嘢特別嘅意思同價值,講到尾都只不過係一份工作而已,因為每個月都只係為咗份人工而工作.每一年好多人都只係會諗今年加人工幾多,有幾多花紅,邊做邊搵,唔好裸辭.如果係咁就算俾你真係搵到一份適合嘅工作又點?
Also published on Medium.


text:
Splendor璀璨寶石係一款比較經典嘅Board Game,但係加入咗Marvel嘅故事背景同角色,同朋友玩可能就更加容易代入,呢個亦都係Raven入手-Splendor璀璨寶石Marvel版嘅其中一個原因.成個遊戲嘅玩法都好易上手,但係當中都有唔同嘅策略元素,而且Marvel版嘅玩法比原版有少少改變,所以一場嘅時間(4人遊玩)都係40分鐘內可以完場,少人玩就再快啲,好適合情侶或者幾個朋友一齊落場切磋.下面就會分享一下遊戲嘅內容同基本玩法,希望解答到遲遲未入手嘅朋友唔少疑問.
遊戲內容(道具)
盒入面其實唔算多道具,可以見到有一份說明書,唔同嘅寶石代幣,同一疊卡牌,下面會同大家簡單介紹一下唔同嘅道具.
最上一行:無限手套牌(勝利條件),復仇者牌,地點牌
中間一行:一級角色牌(綠色),二級角色牌(橙色),三級角色牌(藍色),時間寶石代幣(綠色),SHIELD神盾局代幣(灰色)
最底一行:空間寶石代幣(藍),靈魂寶石代幣(橙),力量寶石代幣(紫),現實寶石代幣(紅),心靈寶石代幣(黃)
地點牌總共有4張,兩面分別有唔同地點,比較多人熟悉應該係Thor嘅故鄉-Asgard,黑豹嘅故鄉-Wakanda,銀河守護隊都去過嘅Knowhere.
遊戲最終嘅目標就係用6粒寶石換成End Game嘅無限手套,經過每一回合大家嘅動作,夠16分就有機會獲得勝利!
6款無限寶石都係籌碼咁嘅造型,每一粒都有啲份量,質感都唔錯,而灰色嘅就係代表神盾局嘅代幣.遊戲入面全部動作都圍繞住玩家點樣儲無限寶石,同利用寶石去換唔同嘅英雄牌,務求成功獲得16分.下面會分享一下遊戲嘅設定.
遊戲設定
基本擺法如下:
- 將3款等級嘅英雄牌分別洗勻,順次序綠色->橙色->藍色咁擺放,之後分別抽最頂嘅4張英雄牌放喺牌疊嘅旁邊
- 將5款無限寶石(紅紫橙黃藍)放喺最底
- 將地點牌放喺角色牌上面
- 將無限手套同復仇者牌放地點牌上面
- 將時間寶石代幣(綠色)同SHIELD神盾局代幣(灰色)放喺地點牌側邊
人數唔同會影響代幣同地點數量,可以參考番:
4人遊玩:隨機抽4張地點牌,所有代幣都要用晒,SHIELD神盾局代幣(灰色)要用晒
3人遊玩:隨機抽3張地點牌,3個時間寶石代幣,其餘紅紫橙黃藍無限寶石每款5個,SHIELD神盾局代幣(灰色)要用晒
2人遊玩:隨機抽2張地點牌,2個時間寶石代幣,其餘紅紫橙黃藍無限寶石每款4個,SHIELD神盾局代幣(灰色)要用晒
遊戲背景
喺 Splendor璀璨寶石Marvel版 嘅世界入面,每個玩家都係擔任一個隊長嘅角色,任務就係派出唔同嘅英雄去收集無限寶石,目標係透過收集唔同嘅英雄獲得足夠分數,最快獲得16分嘅玩家,就會觸發進行最後一個回合,如果冇其他對手挑戰到你,咁就會贏到呢場遊戲,獲得無限手套,阻止Thanos毀滅世界.
咁我哋即刻睇吓點樣救番呢個世界:
喺每一個回合入面,玩家會輪流從4個動作入面揀一個動作嚟做,做完之後就輪到下一位玩家.而4個動作分別係:
(1)喺無限寶石代幣入面拎3種顏色各一個(手上最多可以拎10個,如果多咗要即刻交番唔要嘅出嚟)
(2)喺一種無限寶石代幣入面拎2個(條件係嗰款代幣要有4個或以上) (手上最多可以拎10個,如果多咗要即刻交番唔要嘅出嚟)
(3)換取英雄,再喺相應嘅卡組拎番一張放入空位
(4)Hold一張英雄牌-再獲得一個SHIELD代幣,SHIELD代幣可以用嚟做百搭嘅無限寶石代幣,如果Hold咗嘅英雄牌最後冇成功換到,就唔會計分
遊戲玩法
每一回合,大家可以拎無限寶石,作為之後換英雄嘅資源,每張英雄牌左下角會標示換取時要花費嘅寶石,左上角會顯示英雄嘅分數,右上角會顯示英雄可以作為其中一款寶石嘅資源,中間最上個Advengers標誌表示收集呢張牌,同時可以收集Advengers分數,多過3分就可以獲得復仇者牌,如果有更高分嘅玩家,咁復仇者牌就會被搶.
換英雄就需要花費唔同數量嘅寶石,上面分別有3張英雄牌,最左嘅豬豬蜘蛛俠係一級,中間嘅War Machine係二級,Captain Marvel係三級.可以睇到越高級嘅英雄就需要越多嘅寶石,所以玩家需要不停拎寶石,不停收集唔同嘅英雄去代替寶石,再去換取更高級嘅英雄,去獲得更高嘅分數.成功換取第三級英雄就可以獲得一個時間寶石代幣(綠色),每個玩家亦只可以收集1個時間寶石代幣.
而喺收集英雄嘅同時,如果玩家率先收集到地點牌顯示嘅英雄牌數量要求,就可以即刻獲得嗰張地點牌,而呢個動作並唔會計入每回合嘅動作入面.例如某個玩家收集咗4張藍色同4張紅色英雄牌,就可以即刻獲得Wakanda,即時得到3分.
上面就係其中一鋪完場時嘅組合,可以睇到左面有一張復仇者牌同地點牌,得到咗6分,加埋右手邊幾個英雄牌得到嘅10分,再加埋有一粒綠色嘅時間寶石,咁就有16分,觸發最終回合.
勝出條件
如果觸發咗最後回合,其他玩家唔夠16分/同時拎到16分,咁最先夠16分嘅玩家就會勝出.
如果有其他玩家完結時得到超過16分,咁佢就會成為最終贏家.
如果有人喺呢個回合令到得到16分嘅玩家扣分(即係搶走復仇者牌),令到自己得到16分,咁嗰個玩家就會勝出;如果搶完之後冇玩家得到16分,咁遊戲就要繼續,直到再有玩家夠16分.
購買Splendor璀璨寶石Marvel版
Raven呢一盒Splendor璀璨寶石Marvel版係喺美國Amazon買入,價錢只係大概HK$280,比起香港買價錢會平好多.而且遊戲嘅玩法唔算難,就算入手英文版都唔會話好難明好難學.有興趣嘅朋友可以點擊下面嘅聯盟行銷連結購買,咁大兄台就可以收取少少佣金,繼續寫屬於香港人嘅blog,多謝大家.
保護好卡牌記得買埋卡套(63.5mm x 88mm x 90張):立即購買63.5mm X 88mm卡套
普通玩家初體驗感想
Raven感受:買咗番嚟第一次玩,分別體驗過2人同3人嘅遊戲,感覺係2人玩嘅節奏好快,而且考慮嘅策略會比較少,因為收集英雄嘅過程唔會好易畀人搶先拎到,但係3人玩就要顧慮多啲嘢,例如究竟自己可唔可以比其他玩家先拎到個英雄,或者係拎到復仇者/地點牌,因為收集英雄過程都會受其他玩家影響,可能會打亂咗自己嘅佈局.加上越多人玩,如果有啲英雄牌未畀人換走,就唔會有新英雄牌放出嚟換,而無限寶石又冇咩選擇,呢啲時候就要睇你會唔會浪費少少資源或者回合去換一張冇咩需要嘅英雄牌.
女友Natalie感受:今次試過2人同3人玩法,覺得2人玩法節奏明快啲,亦都可以集中喺點樣砌自己嘅deck,點樣快啲得到16分.3人玩法就需要多啲考慮,因為始終多個玩家,無論係英雄牌定寶石代幣都好易俾人拎走,所以諗幾時候就要諗多幾步或者幾個方案.越多人玩,亦都要越俾心機去睇實其他玩家嘅進度,一唔小心就會俾人儲夠地點牌/Avengers分,咁進度距離就會拉遠喇.暫時玩咗幾次,都未真係試過hold英雄牌同用shield代幣.不過我相信遊戲設計得呢個hold牌嘅設定,一定有佢嘅用途,希望可以快啲同男朋友玩得熟手啲,試下用埋shield代幣啦!
其他推介Board Game:


text:
前排喺Twitter上興起一個叫做「#sailormoonredraw」嘅challenge, 要以經典動畫《美少女戰士S》入面第125話嘅場景,畫出主角月野兔 即刻有唔同人響應,其中觀音版美少女戰士引起網民熱議! Challenge吸引好多人一齊畫, 有香港插畫家茶里,日本女星中川翔子,DC同Marvel漫畫封面繪師Artgerm等等, 個個都畫得好有style,將月野兔嘅神髓畫晒出嚟! 但芸芸畫作中,唯獨呢個與眾不同嘅美少女戰士引起網民關注~ 台灣繪師夏日米倉將美少女戰士小臉大眼嘅嬌滴滴樣子,一舉改成安祥和善嘅觀音像樣XD!...
畫畫
日本80歲退休工程師Excel畫畫!仲靚過你人手畫! |日本趣聞|放假去邊
Excel嘅formula同functions難記, 好多人出到嚟社會做嘢都未必識點用, 日本一位80歲嘅退休工程師就用佢嘅繪畫嚟完美演譯咩叫將Excel用得淋漓盡致~ 呢位退休嘅伯伯叫堀內辰男,人稱Excel達人~ 堀內辰男先生本來想學畫畫,卻因為顏料太貴,諗到嫌貴倒不如用電腦畫,開始著手研究~ 佢用咗半年嘅時間將Excel所有功能摸通摸透,再用一年嘅時間完成繪畫一束花,其後嘅三年將自己嘅續畫技巧運用喺Excel到做出各種其他作品~ 慢慢地,透過不斷嘅練習,堀內辰男先生愈來愈熟習Excel作畫嘅模式,開展了獨有嘅風景畫風格~...
跑步都可以係一種藝術?跑手利用GPS畫畫|美國趣聞|放假去邊
點樣一路跑步一路畫畫? 係美國三藩市,有個跑手Lenny Maughan利用跑步紀錄app,每次諗定點跑,跑完嘅GPS路線紀錄就會形成唔同圖案~ 到依家,佢已經完成咗53幅畫作~ 睇唔睇得出係Batman Logo? 連貓鬚都畫到出嚟~ 呢個係加州版圖形狀~ 呢個係Maughan跑左47公里先畫到嘅著名墨西哥女畫家Frida Kahlo 小編睇完真係好佩服佢嘅毅力!平時要小編落街買個飯都覺得辛苦!...


text:
雞髀仔5個月lu,病咗幾個星期.又傷風感冒又可能牛奶敏感氣管敏感皮膚敏感濕疹頭泥咁.樣樣都唔係大事但都煩煩哋.
睇咗幾個醫生,原來頭泥除咗可以用橄欖油浸林頭皮起碼半粒鐘再捽走頭泥外,醫生仲介紹Pristine洗頭水,本來係用嚟去頭皮,對真菌感染有效.同普通洗頭水用法一樣.跟住都係早晚再搽醫生開類固醇藥膏,應該幾日會好.其實頭泥唔理佢都始終會消失,但雞髀仔r得太勁,成日一手血咁.
之前仁安鄭醫生話佢係牛奶敏感所以濕疹,因為又發炎又出水咁都係要用類固醇藥膏,佢介紹以上呢隻Egocort Cream,有效成份係1% Hydrocortisone,性質其實溫和而且平,但因為類固醇常用會令皮膚又紅又薄,而且長期高劑量入眼可能引至青光眼及白內障,所以一好返我就會用另一醫生介紹o既Atopiclair,即係呢隻:
沖涼就用咗Oilatum愛麗她沖涼油.
如果無事無幹就可以就咁搽Cetaphil潤膚膏.原則上就係keep住皮膚唔乾就冇咁易出濕疹,少少紅就用altopiclair,發曬炎就要用類固醇咁lor,都係唯有手禁住佢希望bb濕疹兩歲會自然好.當然要減少接觸d毛sung sung嘢呀.遲d戒奶會好d啩.亦可以多用天然嘢,例如整吓番梘同lotion咁,不過我已經冇咁多時間,所以用住d便利嘢先啦.
雞髀仔冇G6PD,但醫生話佢牛奶敏感,呢樣可能大d會好.但花生,朱古力,蛋全部未知.同埋唔知關唔關我都有各樣敏感事……
流鼻涕咳維持咗幾星期,呢一兩日又轉咗醫生感覺上好緊,但未sure.買咗猴棗散但又要食曬西藥先.朋友話原來法國醫院有專門替未識咳痰出嚟d bb抽痰拍痰,雞髀仔識吐痰所以唔使抽啩.拍痰youtube有教.
開頭以為猴棗係植物,原來係殺猴取其膽石,猴棗末仲話100%係子猴棗.咁如果有某高等生物有少少咳殺你去醫你會點呢?知咗就唔能夠訴諸於無知tim,大d try其他化痰中藥或再轉豆奶睇吓點.
PS 14年8月追加:
亞麻籽油功效會慢慢減弱,不過好在BB大個咗濕疹都好咗好多,但有時都會出,嚴重時又會用埋呢隻仁安醫生開俾我嘅Elomet cream.另外亦會去iHERB買最平無添加果尐organic pure soap如Dr. Woods,baby cream之類.


text:
「父母」
每個父母都希望將最好嘅嘢俾下一代,而今時今日嘅社會進步咗,生活環境好咗,其實而家嘅小朋友真係好幸福.但係乜嘢係最好?有啲人話俾最好嘅生活佢,有啲人話俾最好嘅教育佢,總之所有嘢都要係最好.其實我哋覺得最好嘅,係唔係真係對個小朋友最好?當然為人父母,想樣樣嘢都係最好唔係錯,只不過有時候弄巧反拙啫.
「自己」
每個人都想過一啲所謂最好嘅生活,但係乜嘢係最好?當然每個人嘅定義都唔一樣.有時都會係度問自己,乜嘢係最好?咁依家係唔係過緊最好嘅生活?老實講我都唔知,因為每日都發生緊唔同嘅事.所以其實有時唔係話好唔好嘅問題,而係人生實在有太多意想不到嘅事情會發生,嚟一秒可能係最好嘅,但係下一秒就可能已經唔係,所以嚟個世界邊度有最好嚟樣嘢呢?
「最好」
其實好多時都以為做緊嘅嘢係最好,但係偏偏個結果又唔係.真係做又三十六唔做又三十六!所以如果自己覺得係最好嘅咁就得,因為每個人對好嚟個字嘅定義都唔同.你覺得好嘅人哋未必覺得好,個個人嘅要求唔同,所以要學識尊重!因為無可能每樣嘢都可以取悅所有人,不過最起碼可以取悅自己.而通常最好嘅都係近在咫尺,只係你有無察覺.
Also published on Medium.


text:
一向都唔注重自己身體健康
不停食凍野
去茶餐廳飲凍飲食雪糕食雞翼
其實呢啲全部都好影響身體健康
blogger朋友介紹我飲王朝滴雞精...因為
今年年頭身體終於出現變化
係子宮入面養咗一個咁大嘅肌瘤
最終真係要入醫院做手術
做完之後力氣不足
真係要好好調理一下
改變一下自己嘅生活習慣
佢知我做完手術之後真係需要補補身
就介紹我是飲王朝滴雞精
其實好早之前已經喺台灣得知有滴雞精呢一種咁方便嘅雞湯
但因為聽到「雞精」二個字就好怕好似以前讀書要飲嗰啲「雞精」嘅味道
真係雞湯味好好飲好方便
做完手術之後放咗一個月病假係屋企休息
知道王朝滴雞精可以喺網上面買到
仲免費運送到屋企
足不出戶嘅我都可以飲到鮮雞湯
其實滴雞精係純天然冇化學加工嘅營養補給品
以古法卒取整隻雞嘅精華
用高溫滴釀10小時
100度蒸氣不回流
製作時不加任何一滴水
製作工場通過ISO22000及HACCP雙國際認證
而且所有雞隻採用CAS認證牧場(冇藥物殘留)嘅健康適齡老母雞
佢哋用12-18個月左右老母雞
因為營養價值最高
所以全部精華都含有豐富膠原蛋白同埋9種人體必須胺基酸
對我嘅傷口癒合有好大嘅幫助
滴雞精系列有五種口味
原味,靈芝百合,美麗四物,冬蟲夏草,養氣人蔘
今次我就試咗「美麗四物」
當中含有當歸,黃芪,枸杞,紅棗
呢啲都可以幫助我調理生理機能,養血美顏,補益脾胃,有助改善血氣
一盒有10包
每日一包就已經足夠補充營養
有兩種不同煮法
第一種方法可以直接隔水加熱
水滾加熱1至2分鐘
係冰箱取出凍嘅滴雞精
放入碗內並且加蓋
係微波爐加熱1至2分鐘
我當然係微波爐加熱啦
建議喺早上起身空肚飲最易吸收
飲用15分鐘之後先可以食嘢架
面色都紅潤返晒
完全唔似做過手術
不過如果月經期間就要飲用「原味」呢個系列啦如
果有感冒或者有發燒發炎呢啲症狀
就要停止飲用
好返之後先可以再飲架
如果你已經有手腳冰冷,
面色蒼白同埋有經痛問題嘅就唔好再等
15日已經可以調理經期
身體係自己嘅
其實只係$450就有10包
依家買幾隻雞都唔只依個數啦
王朝滴雞精將會係 2月24日至26日既「BB春季購物節」暨「兒童成長教育展」有個 Booth 同埋到時會有 PROMOTION SET!!
資料如下: 「BB春季購物節」暨「兒童成長教育展」
日期 : 2017年2月24至25日(10:00 am – 8:00 pm)
2017年2月26日(10:00 am – 7:00 pm)
地點 : 香港會議展覽中心舊翼Hall 3F&G
(Booth
no.:J07-J09, J16-J18)
「此乃個人感受.並不代表品牌/公司之言論及立場」


text:
嚟拜訪觀塘老母除咗體驗下塞爆駿業里,其實都有唔少好食嘅餐廳值得大家塞過嚟試下嘅!今次同大家分享嘅係近觀塘住宅區嗰邊嘅,係一間食水餃嘅餐廳:天園餃子.呢度嘅水餃,全部都係即日包,水餃皮造得好薄身,水餃餡都好多選擇,而辣菜甫都好香又夠辣,加埋一齊食都幾惹味!如果唔想去觀塘,其實土瓜灣同旺角都有分店嘅,下次想食水餃又多個選擇!
天園餃子: 重量級餃子套餐(10隻水餃+小食) $56
如果一心想食餃子,可以叫個重量級套餐,一次過食10隻水餃,仲可以食多一款小食.上面嘅白胡椒雜菌豬肉餃,食落去胡椒味好濃好香,帶有少少辛辣嘅味道,但完全唔係辣嘅,所以唔食得辣嘅朋友都可以試下.水餃皮好薄身,而且口感完全唔覺得厚粉,亦都唔會好有粉味!而湯底係比較簡單嘅清湯,配上濃味水餃都幾好,唔會搶咗個味.而醉雞翼味道都唔錯,而且有3隻,以小食嘅數量嚟講都算多,每隻雞翼上面有一粒杞子,都係浸到好有藥味.
天園餃子: 輕量級餃子套餐(5隻水餃+小食) $48
而韭菜豬肉餃味道都唔錯,雖然呢度水餃嘅size唔算大粒,但係因為個皮夠薄身,個餡食落唔會覺得話唔夠多.如果想飽肚啲,當然建議大家叫個重量級套餐啦!而椒鹽茄子都應該係即叫即炸,上碟嘅時候熱辣辣,不過椒鹽味就唔算好夠,唔夠惹味,不過口感就係外脆內軟嘅!
天園餃子: 自家辣菜甫
每一間好味嘅水餃鋪都有自己嘅菜甫,呢度都唔例外.而天園餃子嘅辣菜甫味道好香濃,辣味亦都好出,配上濃味或者淡味嘅水餃都好夾,加上呢度湯底本身味道都夠清,所以個菜甫就可以調番更刺激嘅味道.鍾意食辣嘅朋友可以試下,食唔到辣嘅朋友就最好淺嘗喇!


text:
十月十日,雙十節,去咗個舊同學嘅喪禮,採用基督教儀式,所以正確嚟講係安息禮拜.同道教儀式唔同,冇道士做法事,冇人燒衣祭祀.金黃色襯黑麻石嘅禮堂,色調暖啲,冇傳統嗰種陰寒,雖然冷都開得幾大.
舊同學係一個好好先生,與人為善,冇架子冇脾氣.從佢嘅舊同學,教會朋友到遺孀憶述前塵往事,可以進一步確認我嘅睇法.宗教儀式各有各做,有詩歌班唱詩,有讀聖經經文.完全理解,清楚,明白,接受,尊重.
唯一令人莞爾嘅,係牧師講道,訓勉,將成晚嘅重點由紀念先人,變成頌讚神,追尋神嘅足印⋯⋯舊同學喺佢人生最後半年可能全情投入去認識基督教嘅教義以至神嘅安排.但佢前大半生嘅作為,同樣值得稱頌,懷緬.呢個亦都係我去送佢最後一程嘅最大原因.
又諗返起九月九日,中秋節翌日,去咗個朋友嘅婚禮.朋友冇宗教信仰,行禮都係簽個字撩隻龜,然後講兩句多謝屋企人,遞紙巾喊一陣然後大合照掟花球,之類.
婚禮攝影當然唔少得啦.今時今日,兩個攝影師一個 snapshot 一個 standard 係基本配置,有 budget 嘅再加拍片甚或早拍晚播.朝早玩兄弟,夜晚齊齊睇.晏晝斟杯新抱茶,飲宴重播畀大家.科技,令一對新人嘅回憶更美滿充實,有即影即有嘅合照,有事後睇得返嘅影片.
有咁多配套,程序上遷就返攝影師就在所難免.以前有幫過朋友婚禮影啲花絮,原則上係唔影響進程,當事人企高你就搵辦法企高啲影,莊閒分得好清.而家,常見嘅係朋友未讀誓辭先揭頭紗錫新娘,擺咗個境先啦,又怕之後新娘喊出嚟溶咗個妝張相唔靚.攝影師用心良苦,一對新人事後有靚相靚片過人世,賓客觀感突兀少少,又算得啲乜.
呢兩日佔領嘅新聞逐漸軟化,我意思係好多花邊 soft news ,佔領應否打牌打波打邊爐,成為大家拗餐飽分左右嘅課題.我冇去現場,冇份投票.只係,佔領同送殯,觀禮一樣,只要勿忘初衷,做嘅嘢自然合宜.只有當注意力從先人,新人等主體轉移去自己嘅信仰,對身外物嘅介懷同埋聲色犬馬嘅沉迷,先會偏離原委,先會令人覺得唔知點.
大道之行也,天下為公,選賢與能,講信修睦.──《禮運.大同》


text:
杜牙根後仲會痛,二次杜牙根有冇好牙醫介紹今日休息嘅時候,聽到同事話佢有個friend,之前杜咗牙根,但牙齒杜牙根後仲會痛.問我係咪同佢杜牙根嘅牙醫技術唔好?還是杜牙根之後仍然會有疼痛?
——第二次杜牙根仲痛,係咪牙醫技術唔好?
我想建議黎個friend盡快換一間可靠嘅診所杜牙根,因為正常嘅杜牙根治療,好似我係深圳維港做嘅,第一次手術打麻醉後就唔會再痛了,麻醉過後,壞牙神經都已經被mok左,根本冇可能仲會痛.會痛只可能係同你杜牙根嘅牙醫,未曾將你嘅壞牙神經剔乾淨,都講明牙醫技術唔得.如果繼續留係診所做後期治療,可能會出現杜牙根失敗嘅情況,牙齒冇得挽,只能剝牙後種牙,手尾好長架.
——杜牙根專業牙醫,我推薦深圳維港
去大陸杜牙根確實會平好多,但一定要選口碑好嘅診所.我係通過親戚了解到維港,後尾去討論區search佢,發現好多絲打巴打都推薦.去過維港後,我都想推薦俾大家,因為維港嘅牙醫技術好,唔會出現杜牙根後牙齒仲痛嘅情況,牙醫沉穩令人放心;診所衛生好,每次手術用具都係無菌消毒包裝裡頭拿出嘅;護士同接待姐姐態度好,特別係接電話嘅姐姐,無論你有幾多問題,都認真溫柔回答.
如果你遇到杜牙根後,牙齒仍痛嘅情況,強烈建議你停止係黎個診所杜牙根.如果時間方便「北上」,不妨選擇到維港歡樂口腔.維港真嘅係間價錢平,牙醫技術好,各方面服務度到位嘅診所,真誠推薦俾大家.
牙科小Tips:


text:
唔少女仔都對「三字頭」有啲恐懼,好似已經同皮膚衰老,冇彈性,皺紋扯上關係.其實呢個係每個人都會經歷嘅階段,想keep住皮膚時刻光滑,抗衰老?就要試下以下5種食物,令你愈食愈young!
三文魚
去食日本嘢點可以唔嗌魚生,三文魚一定係首選啦!三文魚有豐富嘅不飽和脂肪酸omega-3,有助皮膚鎖住水分,滋潤皮膚,淡化細紋斑點,令皮膚時刻保持年輕狀態!三文魚好味又對皮膚好,無可挑剔!
黑朱古力
一聽到朱古力,好多女仔都覺得好肥,其實唔係㗎!黑朱古力入面有可可嘅脂肪,有助促進血液循環,令皮膚更加光滑同柔軟!可可脂入面仲有黃酮醇,含抗氧化同抗發炎嘅特性.食朱古力個人都會開心啲啦,心情好皮膚都靚啲!
豆腐
想皮膚好似豆腐咁白雪雪?就梗係要食豆腐啦,以形補形吖嘛!豆腐有優質嘅蛋白質,有助皮膚組織修復同形成.加上豆腐有調節雌激素嘅功效,有助平衡皮膚脂肪同水分,皮膚自然水嫩白滑!
蕃茄
成日都聽到蕃茄有抗氧化功效,點解?因為有茄紅素,其抗氧化能力係維他命C嘅20倍!茄紅素仲可以保護皮膚膠原蛋白,有助撫平皺紋!不過要留意喎,生同熟蕃茄各有唔同功效㗎,人體較易吸收熟蕃茄嘅茄紅素;而未熟嘅蕃茄就含有多啲水溶性纖維同維他命C.
士多啤梨
士多啤梨有維他命C有助促進膠原蛋白增生,令皮膚變得光滑有彈性!如果你鍾意將士多啤梨溝yogurt食,最好就成粒食,唔好切粒啊,咁士多啤梨成份就唔會影響吸收yogurt入面嘅鈣質!
想由內「靚返出嚟」?就要試下以上5種逆齡美肌食物喇!由水果,甜食到海鮮都有,總有一款幫到你!不過依家夏天,出入冷氣地方,皮膚好易乾,記得敷返個肌美精乾燥小紋立體面膜,為肌膚補充水分,仲係3D貼面設計,真係好掂!乾紋少咗,望落都後生幾年啦!記得去SASA同LOG ON入貨啦~~


text:
Catch 135 《Catchy 畫公仔畫出腸》
你有幾多個IG a/c呢?一個公開,一個close friends ?公開嘅一個,可能係為咗應酬個世界,或者想吸多啲like,close friends嘅哩一個,可能係想放飛自我之時有人陪.咁個a/c名你會點改㗎?公開果個會唔會同打機a/c果個名一樣呢?定係完全唔關事呢?今期有得slash,所以我哋喺cover story度寫得件事好正面,然後決定喺catchy度瘋狂地放負,即係公開a/c同埋close friend a/c咁囉.(不過Catch真係有人睇咩?公開a/c都係close friends咁扮一體兩面好似好怪喎.)
今期一開始其實係想討論下,好流行嘅slasher其實係咩,想鼓勵下大家有多啲想像力,唔好被一個身分限死.但做落,傾落,寫落,同一個字,有人講緊職業,有人就覺得係身分角色定位,咁即係點呢?如果只係講多種身分,其實都幾悶喎.應該好耐之前,好多期都講緊生命嘅複雜性,唔應該咁單一化絕對化.就如同三位一體的父,子,靈,或者耶穌自己又道路又真理又生命,又或者門徒又做光又做鹽,人有多重身分係幾千年嘅現實,真係無咩好講.
咁關於職業就更加無謂講啦,對獨一無異,單一專業所有嘅迷思同迷戀,後現代早就將所有幻想破滅,到咗疫情後就更加知道,哩啲專心專一嘅畫面當然係好靚,但當中犧牲咗幾多其他嘢,就無需係度多講.近年日系「次文化」AGCN( 動畫/遊戲/漫畫/小說)都很流行帶著記憶轉生到異世界,而穿越亦都一早成為咗中國網絡小說其中一個大分類.所謂的slasher其實都係咁啦?因為兼任咗幾種身份,所以可以係某種狀況下,帶有另一種思考,進而展示出一種很新異獨特嘅可能性.
到咗今日唔知聽日事嘅當下,slasher作為職業哩條本來唔係太多人會去揀嘅路,愈嚟愈多成功個案,就令人覺得揀得過,蜂擁而至.但「那通向滅亡的門是大的,那條路是寬的,從那裡進去的人也多」,咁我哋係咪就只能不斷從人多嘅路逃走,或者係要將愈嚟愈多人跟住我哋行嘅哩條路毀咗先啱呢?所以今期實際上想建議大家,唔好諗住去做slasher就解決到問題.能夠解決問題嘅,從來唔係一啲方法,定義,而係你自己本身點理解,會點樣用佢哋.你是你本身的問題/答案/傳奇.(又話唔slash又slash)
如果你居然睇到哩度先問「到底我又睇咗啲咩?」,你可以試下問返你自己睇咁耐其實係想睇啲咩?強行借用及翻譯耶穌同門徒講過,關於比喻嘅一句來作結:「係呀,我專登同佢哋講比喻㗎,等佢哋聽唔明,依家我就畫返條腸出嚟俾你哋睇,話你知我其實想講咩!」但其實,啲人睇公仔,通常都唔係想睇條腸㗎.


text:
(Uber Taxi按錶收費=合法?)(文字版本)
最新市場動態
Hello 大家好,我係Peter,最近Uber推出咗一個「的士按錶收費」嘅乘車試行計劃,到底係點運作嘅呢?Uber點解又會咁做?同埋咁樣又合唔合法嘅呢?我哋喺呢一集,嘗試同大家一齊簡單咁分析一下當中嘅細節.至於本身Uber合法的問題,同埋點解Uber會推行Uber Taxi,我唔喺呢度詳細講,大家可以去我哋個YouTube Channel重溫返之前嘅短片先. 話說呢,係啱啱5月尾至6月份嗰陣,Uber App推出咗一個「的士按錶收費」嘅乘車試行計劃,即係乘客可以喺Uber App裡面選擇乘坐的士嗰陣,按實際乘客坐緊嗰架的士上嘅咪錶去計算收費,而Uber會額外收取$5嘅預約費.當然,呢個「按錶收費」模式講到明係「試行計劃」,即係未必係長遠嘅收費模式,而且其實喺實行緊呢一個模式嘅同時,乘客係可以另外選擇唔按錶收費,甚至係選擇Uber白牌車乘坐. 不過一講到Uber或者Uber Taxi嘅問題,喺一般乘客嘅角度,最重點關心嘅事情,就喺有冇著數咗先?服務質素有冇進步咗?雖然呢方面並唔係我哋呢個Channel主要去睇嘅角度,但我嘗試先用乘客嘅角度去睇呢件


text:
今日係平安夜,雖然我不嬲都唔慶祝聖誕節,但居然會收到聖誕禮物,不過係自己買嚟送俾自己嘅.
事緣晏晝教緊琴果陣,Winnie 打電話俾我,通知我我哋食開果隻牌子嘅蜂膠今日做特價,只賣 $89 一盒,平時平極都係 $199 買一送一,所以我教完琴之後就即刻去睇睇,如我所料,蝴蝶村商場間屈臣氏真係賣到一盒都無,於是就走去海趣坊間屈臣氏睇下啦,點知未賣哂,仲有好多盒 o添!所以我就買咗 3 盒,自己要兩盒,另外果盒就幫阿珊買嘅.
原本係媽咪之前食開嘅,因為佢住醫院果陣,隔離床個太太教佢手術後就要食蜂皇漿同蜂膠,從而增強免疫力,媽咪後來都叫我食埋一份,因為我身子不嬲都唔係咁好,當係保健啦,估唔到一日一粒都有功效喎!因為近呢幾年我都無睇過醫生,即使係流感高峰期,身邊有好多 "病人" 接近我 ( 做我哋呢行其實都好高危,因為長期同學生坐得好 close,好易俾佢哋傳染到),我都無俾佢地惹到,諗諗吓,我估應該係因為食咗蜂膠啦.
媽咪臨走前都交帶落,叫我要繼續日日 keep 住食蜂膠,自己好好打理身體,所以我都好聽佢話,朝朝起身都會 "啪" 番粒.我見 Winnie 都好容易病,所以咪叫佢試吓食,睇吓會唔會好啲,佢今年入冬後又好似真係少咗病喎!